- JOHANE
- ←
- 5
- →

5
Jesu e Betesida riqicko ŋic moc ɋiɋicne bawec
1 Juku Judaŋic jaŋere hombaŋ sâko moc maickeme Jesu e Jerusalem haeo rafewec. 2 Eme Jerusalem haeo Lama Motâcko riqic moc ŋewec ʒâŋene Betesida Ere mecnao fic memoc ŋerawec. 3 Fic ira ŋic huchec â tiŋtuŋ â ʒeke puriŋ â soc kekereŋhec bocjaha fombiŋ, [ehuc opâ qiriŋ qaocte woŋeckembiŋ; 4 Wofuŋte aŋelo moczi dameŋ ocŋondeŋ sâc riqicko waharâ opâ qâuawec; qâuahame moczi bâbâni opâo huwec e huc ecnewec i niniŋkecneme ɋiɋic qawec. 5 Eme moc fowec e puriŋ ecnehuc juhame jara 38 ewec. 6 Eme Jesuzi ŋic e honerâ dameŋ ʒora fohuc jukac, iŋuc manarâ wiocnerâ muwec: “Go ɋiɋic qacmurâ egarekac me?” 7 Eme puriŋzi muwec, “Bomboŋ, mo ŋic mo junarekaczi opâ qiriŋ qaha riqicko râecnuzac? Á no nahac huzo mupe ine moczi biac âkehocnurâ huekac.” 8 Mume Jesuzi ʒiŋuc âzâcnewec: “Go faharerâ fofoge rorâ rac.” 9 Mume izia sahac-ticne biaŋkeme faharerâ fofo-ticne ameckerâ rawec. Ʒoaŋ ira ine sabata hombaŋ ŋembiŋ.
10 Irec Judaŋic jaŋe ŋic ɋiɋic qawec e ʒiŋuc âzâcnembiŋ: “Miŋecgac hombaŋko fofoge hâpokomec i mi eene.” 11 Mupie ʒiŋuc jazawec: “Bâpiaŋnukaczi ʒiŋuc naza sorec ekac: ‘Fofoge rorâ rac.” 12 Mume wiocnerâ mumbiŋ, “Fofoge rorâ rac gazajec ŋic e ʒâŋene mo?” 13 Mupie ŋic biaŋkeweczi kâuc bawec. Jesu e ŋicguru ira domambiŋ jaŋere ŋondeŋko kamierâ rawec. 14 Izi ʒâhec Jesuzi ŋic e taha ufuŋko bâfuarâ uŋ ʒiŋuc âzâcnewec: “Go sahacge biaŋkejec, eme wiac ŋemâc bâmâcne jâmbâŋ fua-garezacte sâqocne mocwâc mi bazemec.” 15 Eme ŋic e Jesu hone tararâ ra Judaŋic ʒiŋuc jazawec: “Ŋic bâpiaŋnukac ʒâŋene Jesu.” 16 Jesu e sabata hombaŋko gie iŋucne bawecte Judaŋic jaŋe râsi ecnembiŋ. 17 Epie Jesuzi ʒiŋuc jazawec: “Mamac-nane e gie ʒuʒuhuc jaha baekac, eme noni iŋuc jaha wâc eekopac.” 18 Eme Jesu e sabata hombaŋ hesifuckewec â Anuture Mamac-nane muhuc Anuture sâcko ʒuhuckewec, Judaŋic jaŋe wiac jajahec irec erâ mana gâpârerâ qaniŋte mumbiŋ.
Jesu e bâɋârec-nâporâ okacnere dâŋ mutara-nâreocmu
19 Eme Jesuzi dâŋ ʒiŋuc jazawec: “No jâmbomac jâmbâŋ ŋazape mananiŋ, Ŋokâzi maŋticnere sâcne gie mi baekac, Mamaczi bame sâc honehuc baekac. Eki baekac ijaha Ŋokâzi baekac. 20 Mamac e Ŋokâ honebâckeekacte gie baekac sâc jâutu-fâreekac, erâ gie ʒi honeŋgopieŋ sawa mâcne, fekicne sâko jâutume ŋoŋe honerâ wareckeniŋmu. 21 Mamac e hâmokicne wiwic-joparâ bâɋârec-jopaekac, iŋuc jaha Ŋokâzi e me e bâɋârezo murâ bâɋâreocmu. 22 Erâ Mamac e ŋic okacnere dâŋ mi mutara-jareekac, gie i Ŋokâre meo râewec. 23 Eme ŋic jaŋe Mamac sâseeŋgopieŋ iŋuc jaha Ŋokâ sâsenʒepieŋ. Moc e Ŋokâ mi sâseocmuzi, Ŋokâ sorewec, Mamac hâcne, e iŋuc jaha mi sâseocmu. 24 No jâmbomac jâmbâŋ ŋazape mananiŋ: Moczi nore dâŋ mana maŋ ehuc, sorecnuwec e manasiŋkeocmu, ŋic e ʒiŋuczia juju sanaŋhec ekac. E okacnere biŋe mi ee hâmoc râpeckerâ jujuo raʒiwec jukac hâcne. 25 No jâmbomac jâmbâŋ ŋazape mananiŋ: Dameŋ moc maickeocmu, erâ ʒi biac maickekac hâcne, ira hâmokicnezi Anutu Ŋokâ-ticne ere dâŋ manarâ ɋârerâ juniŋmu. 26 Mamac e jujure fuŋqizecne, eme Ŋokâ e iŋuc jaha jujure fuŋqizecne eocte qikiŋnecnewec 27 Erâ e Ŋic Fâri Wâtuŋne jukacte ŋic, okacnere dâŋ mutara-jareocte mucnewec. 28 Dâŋ irec manapie mi quŋkezejec. Dameŋ moc bakicne fokac i maickeme ʒâŋeruŋko foeŋgopieŋ jaŋe ere dâŋ wiwira manarâ wefunʒoŋgopieŋ. 29 Ehuc juju biaŋne jumbiŋzi juju sanaŋte faharenʒoŋgopieŋ, â juju sâqocne jumbiŋzi kiŋte okacne roniŋte faharenʒoŋgopieŋ. 30 No nahacne maŋte gie i bapane mi fokac, Mamac-nanere micsâcko sawa okacnere dâŋ mutara-jareekopac. Iŋuc ehuc okacnere gie bape sâckoa eocmu. I no nahacne dâŋ mâcne, sorecnuwec ere dâŋ ʒaeckeekopac.
Anutuzi Ŋokâ-ticnere fuŋne bataniŋkeekac
31 “No nahac fuŋne-nane mutaniŋkepe fârimâc eocmu. 32 Fuŋne-nane i moczi mutaniŋkeocmu, erâ no manakopac, fuŋne-nane mutaniŋkeme fârine eocmu. 33 Ŋoŋe Johane mu indiŋ ecnepie dâŋ fâri qizecne mutaniŋkewec. 34 Erâ ŋiczi fuŋne-nane mutaniŋkeniŋte ine mi muekopac, ŋoŋe fuŋne-nane manarâ jujure hata âteniŋte irec mâc ŋaŋacnere muekopac. 35 Johane e jâmbomac lambe sâko erâ tamae-ŋarewec. Ehame ŋoŋe mâc ʒâziriŋne nacbembeŋ hone aŋac ehuc jumbiŋ sawa.
36 “Á nore fuŋne mutaniŋkeekac, e Johane iŋucne mâcne, e sâc moc. Mamac gie munarewec, gie irec fârine bâfuape ine Mamaczi sorecnume wahapo irec fuŋne taniŋkeekac. 37 Mamac sorecnuwec eki hâcne fuŋne-nane mutaniŋkewec. Ŋoŋe ine e jahacne mickonec dâŋ mi manambiŋ â hawarine wâc mi honembiŋ. 38 Erâ ŋoŋe dâŋticne maŋŋeŋicko sâcne mi râepie fohuc juekac. Ŋic sorewec ere dâŋ qikiŋnehuc wemocko iŋuc eniŋmu. 39 Ŋoŋe miti papiao kecʒiŋuc muhuc wose gufuc eeŋgopieŋ: Juju sanaŋ ira hâcne soŋkekicne. Erâ izi hâcne nore fuŋne mufuaekac. 40 Eme ŋoŋe norao juhuc juju sanaŋhec ee i sifu qikiŋneeŋgopieŋ.
Judaŋic jaŋe Moserao maŋgâŋ roweckembiŋ
41 “No ŋiczi sahac mumuteŋ wiac enareniŋte irec mi muekopac. 42 Ŋoŋere fuŋne ine jâmbomac manaekopac, maŋŋeŋic Anuturea mi domaekac. 43 No Mamac-nanere micte ŋoŋerao wahapo, eme ŋoŋe sifu âgo mi enareeŋgopieŋ. Juku ŋic moc e e jahacne maŋte fisime ine âgo ecneniŋmu. 44 Ŋoŋe ŋaŋaczia mumuteŋ eec ehuc Anutu qâqâhâc sâko ere mumuteŋte mi eŋareekaczi wemocko mamanasiŋhec eniŋmu? 45 Ŋoŋe nore ʒiŋuc mi munʒepieŋ: Eki Mamactao dâŋnâŋec mugâpâre-nâreocmu. Iŋuc mâcne, ŋoŋe ŋic moctao roweckeeŋgopieŋ, Mose hâcne, eki mugâpâre-ŋareocmu. 46 Mose e dâŋ qâreŋkewec i nore qâreŋkewec. Eme ŋoŋe ere dâŋ mana ʒakierâ muzac nore mâmâc mana ʒakienʒapiŋ. 47 Mosere dâŋqâreŋ qikiŋnehuc nore dâŋ wemocko mana ʒakieniŋmu?”

- JOHANE
- ←
- 5
- →

© 1978 The Bible Society of Papua New Guinea