- KORINTI I
- ←
- 15
- →

15
Jesu fafahare-ticnere dâŋ
1 Âgofâc-nane, Biŋebiaŋ ŋazape manambiŋ, erâ wâc bajueŋgopieŋ, irecteaŋ manasu-ŋarepe. 2 Qazu-ŋarepo irec sâckoa bajuŋgopieŋko sâcne bâpiaŋ-ŋopaocmu. Me bajuhapie biac sifucke-ŋare wiac moc ewec? 3 Miti qizecne no narekicne ijaha ŋoŋe ŋarehuc kecʒiŋuc muhuc fuŋke-ŋarepo: Kristo e miti papiao mucnekicne irec sâcko erâ sâqocne-nâŋecte okacne hâmowec. 4 Erâ miti papiao mucnekicne irec sâckoa ʒâŋeruŋko hurâ ʒoaŋ jahec â moc eha ɋârerâ faharewec. 5 Faharerâ qanaŋ Kefa fuacnewec, izi motecfâcne 12 fua-jarewec. 6 Izi mitiŋic ʒare-jeŋic 500 jâuruwec jaŋe tumaŋnehapie fua-jareme hone-fârembiŋ. Jaŋeraonec bocjahazi ɋâricne juŋgopieŋ, â gâcnezi hâmombiŋ. 7 Izi Jakobo fuacnewec, izi aposolo mâmâc sasawa fua-jarewec. 8 Ʒâhecko ine ombâŋtâc no wâc fua-narewec. 9 No aposolo waha qaqane jâmbâŋ, no Anuture kikefuŋ guru jopa sipiric ejarepore aposolo ʒâŋe munarepie mi sâckeekac. 10 No aposolo epo i Anutu aki anonoc-ticnere erâ epo. Erâ aki anonoc-ticnezi norao racne mi ewec. No gie bapo i gâcne jaŋere sâc jâurukac, erâ no nahac wemo-nanezi bazapo, Anuture aki anonoc norao fowec izi bawec. 11 Eme no mecne jaŋe mecne miti iŋuc hâcne muromackeeŋgopeneŋ, eme ŋoŋe i hâcne manambiŋ bajuŋgopieŋ.
Jesu hâmockonec ɋârewecte ɋârenaŋmu
12 Kristo e hâmockonec ɋârerâ faharewec, miti iŋuc muhuc ŋazapene wemocte ŋoŋeraonec gâcnezi hâmockonec fafahare mi fokac mueŋgopieŋ? 13 Hâmockonec fafahare-nâŋec i mickehuc Kristo fafahare-ticne mâmâc mickezo. 14 Kristo mi faharezacko ine miti mumu-nâŋec fârimâc ezac â mamanasiŋ-ŋeŋic iŋuc jaha fârimâc ezac. 15 Erâ i sawa mâcne. Nâŋe Anuture mumbeŋ, e Kristo hâmockonec bafaharewec. Eme hâmockonec fafahare mi fozacko Anutuzi wemocko Kristo bafaharezac. Irec dâŋ mumbeŋ i Anutu micko itic ecnehuc burecŋicfâc-ticne eŋgopeneŋ ezac. 16 Ŋic hâmockonec mi fahareniŋmu, iŋuc murâ Kristore iŋuc jaha hâmockonec mi faharewec muzo. 17 Kristo e hâmockonec mi faharezacko ine mamanasiŋ-ŋeŋic racne ezac â kiŋŋeŋic foŋarezac, 18 â Kristo manasiŋkehuc hâmombiŋzi sipirickembiŋ ezac. 19 Nâŋâc mâreŋko ʒira sawa Kristore mamanac maŋgâŋ junʒapeŋko, ine mamakucne fuŋmoc ehuc gâcne siric-jopa-fârenʒapeŋ.
Hâmockonec fafahare i birio faharezo
20 Erâ iŋuc mâcne, Kristo e jâmbomac hâmockonec ɋârerâ ŋic hâmokicne jaŋere micne barâ faharewec jukac. 21 Ʒiŋucte hâcne: Ŋiczi hâmoc fuŋke-nârewec iŋuc jaha ŋiczi hâmockonec fafahare fuŋke-nârewec. 22 Adamhec ʒuʒuhuc-nâŋec fokacte hâmo-fâreeŋgopeneŋ, iŋuc jaha Kristohec ʒuʒuhuc-nâŋec fokacte fahare-fârenʒoŋgopeneŋ. 23 Erâ birine mukicne sâc faharezo: Micne bapazi Kristo, izi fifisi-ticnao Kristore bufuŋfâc, 24 izi dameŋ taraocmu; Kristo e fekicne â tâpirihec â ʒoɋac sasanaŋhec bawahac-jopame munaŋke-fârehapie Wofuŋ gie-ticne i Anutu Mamac-ticne bârisiecneme dameŋ taraocmu hâcne. 25 Ʒi ine Wofuŋ gie-ticne bahuc juocmu, juku râsifâc-ticne ro waha âte ejare-fârerâ gie-ticne bataraocmu. 26 Râsi sâko mimic qa imac ecneocmu ʒâŋene hâmoc. 27 Anutuzi ŋic â wiac sasawa Kristore wahamicnao râec-nâpo-fârewec hâcne. Erâ dâŋ ʒiŋuc fokac, “Ŋic â wiac sasawa bawahac-joparâ ere wahamicnao guruc-jopa-fârewec”, dâŋ i manapene Anuture mâmâc mukicne mi ezejec. E hâcne Kristore wahamicnao guruc-nâpoweczi rurumaŋnao mi huocmu. 28 Mamac e ŋic â wiac sasawa Ŋokâ rurumaŋnao guruc-nâpo-fâreme Ŋokâ e Mamacte wahamicnao waharâ domaocmu. Eme Anutuzi qâhuc-nâpo-fârerâ juju isiricke-fâreocmu.
Hâmockonec fafahare mi fome muzac mamakucne enʒapeŋ
29 Ŋoŋeraonec gâcnezi hâmokicne jaŋere erâ Miti Opâ ruaeŋgopieŋ, i hâmockonec fafahare mi fokacko wemocte iŋuc eeŋgopieŋ? 30 Erâ wâc nâŋe ine wemocte ʒârâ hâriŋ faio gâbâmâc qâmâc jumbeŋzi jueŋgopeneŋ? 31 Âgofâc-nane, Kristo Jesu Wofuŋ-nâŋeczi eri-nane râec-ŋopawec ŋoŋere maio mukopac: No ʒoaŋ gie bapa sâc hâmoczi bâmbeŋnuha juekopac. 32 No Efeso haeo qowi mimicne jaŋehec juju gie bapo i ŋicdâŋko siŋkehuc epoo wemo fârine mo fua-nareocmu? Hâmockonec fafahare mi fokacko ʒiŋuc mupene sâckezac: “Tomâcko moc hâmonʒipeŋte miŋecgac jaha nânâ qowi ro nâc qânâc enaŋ.” 33 Moczi moc ba qâsoric eŋarenʒipiŋ ine¡ Kosa jujune jaŋerao qohotaocmu e eebapa biaŋne sifuckecneocmu. 34 Ŋoŋe maŋŋeŋic ɋâreme pectâc juhuc sâqocne geŋkenʒepieŋ. Ŋoŋeraonec gâcnezi Anuture kâuc baŋgopieŋ, i manarâ mimieniŋte mukopac.
Fafahare fuŋne fuŋne faharezo
35 Gâcnezi ʒiŋuc mecne muniŋmu: Hâmokicne jaŋe weniŋuc erâ fahareniŋmu â sahac hawari-jeŋic weniŋucnehec fuaniŋmu? 36 I dâŋ mutucne; ŋoŋe wiac saraeŋgopieŋ i mâc mi wefuekac, mimiŋne ʒaŋkeha bâpâŋne wefuekac. 37 Á wiac saraeŋgopieŋ, i borâcne mi saraeŋgopieŋ, hândâŋne sawa saraeŋgopieŋ, jacgoŋ me wiac gâcnere hândâŋ, eme borâcne â rehacne ʒâhec fuaekac. 38 Eme Anutu e mana tararâ hawari mucnewec ijaha wefurâ fuaekac, hândâŋne sâc hawari fuŋne fuŋne fuaekac.
39 Sahacte fuŋne iŋuc jaha mocjaha mi fokac, ŋic nâŋâcne sahac i moc â bec qowi jaŋere sahac i moc â wipe jaŋere moc â opâ qowi jaŋere moc. 40 Sambâŋko wiac fâri ŋerakac â mâreŋko wiac fâri ŋerakac. Erâ sambâŋko ŋerakac i eri-ticne moc, â mâreŋko ŋerakac i eri-ticne moc. 41 Ʒoaŋ e tatamacne moc, mosa e tatamacne moc, bâpiŋ jaŋe tatamac-jeŋic moc, erâ bâpiŋ tatamac-jeŋic mocjaha mâcne, fuŋne fuŋne fokac.
42 Hâmockonec fafahare irec fuŋne ijaha fokac. Sarakicnezi sisirowene, fahareocmuzi mi sisirowene; 43 sarakicnezi joŋtawekicne, fahareocmuzi erinehec; sarakicnezi weweaŋne, fahareocmuzi tâpirinehec; 44 sarakicnezi mâreŋ sahachec, fahareocmuzi sambâŋ sahachec. Mâreŋ sahac fokac, iŋuc jaha sambâŋ sahac fokac.
Mârâc Adam â ʒâhec Adam
45 Dâŋ ʒiŋuc hâcne qâreŋkekicne fokac: “Ŋic mârâc fufua Adam e maŋ qâqâtâchec erâ ɋârewec.” Ʒâhec Adam e ine Mârohec ehuc juju bâbâfua irec rune ewec. 46 Sambâŋte wiaczi mi bâniewec, mâreŋte wiaczi bânieha sambâŋte wiaczi ʒâhec ewec. 47 Mâreŋŋic e mâreŋzi bakicnere mâreŋkonec ŋic ewec â ʒâhecŋic e ine sambâŋkonec. 48 Mâreŋkonec ŋic juwec sâc ijaha mâreŋkonec ŋicfâc-ticne jueŋgopeneŋ, â sambâŋkonec juwec sâc ijaha sambâŋte biŋefâc-ticne nâŋâc junaŋmu. 49 Eme mâreŋkonec ere hawari rombeŋ, iŋuc jaha sambâŋkonec ere hawari ronaŋmu.
Jesu fisime sambâŋ sahachec enaŋmu
50 Âgofâc, dâŋ moc ʒi mupe mananiŋ: Mâreŋ sahac-nâŋeczi Anuture uucmaŋ sâcne mi rauckeocmu, â wiac gârecke ʒaŋ eenezi wiac fofo sanaŋ mi wâc rauckeocmu. 51 Manaŋgopieŋ, ʒi dâŋ soŋne moc mufua-ŋarepe: Nâŋâc mi hâmo-fârenaŋmu, hetikierâ hawari moc ee ine ʒeŋgoma efârenaŋmu. 52 Qeŋ mimic dâŋeme ututuŋ, ɋeŋfâfâc jaha iŋuc hâcne enaŋmu. Qeŋ dâŋeme hâmokicnezi faharerâ gârecke ʒaŋ tâmiric juniŋmu, â ɋâricne junaŋmuzi wâc hetikierâ hawari moc enaŋmu. 53 Sahac ʒi gârecke ʒaŋ eenezi juju saric i ŋaqi iŋucne heme huzejec, â hâmocte biŋe ekicnezi juju sanaŋ heme huzejec.
54 Eme gârecke ʒaŋ eenezi juju saric heme huocmu, â hâmocte biŋe ekicnezi juju sanaŋ heme huocmu, dameŋ ira dâŋ kecʒiŋuc qâreŋkekicne i deŋkeocmu:
“Jujuzi hâmoc ɋâckewec.”
55 “Hâmoc go tâpirige weni?
Hâmoc go ʒârâge weni?”
56 Sâqocnezi hâmocte ʒârâ ekac, â sâcmutâc dâŋte erâ sâqocnezi tâpirinehec ekac. 57 Anutu e Wofuŋ-nâŋec Jesu Kristo ecneme jujure tâpiri bâfua-nâreekacte muteŋkenʒepeneŋ. 58 Irec âgofâc-mae, ŋoŋe sanaŋkerâ qiŋ herâ domanʒepieŋ, ehuc Wofuŋ gie-ticnere dameŋ sâc henʒiriŋnehuc banʒepieŋ. Wofuŋte erâ gie bapie fârimâc mi eocmu, iŋuc manahuc banʒepieŋ.

- KORINTI I
- ←
- 15
- →

© 1978 The Bible Society of Papua New Guinea