- JOHANE I
- ←
- 4
- →

4
Mâro fuŋne fuŋne juŋgopieŋ
1 Âgo biaŋfâc-nane, mâro kosa jaŋere dâŋ mi mana ʒakienʒepieŋ. Mâro moc e Anuturaonec me mâcne, i mana taraniŋte ruc banʒepieŋ. Porofete burecne wemo afecne fuambiŋ juraŋgopieŋ. 2 Anuture Mâro e ʒiŋucko ʒâŋitazo: Mâro moc e Jesu Kristo ŋic fuawec i mutaniŋkeocmu, e Anuturaonec iŋuc mucnezo. 3 Á mâro moc e Jesu mi mutaniŋkeocmu e Anuturaonec mâcne. E Kristo râsi qizec-ticnere mâro iŋuc muzo. Ere manaeŋgopieŋ, e mâreŋko fuaocte mukicne, eme ʒine hâcne biac fuakac.
4 Naru motecfâc-mae, ŋoŋe Anuturaonec, irec porofete burecne sanaŋke-jarembiŋ. Ŋoŋere maŋko juekac ere tâpirizi mâreŋko juekac ere tâpiri sirickekac hâcne. 5 Porofete burecne jaŋe mâreŋkonec, irec mâreŋkonec ŋiczi dâŋ mumu i mueŋgopieŋ, mupie mâreŋkoneczi hazec-jeŋic râeeŋgopieŋ. 6 Nâŋâc ine Anuturaonec, eme moc e Anutu hone ʒâŋitac eekaczi dâŋnâŋec manaekac. Anuturaonec mi fuakicnezi ine dâŋnâŋec qikiŋneekac. Dâŋ fâri qizecnere mâro â bâbâsifuc mâro jahere fuŋne iŋucko hâcne ʒâŋitaeŋgopeneŋ.
Anutu e maŋjauŋte fuŋne
7 Jorocfâc-nane, nâŋâc maŋjauŋ eec enʒepeneŋ. Maŋjauŋ i Anuturaonec. Eme moc e maŋjauŋhec juomu, e Anuturaonec fuakicnezi Anutu mana maŋ eekac mucnezo. 8 Moc e maŋjauŋ tâmiric juocmuzi Anutu ʒâŋe ruruŋkeocmu. Anutu e maŋjauŋ irec fuŋqizecne hâcne. 9 Anutuzi Ŋokâ-ticne mocjaha e juju bâfua-nâreocte mâreŋko soreme wahawec ira hâcne maŋjauŋ-ticne nâŋâcnao fua taniŋkewec. 10 Maŋjauŋte fuŋne ʒiŋuc fokac: Nâŋâc Anutu maŋjauŋ mi ecnembeŋ, ekizia nâŋâc maŋjauŋ enârehuc Ŋokâ-ticne soreme waharâ sâqocne-nâŋecte erâ kiwiric nâwoc rowec.
Anuture maŋjauŋ honehuc ŋiczi wâc eec enʒepeneŋ
11 Jorocfâc-nane, Anutu e maŋjauŋ iŋucne sâko enarewecte nâŋâc iŋuc jaha maŋzi jauŋ babac ehuc junʒepeneŋ. 12 Ŋiczi Anutu hohone i moc mi ekicne, maŋzi jauŋ babac enaŋmuo ine Anutu maŋkenaŋmu, eme maŋjauŋ-ticne nâŋâcnao fua sarickeocmu. 13 Eki nâŋâc maŋnâpoekac â nâŋâc e maŋkeeŋgopeneŋ, irec fuŋne ine Mâro-ticne nârewec ira taniŋkewec. 14 Mamac e Ŋokâ-ticne mâreŋ sâc ŋic bâpiaŋ-nâpoocte soreme wahawec, eme nâŋe ʒâŋe fâri-nâŋeczi qame honembeŋte dâŋ i mutaniŋkeeŋgopeneŋ. 15 Eme ŋic moczi Jesu e Anuture Ŋokâ jâmbâŋ dâŋ i mutaniŋkeocmu, e Anutu maŋkeocmu â Anutuzi wâc e maŋkeocmu. 16 Anutu maŋjauŋ-ticne nâŋâcnao fuawec i hone ʒâŋitac erâ mana ʒakiembeŋ. Anutu e maŋjauŋte fuŋqizecne, eme moc e maŋjauŋhec juocmu e Anutuzi maŋkeocmu, â eki wâc Anutu maŋkeocmu.
Maŋjauŋheczi hâhâwic me âgo qaqaisoc mi ezejec
17 Iŋucko nâŋâcnao maŋjauŋ fua tarawec, i okac dameŋko qacfiric domanaŋte. Jesuzi juekac iŋuc jaha nâŋâc wâc mâreŋko ʒira jueŋgopeneŋ hâcne. 18 Hâhâwic â maŋjauŋ jahe ââgo aricne, maŋjauŋ fârinezi hâhâwic guriŋkeocmu. Hâhâwic e ʒâic-ticnehec. Irec moc e hâhâwic bajuocmu, erao maŋjauŋ sâcne mi fua tarawec muzo. 19 Nâŋâc ine Anutuzi qanaŋ maŋjauŋ enarewecte maŋjauŋhec junʒepeneŋ. 20 Ŋic moc e Anutu maŋjauŋ ecneekopac muhuc âgo-ticne qaisockeocmu, ere burecŋic muzo. Manaŋgopieŋ, moc e âgo-ticne ʒâŋezi hohonene e qaisockehuc wemocko Anutu mi hohonene maŋjauŋ ecneocmu. 21 Jesure sâcmutâc dâŋ ʒiŋuc fonârekac: Anutu maŋjauŋ ecneekaczi âgo-ticne mâmâc ecnezejec.

- JOHANE I
- ←
- 4
- →

© 1978 The Bible Society of Papua New Guinea