- LUKA
- ←
- 14
- →

14
Jesuzi sabata hombaŋko ŋic moc bâpiaŋkewec
1 Sabata hombaŋ mocko farisaio jaŋere micne bapa moczi Jesu nânâre hefâreme ficticnao fewec. Eme ŋic gâcnezi ijaha mâmâc ŋehuc dâŋticnere ruc bambiŋ. 2 Ehame ŋic moc sisiwiŋ sâko ecneweczi mi ferâ ijaha domazejec i. 3 Eme Jesuzi honerâ sâcmutâc mamana â farisaio wio-jarerâ muwec: “Ŋoŋe muniŋ, sabata hombaŋko ŋicko bâbâpiaŋ gie bapane fokac me mâcne?” 4 Mume niniŋkerâ ŋembiŋ. Iŋuc epie menezi ŋic bâuahuc bâpiaŋkerâ soreme rawec. 5 Eme ficko ŋembiŋ jaŋe ʒiŋuc jazawec: “Motec me bulimakao-ŋeŋic moc hombaŋko nombâŋko hume behepie ŋeocmu, me hombaŋkoa sifu fârepie wefuocmu?” 6 Indiŋ-jopame dâŋ ŋifecne âzâcneniŋte basarâ behembiŋ.
Sahac fefe mi ezo
7 Eme ŋic gâcne nânâre mâmâc hefârec-jopakicne jaŋe ŋeŋe mai jaha maŋjeŋicte erâ biac ŋepie honec-joparâ sâc hehuc dâŋ ʒiŋuc jazawec: 8 “Go ŋic moczi tiwâ bâzire hefârecgume maŋgere ŋeŋe mai jaha mi ŋezemec. Iŋuc ehaŋtecne hefârec-jopakicne gâcne jaŋeraonec gore femicne moczi fisime 9 tiwâ runezi go ʒiŋuc gazaocmu: ‘I ere ŋeŋe, go rârierâ ŋec. Gazame ŋeŋe rârâpe ŋehuc gâgâmârâcmu. 10 Mâcne, moczi hefârecgume go ŋeŋe rârâpe ŋezemec. Ŋehaŋtecne tiwâ runezi honecgurâ ʒiŋuc gazaocmu: ‘Âgo, go ferâ ŋeŋe mai jaha ŋec. Iŋuc gazame ŋic gâcne jaŋere maio bubiaŋ manacmu. 11 Moc e e jahacne maŋte feme bawahazo, â moc e e jahacne maŋte wahame bafezo.”
12 Iŋuc murâ ŋic hefârewec e ʒiŋuc âzâcnewec: “Go tiwâ bâzi rikerâ âgo bagofâcge me seŋ sâme hahac ɋafâcge me haefâcge fekicne mi hefârec-jopazemec. Jaŋe tiwâ bâzire hefârec-jopatec go iŋuc jaha hefârecgurâ tofa bazu-garepie taraocmu. 13 Iŋuc mâcne, tiwâ bâzi rikerâ waha qaqane â kike demba, ʒeke puriŋ â tiŋtuŋ, iŋucne hefârec-jopazemec. 14 Eme ʒiŋucte manariŋguzo: Tofa i mâc fome juku mitiŋic fafahare dameŋ-jeŋicko Anutuzi bazu-gareocmu.”
Tiwâ bâzi qikiŋnembiŋ
(Mat 22:1-14)
15 Mume nânâ nâhuc ŋembiŋ jaŋeraonec moczi dâŋ i manarâ ʒiŋuc muwec: “Anuture uucmaŋko nânâ nâocmu ŋic iŋucnere manape ʒerine ekac.” 16 Mume Jesuzi binaŋ moc ʒiŋuc bawec: “Ŋic moczi tiwâ bâzi sâko qame fisime ŋic bocjaha hefârec-jopawec. 17 Erâ wiac bâmocke-fârerâ ŋic ʒâfo ejarekicne jaŋerao kiŋaŋ motec-ticne soreme rarâ ʒiŋuc jazawec: ‘Wiac rike bâmoc efârekicnere wareniŋ. 18 Jazame jaŋe wiac kosao ɋetickehuc qikiŋne-fârembiŋ. Ehuc moc e muwec, ‘No mâreŋ moc furine bapo izi fârecnukacte honezo rakopac, go irec ŋicbomboŋge âzâcnetec maname mi sâqorezejec. 19 Á moc e muwec, ‘No bulimakao 10 furine bac-jopapo i ra amec-jopa warepemu, go irec ŋicbomboŋge âzâcnetec maname mi sâqorezejec. 20 Á moc e muwec, ‘No ŋokac ropore wemocko fâpemu. 21 Iŋuc mupie kiŋaŋ moteczi risierâ bomboŋ-ticne dâŋ binaŋ ecneme maname gâpârewec. Erâ kiŋaŋ motec-ticne ʒiŋuc muhuc âzâcne sorec ewec: ‘Go bâruŋ jaha bozene bozene jufârehuc ŋic roroc qaŋqaŋne â kike demba, ʒeke puriŋ â tiŋtuŋ rocjopatec warenʒepieŋ. 22 Eme kiŋaŋ motec e iŋuc erâ bomboŋ-ticne ʒiŋuc âzâcnewec: ‘Bomboŋ, go dâŋ mumec i epac, erâ fic ine fâfâoc fokac. 23 Âzâcneme bomboŋzi ʒiŋuc muwec: ‘Irec go mocwâc rarâ haesoŋko ŋic juraŋgopieŋ fotarie-jaretec ware-jâmbâŋkerâ ficnane fusucmanʒepieŋ. 24 Erâ ŋazape mananiŋ: Ŋic bâbâni hefârec-jopakicne jaŋe mâc jâmbâŋ ŋenʒepieŋ.”
Jesu bâbâjâpere dâŋ
(Mat 10:37-38)
25 Eme ŋic guru sâko jâmbâŋ Jesu bâjâpepie fotikierâ ʒiŋuc jazawec: 26 “Moc e nohec juzo murâ neŋgoc mamac, ŋokac motec, hahac ɋa seŋ baŋec jaŋe mi qaisoc-jopaocmu, e motec jâmbâŋ-nane sâcne mi erâ juocmu. 27 Moc e jahacne maripoŋ mi hâpora bâjâpecnuocmu, e motec jâmbâŋ-nane sâcne mi erâ juocmu.
28 “Ŋoŋeraonec moczi wapafic sâko baocte qanaŋ furinere manarâ moneŋ-ticne wose biric erâ eene me mi eene irec fuŋne bataniŋkeocmu. 29 Me iŋuc mi ehuc onʒoŋ jaha ficticne wiseme hume ʒaeckerâ moneŋ basarâ beheocmuo ine ŋic jaŋe hone manac erâ mu gâgâwi ecnehuc 30 ʒiŋuc muniŋmu: ‘Ŋic keci fazic erâ ficsâko wiseme hume eipierâ beheme ŋekac. 31 Ŋicwofuŋ moczi ŋicwofuŋ âgo-ticne qaocte onʒoŋ jaha râsi mi raocmu. E qanaŋ ʒiŋuc muocmu: ‘Nâŋe ʒi afecne juŋgopeneŋzi ocni bocjaha juŋgopieŋ jaŋe sâcne jopanaŋmu me mâcne? 32 Iŋuc murâ e jahacne momorifâc jaŋere maname afeckeme rasi-ticne hae-ticnao juhame biac sahac taha-ticne râecnehuc muocmu, ‘Wama fuame junac. 33 Eme ŋoŋeraonec moc e iŋuc jaha wiac-ticne sasawa mi qikiŋne-fârerâ weniŋuc motec-nane erâ juocmu.
34 “Hâwec i wiac aŋacne. Á nonocne eme ine weniŋuc ecnepene hâtâne-ticne mocwâc fuaocmu, i aricne i¡ 35 Izi iŋuc me iŋuc eene mi fokac, i mâc hoŋkepene raocmu. Moc e hazec-ticneheczi dâŋ kecʒi manazejec.”

- LUKA
- ←
- 14
- →

© 1978 The Bible Society of Papua New Guinea