- HEBIRAIO
- ←
- 8
- →

8
Jesu e faic miti ufuŋ fârinao gie-ticne baekac
1 Dâŋ mukicne irec hândâŋne ʒiŋuc: Taha bapa sâko junârekac e faic sambâŋko femicne sâko ere ŋeŋefuŋko mefârenao fewec ŋeekac. 2 E furu ufuŋ, mitific fârine hâcne, irec taha bapa jukac. Ufuŋ i ŋiczi mâcne, Wofuŋ e jahac bâfuawec. 3 Taha bapa sâko sasawa jaŋe nânâ qowi bâzi râe rikec eniŋte mujarekicne, irec taha bapa sâko-nâŋec wemocko taha bâzi tâmiric juzac? 4 Erâ e mâreŋko juhuc muzac taha bapa mi juzac, mâreŋko sâcmutâc dâŋte sâcko bâzi ririke ŋic sâcne juŋgopieŋ. 5 Jaŋe gie-jeŋic mitific jabane â sâsâcne ira baeŋgopieŋ, fârine ine sambâŋko ŋekac. Mose e mitire qoruc boze bazo ehame Wofuŋzi ʒiŋuc âzâcnewec: “Manakic, tikio hawarine gowatukicne irec sâcko wiac sasawa bazemec.”
Ʒâʒâfic ɋâricnere dâŋ
6 Ʒi ine Jesuzi ʒâʒâfic fekicnere jâcne juekacte taha gie fekicne jaha baekac. Ʒâʒâfic fekicne ine biŋedâŋ fekicnezi hobeteŋ ecneha bâfuakicne. 7 Mârâc ʒâʒâfic fowec, izi fârinehec eme muzac ʒâhec moc fuaocte dâŋne mi fuazac. 8 Anutu eki ine ŋic jaŋere maname mi sâckeme ʒiŋuc muwec:
“Juku dameŋ mocko Israe kikefuŋ â Juda kikefuŋ
jaŋehec ʒâʒâfic ɋâricne moc bâfuapemu,
Wofuŋzi iŋuc mukac.
9 Mârâc mimiŋnefâc-jeŋic Aigita mâreŋkonec jowac-jopapere
mejeŋicko rohuc jaŋehec ʒâʒâfic epo,
ʒâʒâfic iŋucne mâcne;
jaŋe ʒâʒâfic irec maŋnao paŋʒâic mi jupie
noni râpec-jopapo, Wofuŋzi iŋuc mukac.
10 Á ʒâhec Israe kikefuŋ jaŋehec ʒâʒâfic epemu ine kecʒiŋuc:
No mumupaŋ dâŋnane maŋjeŋicko râepe huocmu,
erâ buhândâŋ-jeŋicko qâreŋkepe foocmu,
eme no Anutu-jeŋic jupemu
â jaŋe kikefuŋfâc-nane juniŋmu.
11 Eme ŋic moczi ŋicâgo-ticne
me ŋic moczi qomâ-ticne
ʒiŋuc mi muhuc miti qazucneocmu:
Ajoc, go Wofuŋte fuŋne manac â!’
Macne, jaŋe wahakicnezi mecne fekicnezi mecne
mâmâc manacnu-fâreniŋmu.
12 Ʒiŋucte manacnuniŋmu: No kiŋjeŋic behe-jarepemu
â sindaŋ-jeŋicte mocwâc mi manasupemu,
Wofuŋzi iŋuc mukac.”
13 Eme Wofuŋ e ʒâʒâfic ɋâricnere dâŋ muhuc, mârâc fowec irec “raŋɋaŋkekicne” muwec. Eme wiac raŋɋaŋkekicne â gufekicne izi arictac ezo ekac hâcne.

- HEBIRAIO
- ←
- 8
- →

© 1978 The Bible Society of Papua New Guinea