- FILIPI
- ←
- 3
- →

3
Mitiŋic bâbâsifucne jaŋere rucsoŋaŋ juzo
1 Âgofâc-nane, moc mupe. Wofuŋte erâ bubiaŋhec junʒepieŋ. Dâŋ hâsine ijaha qâreŋke-ŋarezore manape mi quŋkekac, â ŋoŋe ine hume keteŋ eŋarezejec.
2 Ŋoŋe qâto jaŋere rucsoŋaŋ junʒepieŋ, miti gie bapa bâbâsifucne, sahac hehetâc ŋic jaŋere rucsoŋaŋ hâcne junʒepieŋ. 3 Anutu maŋzi kiŋaŋ qacneeŋgopeneŋ â Kristo Jesurao qohotaeŋgopeneŋ â mamanasiŋ-nâŋec sahacko mi râeeŋgopeneŋ, nâŋâc hâcne ma fârine bajueŋgopeneŋ. 4 No nahac sahacko siŋkezo murâ sâcne ezapo. Ŋic gâcne jaŋe sahacko siŋkeeŋgopieŋ no ijaha ezo murâ siric-jopazapo. 5 No fuarâ fohape ʒoaŋ 8 eme sahac-naneo ma bambiŋ, no Israe ŋicguruonec, Benjamiŋte ɋâric, no Judaŋiczi Judaŋic jaŋeraonec fuakicne hâcne, sâcmutâc dâŋte neŋgocne farisaio ŋic jupo, 6 ʒoɋac-nanere erâ kikefuŋ jaŋere râsi epo, sâcmutâc dâŋ sâcko tiŋne juju â bahacmâc jupo.
Paulozi Wofuŋte erâ wiac sasawa jawane muhuc qikiŋnewec
7 Eme no mârâc wiac bajuhuc manape fârine ewec, i ʒâhec ine Kristore erâ manape racne ewec. 8 No Wofuŋ-nane Kristo Jesu ere fuŋne hone ʒâŋitâc erâ manape furi sâko eme wiac mârâc epo bapo irec jâmbomac manape racne eekac. No Kristo rauckepemurâ ere erâ wiac sasawa ho jawa muhuc qikiŋne-fârepo. 9 No erao qohotahuc, sâcmutâc reŋkehuc kiŋfâsâc bâbâfua i mâcne. Kristo manasiŋkehuc kiŋfâsâc juju irec enareekac. Mamanasiŋhec jupe Anutuzi kiŋnanere maname tatara, irec mukopac. 10 Erâ no Kristo maŋzi hemiriŋkepe fafahare-ticnere tâpiri norao fuame ʒâic manawecko ʒuhuckerâ ehec manazepac. Eku hâmoc-ticnere hawari wâc bâfuazepac. 11 Iŋuc eerâ raku hâmockonec fafahare bâfuapere enareekac.
Mao eri râe-nârekicne irec henʒiriŋnezo
12 No nahacnere ʒiŋuc mi mukopac: Biac mao fisirâ eri bâfuapo. Mâc Kristo Jesuzi no rocnuwecte eri bâfuapemurâ hata gagasa i gasackeekopac 13 Âgofâc-nane, eri biac bâfuarâ ropo, i no nahacnere manape iŋuc mi ekac Kecʒiŋuc ine eekopac: Wiac hetarapo i râpeckeekopac, â wiac mai-naneo râekicne irec menane sicneekopac, 14 ehuc Anutuzi Jesu Kristore erâ sambâŋte hefârecnuhuc mao eri râe-narewec, i bâfuapemurâ ʒâŋezi hone dendeŋnehuc gasackeekopac. 15 Soka tarakicne nâŋâc mâmâc sasawa wiac irecteaŋ hâcne henʒiriŋnehuc junʒepeneŋ. Eme wiac mocte manapie hatane moc ekacko Anutuzi maŋŋeŋic batamaeme mana taraniŋmu. 16 Mâc hata âte warembeŋ ijaha âte ranʒepeneŋ.
Nâŋâc sambâŋ hae irec fârine
17 Âgofâc-nane bânie-ŋarepe honecnuhuc ijaha bâjâpecnunʒepieŋ. Á ŋic gâcne sâc ijaha juhuc bânie-ŋareeŋgopieŋ jaŋerao wâc ʒâŋe fihuc junʒepieŋ. 18 Ŋic tucne jaŋere ŋaza warehuc jupo, ʒi ine ki busâqochec mocwâc ŋazape: Jaŋe Kristo maripoŋ-ticne râsi ecneeŋgopieŋ. 19 Ŋic i jaŋe hâcne sisipiric bâfuaniŋmu. Hobu-jeŋiczi wofuŋ ejareekac, â wiac mimineheczi bubiaŋ qajareekac, â mâreŋkonec wiac maŋ mamanasu-jeŋic rofâreekac. 20 Nâŋâc ine sambâŋ hae irec fârine, eme irecnec hâcne bâbâpiaŋ-nâŋec Wofuŋ Jesu Kristo, e waharâ rocnâpoocte woŋec jueŋgopeneŋ. 21 E ŋic â wiac sasawa bawahac-joparâ jahacne rurumaŋko guruc-jopaocte tâpiri focnekac, tâpiri izi sahac-nâŋec waha qaqane bâtikieme e jahacne sahac iŋucne tatamac huririnehec eocmu.

- FILIPI
- ←
- 3
- →

© 1978 The Bible Society of Papua New Guinea