- JOHANE
- ←
- 4
- →

4
Jesu e Samaria mâreŋkonec ŋokac moc dâŋ âzâcnewec
1 Farisaio jaŋe Jesure ʒiŋuc manambiŋ: “Eki motec rocjoparâ opâ rua-jareekac, i Johanere gurufâc jowaruŋgopieŋ.” 2 Dâŋ i mâc mumbiŋ, Jesu e jahac ŋic opâ mi rua-jarewec, motec jaŋe mume rua-jarembiŋ. 3 Eme Wofuŋzi dâŋ iŋucne manarâ Judaia mâreŋ beherâ Galilaia mâreŋko risie rawec. 4 Rahuc Samaria mâreŋ fotâcnewec. 5 Fotâcnehuc Samariare hae moc ʒâŋene Sika ira fisiwec. Hae i Jakobozi ŋokâ-ticne Josefe mâreŋ qikiŋnecnewec irec mendâŋko ŋewec. 6 Eme ijaha Jakobore opâ nombâŋ fowec wâc. Eme Jesu e ira guŋpiticko fisirâ betaŋkerâ nombâŋmecko waha ŋemanawec.
7 Ŋehame Samaria ŋokac moczi opâ fiaocte fisiwec. Fisime Jesuzi ʒiŋuc âzâcnewec: “Go opâ moc gumecnuc.” 8 Motecfâcne jaŋe nânâ furine baniŋte haeo fehapie Jesu buc ŋehuc ŋokac opâre âzâcnewec. 9 Âzâcneme ŋokac e muwec, “Go Judaŋiczi weniŋuc erâ Samaria ŋokac norao opâre mukic?” Judaŋic â Samaria ŋic jaŋe bâtâcko jujumbieŋte ŋokac e iŋuc muwec. 10 Eme Jesuzi ʒiŋuc âzâcnewec: “Go Anutu jauŋ-ticnere fuŋne â opâre gazakopac nore fuŋne mâmâc kâuc bakic. Mana tararâ muzac numu-naretec opâ fifisine garezapo.” 11 Mume ŋokaczi ʒiŋuc âzâcnewec: “Bomboŋ, opâ nombâŋ i ʒoricne, erâ go opâ fifiage aricnere opâ fifisine wenirec fiacmu? 12 Mimiŋne-nâŋec Jakobo e opâ nombâŋ ʒi rowec. Erâ e jahacne â ŋokâfâcne â lama bulimakaofâc-ticne jaŋe opâ ʒi jaha nâhuc jumbiŋ. Goki Jakobore sâc i jâuruhuc opâ moc bâfuacmu?” 13 Iŋuc mume Jesuzi ʒiŋuc âzâcnewec: “Opâ ʒi gapecne tâmiric, irec i hati nârâ nâ ehuc juzo, 14 â nore opâ ine gapecnehec, moc e i nâocmu, e opâre mocwâc mi hâmohuc mâc juraʒihuc juocmu. Noni opâ i ŋic moc râcnepe maŋticnao opâ ʒâŋe bâfuacneme juju sanaŋte ʒâkâŋko rahuc domaocmu.” 15 Mume ŋokaczi ʒiŋuc muwec: “Bomboŋ, go opâ i naretec nârâ opâre mocwâc mi hâmozepac, ehuc ʒira gâbâ ware fiahuc domaekopac i behezepac.”
16 Iŋuc mume Jesuzi ʒiŋuc âzâcnewec: “Ra ŋowege jowatec warenic.” 17 Eme ŋokaczi muwec, “No ŋowe-nane aricne.” Mume Jesuzi muwec, “Go ŋowege aricne, i sâcne mukomec; 18 go ŋic memoc ba behec ejaremeŋ, â ʒiŋuczia bakomec e gore ŋowe aricne, irec go dâŋ jâmbomac mukomec.” 19 Mume ŋokaczi ʒiŋuc âzâcnewec: “ŋicbomboŋ-nane, no miŋecne manakopac, go porofete. 20 Irec mutec manape: Kâcɋenefâc-nâŋec jaŋe tiki kecʒira Anutu mai ecne jumbieŋ, â Judaŋic ŋoŋe ine Jerusalem haeoa Anutu mai ecnezo, iŋuc mueŋgopieŋ.” 21 Eme Jesuzi ʒiŋuc muwec: “Ŋokac, no gazape manac: Dameŋ moc bembeŋkekac, i maickeme ŋoŋe Mamac mai ecneniŋmu i tiki kecʒira mâcne â Jerusalem haeo wâc mi eniŋmu. 22 Ŋoŋe kâuc bahuc mai ecneeŋgopieŋ, nâŋe ine mana tarahuc mai ecneeŋgopeneŋ. Bâbâpiaŋ i Judaŋic nâŋeraonec. 23 Dameŋ moc maickeocmu erâ ʒi biac maickekac hâcne, ira kikefuŋfâc-ticne fârine jaŋe maŋzi â dâŋ fâri qizecnere sâcko Mamac mai ecneniŋmu. Mamac e ŋic iŋucne jaŋere ecneekac. 24 Anutu e Mâro fuŋgâtâne, irec e mai ecneeŋgopieŋ ŋoŋe Mâro â dâŋ fâri qizec jahere ŋesiŋko mai ecnenʒepieŋ.” 25 Mume ŋokaczi ʒiŋuc âzâcnewec: “No manakopac, Mesia fuaocte mukicne, ʒâŋene moc Kristo, eki fuarâ wiac sasawa mu bataniŋ enâreocmu.” 26 Eme Jesuzi âzâcnewec: “Dâŋ gazakopac, no hâcne ʒi.”
27 Iŋuc muhame motecfâcne fisimbiŋ. Fisirâ ŋokachec muc manac ewec irec wareckembiŋ. Erâ wemo wiacte dâŋ âzâcnekomec, me weniŋucte âzâcnekomec, iŋuc muhuc wiocneniŋte manapie quŋkeme behembiŋ. 28 Eme ŋokac e opâ râqâc-ticne beherâ haeo gasacke rarâ ŋic ʒiŋuc jazawec: 29 “Ŋoŋe warerâ ŋic moc honeniŋ, eki epo bapo irec dâŋ mutaniŋke-nare-fârekac. E Kristo wiac moc?” 30 Eme haeonec waharâ Jesurao fisi-fârembiŋ.
31 Eme motec jaŋe ʒiŋuc âzâcnembiŋ: “Qaqazu, nânâ nâc.” 32 Mupie jazawec, “Nânâ fuŋmoc fonarekac, i ŋoŋe mi manaŋgopieŋ.” 33 Iŋuc mume motec jaŋackoaŋ nazaŋ gazaŋ erâ mumbiŋ: “Moczi moc nânâ bafisirâ râcnembieŋ me?” 34 Mupie muwec, “Sorecnuwec ere mic reŋkehuc gie-ticne baku babatara izi nânâ-nane ekac. 35 Ŋaŋac ʒiŋuc mueŋgopieŋ: ‘Mosa 4 tarame nânâ fârine fuaocmu. Á noni ine ŋazape mananiŋ: Ŋoŋe qâhâŋnerâ ʒâŋe fihuc gie honeniŋ, nânâ fârine fufua dameŋ ʒine hâcne maickekac. 36 Ro qânusuc gie baocmuzi furine roocmu, â fârinezi ju ju sanaŋte biŋe eocmu. Eme he sarac ewec â fârine rome fewec jahe mâmâc babafic erâ ʒeri enicmu. 37 Ehame dâŋ kecʒi sanaŋkeocmu: ‘Moczi he sarac eekac, â moczi fârine rome feekac. 38 Noni ŋoŋe he sarac mi embiŋko fârine ropie feocte sorec-ŋopakopac. Gie i gâcnezi bapie fuawec eme ŋoŋe mâc rauckeŋgopieŋ.”
39 Eme Samaria ŋokac e haefâc-ticne ʒiŋuc jazawec: “Wiac epo bapo i mutaniŋke-nare-fârejec.” Eme dâŋ irec bocjahazi Jesu manasiŋkembiŋ. 40 Irec Jesurao fisirâ jaŋehec juocte hefârembiŋ. Eme Jesuzi mana-jarerâ ʒoaŋ gie bapa jajahec jaŋere haeo juwec. 41 Eme miti jazame bocjaha jâmbâŋzi mana ʒakiembiŋ. 42 Ehuc ŋokac ʒiŋuc âzâcnembiŋ: “Qanaŋ gore dâŋ binaŋte erâ manasiŋkembeneŋ, ʒi ine nâŋe nâŋâc micticnaonec dâŋ manarâ ʒiŋuc manapaŋkeŋgopeneŋ: Eki jâmbomac mâreŋ sâc ŋic nâŋâcne Bâbâpiaŋ.”
Jesuzi motec moc hucticne bâniniŋkewec
43 Eme Jesu e jaŋehec gie bapa jajahec jurâ Galilaia mâreŋko rawec. 44 Jesu e jahac qanaŋ ʒiŋuc mufuawec: “Porofete moc e jahacne hae mâreŋko jume sâcne mi sâseniŋmu.” 45 Eme Galilaia mâreŋko rafisime Galilaia ŋic jaŋe âgo ecnembiŋ. Ine jaŋe juwicnao mâmâc Jerusalem haeo rarâ aakic hombaŋko gie bame honembiŋte iŋuc ecnembiŋ.
46 Eme Kana haeo Galilaia mâreŋko mârâc mume opâzi waiŋ ewec ira hâcne mocwâc risiewec. Eme Kafanaum haeo kia moc juwec, e ŋokâ-ticne hucsâko bame fowec. 47 Eme Jesu e Judaia mâreŋkonec risierâ Galilaia mâreŋko mocwâc ware fisikac, iŋuc mupie manarâ kia e Kana haeo Jesurao rarâ ŋokâ-ticne hâmozo ehuc fowec irec jowame ranicte numucnewec. 48 Eme Jesuzi ʒiŋuc âzâcnewec: “Ŋoŋe mâsi â wiac ʒâŋe furu-ŋeŋic sawa honerâ dâŋnane mana ʒakieeŋgopieŋ.” 49 Eme ŋiczi muwec: “Wofuŋ, ŋokâ-nane hâmozacte biac fâzemec.” 50 Mume Jesuzi ʒiŋuc âzâcnewec: “Go mâc rac, ŋokâge ɋiɋic qakac.” Eme ŋic e Jesure dâŋ mana ʒakiehuc risie rawec. 51 Ehame motec jaŋe kiŋaŋ warerâ ʒiŋuc âzâcnembiŋ: “Ŋokâge ɋiɋic qajec jukac.” 52 Mupie ɋiɋic qawec dameŋ irec mu indiŋ ejareme mumbiŋ: “Jacne ʒoaŋ ʒâʒâŋiŋ ŋehame ira hucticne âke niniŋkejec.” 53 Iŋuc mupie ŋiczi fuŋne kecʒiŋuc manawec: Dameŋ ira hâcne Wofuŋzi sorecnuhuc mujec, “Ŋokâge ɋiɋic qakac.” Eme e jahacne â garikiŋfâc-ticne Jesu manasiŋke-fârembiŋ. 54 Jesu e Judaia mâreŋkonec Galilaia mâreŋko risierâ fuŋne qaqa mâsi i bame jajahec ewec.

- JOHANE
- ←
- 4
- →

© 1978 The Bible Society of Papua New Guinea