- APOSOLO BINAŊ
- ←
- 27
- →

27
Paulo Roma haeo baraniŋte wokeo râembiŋ
1 Italia mâreŋko ranaŋte dameŋ maickeme kiazi mume Roma momori jaŋere soŋaŋ moc ʒâŋene Julio, eki Paulo â kâpâcwâru ŋic gâcne rocjopame wokeo fembiŋ. 2 Woke i Adramiteŋ haeonec, erâ Asia masunao hae biri ŋerawec ira raʒi-fâreocte mucnekicne. Woke ira hâcne ferâ Makedonia ŋic moc ʒâŋene Aristako, Tesalonike haeonec, ehec mâmâc rambeŋ. 3 Hae fureme woke Sidoŋ haeo raʒime Juliozi Paulo âgo ecnehuc manacneme haeo raferâ âgofâcne iqic-jopame hata nâsiŋ wiac râcnembiŋ: 4 Eme mâŋâŋ rambeŋkonec warewecte ine Kipiro nuc â Asia mâreŋ ŋondeŋ-jekicko rambeŋ. 5 Ehuc Kilikia â Pamfilia mâreŋ hecne hecne raku Mira haeo Likia mâreŋko fisimbeŋ. 6 Ira Alesandria haeonec woke moc ŋewec. Izi Italia mâreŋko razo ewecte momori soŋaŋzi rocnâpome ira fembeŋ. 7 Ferâ uneŋ uneŋ ŋe qatarac raku Kinido hae ŋeweckopec fisimbeŋ. Eme mâŋâŋzi bârisiec-nâpome hae i râpeckerâ Kreta nuckopec rambeŋ. 8 Raku nuc irec masune moc ʒâŋene Salimone i qatararâ Lasaia hae ramicnao hâwec motec moc fowec, ʒâŋene Woke Haebiaŋ, ira neneŋ gie baku raʒimbeŋ.
Paulore uŋdâŋ mana-bipiehuc rambiŋ
9 Hâwecko dameŋ ʒora rahuc jumbeŋ erâ wâc hoemaŋ biac maickewec, irec Paulozi uŋdâŋ jazarâ muwec, 10 “Ŋicbureŋ, ʒi mocwâc ranaŋmu i manape fâsâcne rarane mi ekac, woke herickeme mafa sawa mâcne, ŋic mâmâc hâwecko hunʒipeŋte manabâc erâ mukopac.” 11 Iŋuc mume momori soŋaŋ eki Paulore dâŋ mana takirehuc kapiteŋ â woke rune jahere dâŋ manawec. 12 Eme hâwec motec honepie wokezi ira hoemaŋko sâcne ŋeŋene mi ewec. Irec Kreta nuc irec hâwec motec moc fowec ʒâŋene Foiniki, ira raʒirâ ŋehapie hoemaŋ taraocte mumbiŋ. Hâwec motec irec masunezi mula â jowarec mâmâc sâoc-jofawec.
Hâwecko huzo embiŋ
13 Eme râpefuŋ-nâŋeckonec mâŋâŋ burec burec mac qame wokeŋic raniŋte murâ aŋga fârepie wefume Kreta nuc heririŋkerâ rambeŋ. 14 Raha rahapene nuckonec mâŋâŋ hâhâwicne ʒâŋene kagu, 15 izi qahuc woke qâtuŋkeme bâipieku behepie qâso bâsoriewec. 16 Eku nuc piticne moc ʒâŋene Kauda, irec ŋifecnao rahapene woke gombazi hâwecko huzo eme 17 gie sâko baku fârepene woke faio fewec. Erâ woke fâuckezacte repazi rowaŋauckehuc bândeŋnembeŋ. Eme haroŋaŋ moc ʒâŋene Siriti, ira fenʒipeŋte rac fârepie wahame mâŋâŋzi qâsoriec-nâpome rambeŋ. 18 Eme mâŋâŋ tâpirinehec qahuc fowecte hae fureme mafa gâcne hâwecko behepie huwec. 19 Eme hae mocwâc fureme wokere wâcwiac gâcne iŋuc jaha ropie huwec. 20 Ŋafe ʒoaŋ gâcnao mâŋâŋ hâhâwicnehec qahuc domahame ʒoaŋ me bâpiŋ moc mi fuame honerâ maŋ mamanasu-nâŋec ʒickeme ʒi ine mi junaŋmu mumbeŋ.
Paulozi ŋic bufahac qajarewec
21 Eme ŋic jaŋe nânâ qikiŋne-fârerâ juhapie Paulozi ra ŋondeŋ-jeŋicko domahuc ʒiŋuc jazawec: “Ŋicbureŋ, ŋoŋe dâŋnane manapie muzac, ine Kreta nucko junʒapeŋ. Eme wiac hâhâwicne â mafa sisipiric ine mi fua-nârezac. 22 Ʒi ine sifu hâhâwic qamaseniŋ, ŋiczi mi sipirickenaŋmu, wokezi ine jâmbomac sipirickeocmu. 23 Jacne ŋafeo runane Anutu eki kiŋaŋ qaqa-ticne norao aŋelo moc soreme fua-narerâ 24 ʒiŋuc nazajec: ‘Paulo go mi hâwicguoc, go Roma ŋicwofuŋtao fisi-jâmbâŋkecmu, erâ manakic, Anutuzi go ŋezicguhuc ŋic gohec wokeo juŋgopieŋ jaŋe mâmâc gore erâ ŋezic-jopa-fâreocmu. 25 Irec, âgofâc-nane, ŋoŋe buŋeŋic biaŋkezejec. No Anuture maŋ jahec mi ekopac, dâŋ nazajec i sanaŋkeocmu. 26 Wokezi ine nuc mocko ferâ henʒaŋneocmu.”
27 Eme Adria hâwecko qac qâsoric ehuc juhapene ŋafe ʒoaŋ 14 eme wokeŋic jaŋe manapie mâreŋ bâqiŋkeŋgopeneŋ tinac ewec. 28 Iŋuc manahuc sâc behepie hume 30 meta ewec. Erâ ipec rarâ sâc mocwâc râepie hume 22 meta sawa ewec. 29 Eme haroŋaŋko fenʒipeŋ muhuc hâwic-jopame woke ʒâhecnao aŋga 4 behepie hume hae fureocte hejâpehuc ŋembiŋ. 30 Ŋeku wokeŋic jaŋe woke beherâ wiseniŋte manasuhuc woke gomba râepie hume burec ehuc kecʒiŋuc mumbiŋ: “Nâŋe woke masunao aŋga moc behepene huocmu.” 31 Iŋuc epie Paulozi momori soŋaŋ â ŋicfâc-ticne ʒiŋuc jazawec: “Wokeŋic jaŋe wisepie ŋoŋe hâwecko hufâreniŋmu.” 32 Jazame momori jaŋe woke gombare niŋgiŋ hetâcnepie gomba hâwecko hume behembiŋ. 33 Eme hae fureocte woŋec juhuc Paulozi ŋic mâmâc sasawa ʒiŋuc jazawec: “Ŋoŋe maŋ sahac-ŋeŋic soka fâkic eme nânâ mi nâhuc mâc juhapie miŋecgac ʒoaŋ 14 ekac. 34 Irec ʒi nânâ nâniŋte ŋazape mi qataraniŋ. Nânâ nâqiŋnerâ sâcne tiŋko ferâ juniŋmu. Qizec susuc-ŋeŋic moc mi waharâ sifuckeocmu.” 35 Iŋuc murâ hone-fârehapie poroŋ moc rorâ Anutu daŋge âzâcnehuc bazurâ nâwec. 36 Nâme honerâ maŋjeŋic firieme iŋuc jaha nâfârembiŋ. 37 Ŋic wokeo jumbeŋ ʒare-nâŋec 276. 38 Nânâ nâ gapec erâ wokemaŋkonec padi hâwecko behepie hume woke afeckerâ wefuwec.
Wokezi nuc masunao ferâ herickewec
39 Hae fure-fâreme mâreŋ ʒâŋitaniŋte hone-bipiembiŋ. Ehuc hâwec kenʒuŋne moc haroŋaŋ tâmiric honerâ wokezi ira raʒirâ moŋgeŋko feocte 40 ŋic jaŋe aŋga niŋgiŋne hetâcnepie hâwecko hume rac fârepie feme guriŋ goroŋkerâ moŋgeŋkopec ma bahuc rambiŋ. 41 Guriŋ bâipiehapie woke mâreŋ masunao fewec. Ehuc woke masune kindeŋnerâ sanaŋkehame hâwec siri sâkozi woke ʒâhecne qanʒaŋnewec. 42 Woke ʒaŋkeme kâpâcwâru ŋic jaŋe fifia bahuc wisenʒipiŋte momori jaŋe qâhâmoc-jopazo mumbiŋ. 43 Soŋaŋ-jeŋiczi ine Paulore erâ qatara-jarewec. Erâ mume fifia bapa jaŋe qanaŋ hâwecko rucnerâ fifia bahuc tiŋko fembiŋ, 44 â gâcne jaŋe palaŋ faio â wokere dâkâ faio ferâ rambiŋ. Iŋuczi iŋuc ehuc furu jaha tiŋko fefârembiŋ.

- APOSOLO BINAŊ
- ←
- 27
- →

© 1978 The Bible Society of Papua New Guinea