- JOHANE
- ←
- 9
- →

9
Ŋic ʒâŋe tiŋtuŋ moc ere dâŋ
1 Jesu e hata rahuc ŋic moc neŋgoc bumaŋkonec tiŋtuŋ fuakicne e bâfuawec. 2 Eme motecfâcne jaŋe wiocnerâ mumbiŋ, “Qaqazu, more kiŋte tiŋtuŋ fuawec, e jahacne me neŋgoc mamac jahere?” 3 Mupie Jesuzi ʒiŋuc jazawec: “Irec aricne, e jahacne kiŋte me neŋgoc mamac jahere kiŋte mâcne, Anutu tâpiri-ticnere fuŋne erao taniŋkeocte iŋuc fuawec. 4 Nâŋâc sorecnuwec ere gie ʒoaŋkoa bahuc junʒepeneŋ, ŋafe fuame gie bapane arictac eocmu. 5 No mâreŋko jupemu sâc ʒoctamac-nanezi âke tamae-ŋareocmu.” 6 Iŋuc murâ mâreŋko tâfeckerâ afe jârickerâ ŋic tiŋtuŋ ʒâŋene ruacnerâ 7 ʒiŋuc muhuc sorewec: “Go rarâ Siloam riqicko wânâŋge ʒurec.” (Siloam i nâŋâcne dâŋko sorekicne.) Eme ŋic e rarâ sahac-ticne ʒurehuc ʒâŋe fitâcnewec. 8 Iŋuc erâ risieme âgofâc-ticne jaŋe, â nânâre numu-jarehuc juwec ŋic i jaŋe mâmâc honerâ wiwioc erâ mumbiŋ: “Nânâre numu-nârehuc ŋeŋerâ juekac e hâcne me?” 9 Eme tucnezi mumbiŋ, “Ine hâcne.” Á tucnezi mumbiŋ, “Aricne, e tinac moc.” Iŋuc mupie e jahac muwec, “No hâcne ʒi ‘à 10 Eme wiocnerâ mumbiŋ, “Weniŋuc erâ ʒâŋe fitâcnekomec?” 11 Eme jazawec, “Ŋic moc ʒâŋene Jesu eki afe jârickerâ ʒâŋe-nane ruacnerâ ʒiŋuc nazajec: ‘Go Siloam riqicko rarâ sahacge ʒurec. Eme no rarâ sahac-nane ʒurerâ ʒâŋe fifi epac.” 12 Iŋuc mume wiocnerâ mumbiŋ, “Ŋic e wena jukac?” Eme muwec, “No mi manakopac.”
Farisaio ŋic jaŋe ŋic tiŋtuŋ ere dâŋ mumbiŋ
13 Eme ŋic tiŋtuŋ ecnewec e farisaio jaŋerao jowa rambiŋ. 14 Eme Jesuzi afe jârickerâ ʒâŋene bâtâcnewec i sabata hombaŋko ewec. 15 Eme farisaio ŋic jaŋe iŋuc jaha wiocnerâ mumbiŋ, “Go weniŋuc erâ ʒâŋe fifi emec?” Mupie ʒiŋuc jazawec: “E ʒâŋe-nane afe ruacneme no ra sahac-nane ʒurerâ ʒâŋe fifi epac.” 16 Eme farisaio jaŋeraonec gâcnezi mumbiŋ, “Ŋic e Anuturaonec aricne, e hombaŋ-nâŋec qâsuakac.” Gâcnezi ine mumbiŋ, “E hehesic juhuc muzac mâsi iŋucne wemocko bazac.” Iŋuc muhuc qaqatarac embiŋ. 17 Ehuc ŋic tiŋtuŋ ecnewec e indiŋkerâ mumbiŋ, “Ʒâŋege bâtâcnejec, gahac ere weniŋuc mukic?” Eme muwec, “E porofete.”
18 Eme Judaŋic jaŋe ŋic e jâmbomac ʒâŋe tiŋtuŋ juku ʒâŋe fifi ejec, iŋuc muhuc maŋjahec erâ neŋgoc mamac jahec-ticne hefârec-jofarâ 19 wio-jacterâ mumbiŋ: “Ŋokâ-ŋekic tiŋtuŋ fuawec mukopirec ʒine hâcne? E weniŋuc erâ ʒâŋe fifi ejec?” 20 Eme neŋgoc mamac jahecne ʒiŋuc mupic: “E ŋokâ-nâhec, i manakoperec, â tiŋtuŋ fuawec, i wâc manakoperec. 21 Erâ weniŋuc erâ ʒâŋe fifi ejec, me mozi ʒâŋene bâtâcnejec, ine mi manakoperec. Wiac e soka-fârekicne, irec e jahacne wiocnepie fuŋne-ticne ŋazaoc.” 22 I Judaŋic jaŋere hâwic-jofame iŋuc mupic. Jaŋe dâŋ ʒiŋuc mujomirembiŋ: “Moc e Jesure Kristo mume miti sakarecnenʒepeneŋ.” 23 Irec hâcne neŋgoc mamac jahec-ticne hâwic-jofame ʒiŋuc mupic: “E soka tarakicnere e jahacne wiocneniŋ.”
24 Eme ŋic ʒâŋe tiŋtuŋ ecnewec e mocwâc hefârerâ ʒiŋuc âzâcnembiŋ: “Go Anutu muteŋkehuc dâŋenʒaŋ, nâŋe ŋic ere fuŋne manaŋgopeneŋ, e hehesicne.” 25 Mupie ʒiŋuc jazawec: “E ŋic hehesicne me mâcne, i mi manakopac. Á tiŋtuŋ jupozi ʒâŋe fifi epac, ine mana-jâmbâŋkekopac.” 26 Mume harierâ wiocnembiŋ, “Weniŋuc egarejec, weniŋuc erâ ʒâŋege bâtâcnejec?” 27 Mupie ʒiŋuc jazawec: “No ŋazapac i, ŋoŋe ine mi manambieŋ; wemocte hâsine ŋazape mananiŋte muŋgopieŋ? ŋoŋe motecfâcne ezo muŋgopieŋ me?” 28 Iŋuc mume haneckerâ mumbiŋ, “Go hâcne motec-ticne, nâŋe ine Mosere motecfâc. 29 Mose e Anutuzi dâŋ âzâcnewec, i manaŋgopeneŋ, â ŋic e irec me irec fuarâ warewec ine mi manaŋgopeneŋ.” 30 Mupie ŋiczi dâŋ ʒiŋuc bâtikie-jarewec: “Ʒâŋe-nane bâtâcnejec ere fufuare kâuc bapie warec-ŋopakopac. 31 Nâŋâc kecʒiŋuc manaeŋgopeneŋ: Anutu e ŋic hehesicne mi bafic-jopaekac, moc e araŋ bacnehuc micne reŋkeme bafickeocmu. 32 Á ŋic moczi tiŋtuŋ fuakicne moc ʒâŋe fifi bawec, biŋe iŋucne mâreŋ fufuaonecteaŋ moc mi mana wefukicne. 33 Irec ŋic e Anuturaonec mi waharâ muzac, gie iŋucne wemocko bazac.” 34 Mume ʒiŋuc âzâcnembiŋ: “Sâqoc qaqocne fuakicne go iŋucnezi miti qazu-nârekomec me?” Iŋuc murâ tuŋkembiŋ.
Jesu mi manasiŋkehuc maŋ tiŋtuŋ juzo
35 Tuŋkepie Jesuzi manawec. Erâ bâfuarâ wiocnerâ muwec, “Go Ŋic Fâri Wâtuŋne e manasiŋkekomec?” 36 Eme ŋiczi muwec, “Wofuŋ go mukomec e mo? Nowatutec hone tararâ manasiŋkepe.” 37 Mume Jesuzi ʒiŋuc âzâcnewec: “Á go honemec, dâŋ gazakopac no hâcne ine.” 38 Eme ŋiczi muwec, “Wofuŋ, no manasiŋgukopac”, iŋuc murâ kikefuŋnao fodapewec. 39 Eme Jesuzi muwec, “No ŋic fuŋne-ŋeŋic bajaŋgeŋkepemurâ mâreŋko wahapo. Eme irec tiŋtuŋzi ʒâŋe fifi enʒepieŋ â ʒâŋe fifizi tiŋtuŋ enʒepieŋ.” 40 Iŋuc mume farisaio ŋic mâmâc domambiŋ jaŋe manarâ mumbiŋ, “Á nâŋe tiŋtuŋ me?” 41 Mupie Jesuzi jazawec “Ŋoŋe tiŋtuŋ jurâ muzac kiŋ tâmiric enʒapiŋ. Ŋaŋac mueŋgopieŋ, ‘Nâŋe ʒâŋe fifi’, irec kiŋ foŋareocmu.”

- JOHANE
- ←
- 9
- →

© 1978 The Bible Society of Papua New Guinea