- LUKA
- ←
- 9
- →

9
Motecfâcne giedâŋ mujarewec
(Mat 10:1,5-14; Maò 6:7-13)
1 Jesu e aposolo 12 hefârec-jopame fisipie ŋic demoŋ jâpe-jareniŋte â huc bâniniŋke-jareniŋte tâpiri qikiŋne-jarewec. 2 Erâ ŋic Anuture uucmaŋ irec dâŋ jazahuc huchec ɋiɋicne bacjopaniŋte sorec-joparâ 3 dâŋ ʒiŋuc mutâcne-jarewec: “Ŋoŋe hatao gunu me he me nânâ me moneŋ me ŋaqi jajahec mi bajunʒepieŋ. 4 Hae mocko fisirâ fic feniŋmu ijaha ŋeŋe juju eku waha ranʒepieŋ. 5 Erâ mocko fisipie qikiŋ-ŋopapie hae i râpeckerâ gâc wândoc kike-ŋeŋickonec âteickepie wahame jaŋe fuŋne-jeŋic mananʒepieŋ.” 6 Iŋuc muhuc jazame jaŋe ʒawierâ rambiŋ. Ehuc haene haene jufârehuc ŋic miti jazambiŋ â huc ʒâic bâniniŋke-jarembiŋ.
Herodezi Jesure biŋe manawec
(Mat 14:1-2; Maò 6:14-16)
7 Ŋicwofuŋ Herode e Jesuzi wiac ewec bawec, irec biŋe maname quŋkewec. I ŋic jaŋe kecʒiŋuc mumbiŋte ewec: “Johane e hâmockonec ɋârewec juhuc wiac i bakac.” 8 Gâcnezi ine mumbiŋ, “Eliazi mocwâc fuawec jukac.” Á gâcnezi ine mumbiŋ, “Porofete mimiŋne moczi ɋârewec jukac.” 9 Mupie manarâ Herodezi ʒiŋuc muwec: “Johane e noni mupe upene hetâcnembiŋ. Ehame mozi iŋuc eme biŋene manaekopac?” Iŋuc murâ Jesu honeocte boc ecnewec.
Jesuzi ŋic 5000 nânâ gumec-jopawec
(Mat 14:13-21; Maò 6:30-44; Joh 6:1-15)
10 Eme aposolo jaŋe juku risierâ gie bambiŋ irec dâŋ binaŋ Jesu ecnembiŋ. Dâŋ binaŋ ecnepie Jesuzi rocjopame Besaida hae mâreŋko buc juniŋte rambiŋ. 11 Rapie ŋic jaŋe honec-joparâ bâjâpec-jopambiŋ. Erâ Jesurao fisipie âgo ejareme jumbiŋ. Juhapie Anuture uucmaŋ irec dâŋ jazawec, â huc ʒâichec ɋiɋicne bacjopawec. 12 Iŋuc ehuc juhame ʒoaŋ ŋetarazo eme motecfâcne jaŋe erao rarâ ʒiŋuc âzâcnembiŋ: “Ʒira tuhuo juŋgopeneŋte go ŋic râec-jopatec hae ŋerakac ira rarâ fic â nânâ bâfuanʒepieŋ.” 13 Mupie ʒiŋuc jazawec: “Ŋaŋac moc nânâ gumec-jopaniŋ me!” Eme jaŋe ʒiŋuc âzâcnembiŋ: “Poroŋ memoc â opâ qowi jajahec iŋuc mac fonârekac. Irec weniŋuc enaŋ? Haeo rarâ ŋic guru sâko ʒi jaŋere nânâ sâcne furine banaŋmu me?” 14 Ŋic 5 tauseŋ jumbiŋte motec jaŋe iŋuc mumbiŋ. Mupie ʒiŋuc jazawec: “Ŋic ejarepie birine birine 50 qâzuckerâ ŋeranʒepieŋ.” 15 Mume jaŋe ejarepie iŋuc epie 16 poroŋ memoc â opâ qowi jajahec rorâ sambâŋko fime fehame jambuŋkewec. Jambuŋkerâ poroŋ bazurâ motec jareme jaŋe bârâwiŋnerâ ŋic jarembiŋ. 17 Eme jaŋe mâmâc sasawa nâ gapec efârembiŋ. Eme tiwâne ŋerawec, i ropie hurâ sasac 12 fusewec.
Petorozi Jesure fuŋne mujaŋgeŋkewec
(Mat 16:13-23; Maò 8:27-33)
18 Juku Jesu e motecfâc-ticne jaŋehec buc juhuc nunumu gie bawec. Eku wio-jarerâ muwec: “Ŋic jaŋe nore mo mueŋgopieŋ?” 19 Wio-jareme ʒiŋuc âzâcnembiŋ: “Gâcne jaŋe Johane Miti Opâ fufuŋke mugareeŋgopieŋ, gâcne jaŋe Elia mugareeŋgopieŋ, â gâcne jaŋe porofete mimiŋne moczi ɋârewec jukac, iŋuc mugareeŋgopieŋ.” 20 Mupie jaŋacne indiŋ-joparâ muwec, “Á ŋoŋe ine nore mo mueŋgopieŋ?” Eme Petorozi ʒiŋuc muwec: “Go Anuturaonec Kristo jâmbâŋ.” 21 Mume ŋic moc mi mufua-jareniŋte mic muac sanaŋne ejarewec. 22 Erâ ʒiŋuc ʒuhuckerâ Jazawec: “Ŋic Fâri Wâtuŋnezi Juku ʒâic serereŋ bocjaha manaocmu. Soŋaŋ â taha bapa micne â miti qaqazu jaŋe e kiarao qikiŋnepie qame hâmorâ ʒoaŋ jahec â moc eha fahareocmu.”
Maŋ qâqâtâc mi qaisockezo
(Mat 16:24-28; Maò 8:34—9:1)
23 Jesu e ŋic mâmâc sâko-jeŋic ʒiŋuc jazawec: “Ŋic moczi no bâjâpecnuzo murâ maŋ sahac-ticnere dâŋ râpeckerâ maripoŋ-ticne ʒoaŋne ʒoaŋne hâporâ bâjâpecnuzejec. 24 Moc e juju-ticne sakareme sifuckecneocmu â moc e nore erâ qikiŋneme fuacneocmu. 25 Moc e mâreŋte wiac sasawa hure-fâreku kinduŋ bânduŋ bajuhame juju-ticne kihâmome sipirickeme wemo wiac fârine focneocmu? 26 Moc e no nahacnere me miti-nanere maname mimi gaŋgaŋnehec eocmu, ine Ŋic Fâri Wâtuŋnezi Juku Mamac-ticne â tiri aŋelo jaŋere huririzi uucne erao riŋkehame sambâŋ tatamac-ticnehec fisirâ ŋic iŋucnere iŋuc Jaha maname mimi gaŋgaŋnehec eocmu. 27 No ine jâmbomac ŋazape mananiŋ: Domaŋgopieŋ ʒi jaŋeraonec gâcne hâmoc mi bâfuahapie Anuture Wofuŋ qâreŋ fua taniŋkeme honenʒoŋgopieŋ.”
Jesuzi sambâŋ hawari ewec
(Mat 17:1-9; Maò 9:2-9)
28 Jesu e dâŋ i murâ juhame ʒoaŋ gie bapa 8 tarame numuocte Petoro â Johane â Jakobo rocjopame tikio fembiŋ. 29 Ferâ numuhame ʒâŋe mai-ticne hawarine fuŋmoc ewec. Ehame ŋaqi-ticne tamaerâ ɋaɋac taeŋne jâmbâŋ ewec. 30 Eme mi ŋic jajahec fuarâ ehec dâŋ muc manac enʒepieŋ i¡ Ŋic ʒâŋe-jekic Mose â Elia. 31 Jahe sambâŋ tatamac-jekichec fisirâ Jesu Jerusalem haeo mâreŋko juju-ticne jutararâ raocmu irec dâŋ mumbiŋ. 32 Muhapie Petoro â âgo jahec-ticne jaŋe guŋ te mâretec ejare-bipieme ʒâŋe fitâcnerâ Jesu huriri qâreŋ-ticnehec â ŋic jahec ehec domapire honec-jopambiŋ. 33 Eme jahe razo epire Petorozi Jezu ʒiŋuc âzâcnewec: “Qaqazu, sowine ʒira juŋgopeneŋ. Irec manatec boze jahec â moc banaŋ, gore moc, Mosere moc â Eliare moc.” E dâŋ mi mana tarahuc iŋuc muwec. 34 Muhame karorac moczi waharâ sâoc-jopawec. Sâoc-joparâ foŋjopame motec jaŋe me kike fâfâc ehuc domambiŋ. 35 Eme karorac maŋko dâŋ ʒiŋuc fuawec: “Keci joroc Ŋokâ-nane, ŋoŋe dâŋticne mananʒepieŋ.” 36 Eme dâŋ mana manahuc ʒâŋe firâ Jesu buc domame honembiŋ. Eme motec jaŋe wiac honembiŋ i dameŋ ira ŋic mi jajaza mâc maŋkerâ jumbiŋ.
Motec jaŋe demoŋ moc jâpe-bipiembiŋ
(Mat 17:14-21; Maò 9:1,4-29)
37 Hae fureme tikionec wahapie ŋic guru sâkozi ehec bâbâfuac embiŋ. 38 Eme izia ŋic jaŋere ŋondeŋkonec moczi ʒiŋuc muhuc Jesu wâsickewec: “Qaqazu, go dâŋnane manarâ ŋokâ-nane bafickec, e mocjaha mae. 39 Manakic, demoŋ moczi hâpome ɋeŋfâfâc jaha owackeekac. Erâ ro fârec ecneme mic tâferu-ticne wefuekac. Eme demoŋzi motec jâpec mi bebehe ba âkejac ecneku mâretec bâdockeekac. 40 Eme motecfâcge jaŋe jâpecneniŋte numu-jarepe eipiembieŋ.” 41 Mume Jesuzi ʒiŋuc muwec: “O ŋicguru mamanasiŋ tâmiric â maŋsanaŋ, no ŋoŋehec hati jurâ ju ehuc âsi qataŋ eŋarepemu me? Ŋokâge bawarec.” 42 Eme motec Jesurao barahame demoŋzi fâreme mi kikene miŋgeŋkewec. Eme Jesuzi demoŋ dâŋ mucneme wiseme motec biaŋkeme mamac-ticne râcnewec. 43 Eme ŋic jaŋe Anutu tâpiri sâko-ticnere fuŋne honerâ warecke sâqorembiŋ.
Hâmoocte mufua-jarewec
(Mat 17:22-23; Maò 9:30-32)
Eme ŋic jaŋe Jesuzi wiac ewec bawec irec wareckehuc juhapie Jesuzi motecfâcne bucko ʒiŋuc jazawec: 44 “Dâŋ ʒi ŋazape manapaŋkeniŋ, Ŋic Fâri Wâtuŋne e ŋic jaŋere meo feocte dameŋ bembeŋkezo ekac.” 45 Iŋuc muhuc jazame motec jaŋe dâŋ i manapie qeŋ bipinehec eme fuŋne kâuc bambiŋ. Erâ wiocneniŋte hâwic-jopame behembiŋ.
Micne jujure dâŋ
(Mat 18:1-5; Maò 9:33-40)
46 Motec jaŋe nâŋâcnaonec mozi micne sâko jukac muhuc hehefaric embiŋ. 47 Iŋuc epie Jesuzi maŋjeŋicte fuŋne manarâ motec piticne moc rorâ maŋfuŋnao râerâ 48 ʒiŋuc jazawec: “Moczi motec piticne kecʒiŋucne moc nore erâ mamac rau ecneocmu, e no mamac rau enareocmu. Á no mamac rau enareocmuzi sorecnuwec e mâmâc mamac rau ecneocmu. Erâ ŋoŋeraonec moczi wahakicne jâmbâŋ juocmu, ere fekicne muzo.”
49 Eme Johanezi ʒiŋuc âzâcnewec: “Qaqazu, nâŋe ŋic moc gore ʒâŋe muhuc demoŋ jâpec-jopame honembeneŋ, erâ e nâŋerao ʒuhuckerâ go mi bâjâpecguekacte qataracnembeneŋ.” 50 Mume Jesuzi ʒiŋuc âzâcnewec: “Mi qataracnezo. Gie-ŋeŋic mi hetâtiecmuzi âgo babafic-ŋeŋic eocmu.”
Samaria ŋic Jesu fic sakarecnembiŋ
51 Jesu e sambâŋko risiocte dameŋ bembeŋkezo ehame Jerusalem haeo raocte mupaŋkewec. 52 Mupaŋkerâ kiŋaŋ sorec-jopame bâniembiŋ. Bânierâ raku Samaria ŋic jaŋere hae mocko fisirâ Jesure biŋe fic moc bâfuaniŋte jazambiŋ. 53 Eme Jesu e Jerusalem haeo raocmu, iŋuc manarâ fic sakarembiŋ. 54 Fic sakarepie motec jahec-ticne Jakobo â Johane jahe i manarâ Jesu wiocnerâ mupic: “Wofuŋ, go manatec mupere sambâŋkonec ʒoc waharâ ʒacjopazejec me?” 55 Mupire forisierâ qatara-jactewec. 56 Eme hae mocko rambiŋ.
Jesu bâjâpezore dâŋ
(Mat 8:19-22)
57 Rahapie ŋic moczi bâfuac-joparâ Jesu ʒiŋuc âzâcnewec: “Go ira me ira razo mutecne bâjâpecgupemu.” 58 Mume Jesuzi ʒiŋuc âzâcnewec: “Qowi jaŋe hawec-jeŋichec, â sawa wipe jaŋe sareŋ-jeŋichec, Ŋic Fâri Wâtuŋne e ine fofo roŋgâŋ basaekac.” 59 Eme Jesuzi ŋic moc bâfuarâ ʒiŋuc âzâcnewec: “Go ware bâjâpecnuc.” Mume ŋic e ʒiŋuc âzâcnewec: “Wofuŋ, manatec qanaŋ rarâ mamac-nane duckezepac.” 60 Eme Jesuzi ʒiŋuc âzâcnewec: “Behec-jopatec qâŋɋâŋzia qâŋɋâŋfâc-jeŋic buc ducjopanʒepieŋ. Go ine rarâ Anuture uucmaŋ irec dâŋ muromackezemec.” 61 Ŋic moczi ine Jesu ʒiŋuc âzâcnewec: “Wofuŋ, no bâjâpecguzore enarekac. Erâ manatec qanaŋ risierâ wiacfâc-nane mâzoc-joparâ warezepac.” 62 Mume Jesuzi ʒiŋuc âzâcnewec: “Moc e woke guriŋne bahuc rârâpe fiocmu, iŋucnezi Anuture uucmaŋko gie bapare sâc mi eocmu.”

- LUKA
- ←
- 9
- →

© 1978 The Bible Society of Papua New Guinea