- LUKA
- ←
- 21
- →

21
Hozec moczi moneŋ-ticne taha ufuŋko râe-fârewec
(Maò 12: 41-44)
1 Jesu e qâhâŋnerâ fime rame mafaŋiczi taha katapao moneŋ-jeŋic râepie hume honewec. 2 Ehame hozec moczi fisirâ toea jajahec sawa râeme huwec. 3 Iŋuc eme Jesuzi honerâ jazawec, “No jâmbomac ŋazape: Hozec hapetac kecizi râekac i gâcne sasawa jaŋere sâc jâurukac. 4 Gâcne jaŋe neŋgocne sâko fojarehame tucne sawa mac râembieŋ. Á hozec e hapetaczi ine focnejec sâc râe-fârerâ mâc jâmbâŋ jukac.”
Sowi fuazokac
(Mat 24: 1-8; Maò 13: 1-8)
5 Tucne jaŋe taha ufuŋ qânâ erineheczi â taha geroŋzi bapie kiseŋ qâseŋ kirâ fowec i honehuc mu warec epie Jesuzi jazawec, 6 “Fic honeriŋ qâriŋ ecneŋgopieŋ i boc mi ŋeocmu. Dameŋ moc maickeme râsi jaŋe heropiepie ŋetâ qâtâtieme sesucne fuarâ fozokac.” 7 Eme jaŋe mumbiŋ: “Qaqazu, mukic i wezimucko fuazokac â irec dameŋ bembeŋkeme sowi weniŋucne fuazokac?” 8 Eme Jesuzi dâŋ ʒiŋuc jazawec: “Maŋ bâsifuc eŋarenʒipiŋte sawaŋ-ŋeŋic qahuc junʒepieŋ. Ŋic bocjaha fuarâ nore ʒâŋe jaba bajuhuc muniŋmu: ‘No Kristo. Á gâcnezi muniŋmu: ‘Dameŋ biac maickekac’. Eme ŋoŋe ŋic iŋucne jaŋere bâjâpecne mi junʒepieŋ. 9 Erâ ʒika biŋe â râsi fânâŋ manarâ jajaŋ bibisac mi enʒepieŋ. Wiac iŋucne hâcne qanaŋ fuaocte mukicne, erâ fuame sifu dameŋ biac mi taraocmu.” 10 Iŋuc murâ muwec: “Mâreŋne mâreŋne ŋic guru sâko guru pitic jaŋe rârâsi efârerâ ra qa ware qa ehuc qaqac ranʒoŋgopieŋ. 11 Erâ homeŋ kâcɋene sâko samarierâ bazokac, erâ roroc â huc mimicne ra fua ware fua ezokac. Erâ sambâŋko sowi â wiac hâhâwicne fuazokac.
Mitire ʒika fuazokac
(Mat 24: 9-14; Maò 13: 9-13)
12 Wiac i mi fuahame jaŋe qanaŋ rocŋopaniŋmu â ŋopa jâpec eŋareniŋmu. Erâ wâc dâŋficko â kâpâcwâru ficko râec-ŋopaniŋmu â ŋicwofuŋ â kia jaŋerao bacŋopa raniŋmu, i ŋoŋe nore ʒâŋe bajuŋgopieŋte iŋuc eŋareniŋmu. 13 Eme ira fuŋne mumutaniŋ gie maic-ŋopaocmu. 14 Eme jaŋere maio domahuc dâŋ weniŋuc mupene sâckeocmu muhuc mana wosâc mi enʒepieŋ. 15 No nahac mic â mamana baafecke-ŋarepe dâŋ mupie kisâfâc-ŋeŋic jaŋe dâŋŋeŋic bawaharâ qatara-ŋareniŋte eipieniŋmu. 16 Erâ omanezi sawa wiac mi eŋareniŋmu, neŋgoc mamac, hahac ɋa, seŋ sâme, âgo bago jaŋe wâc doc bacŋopaniŋmu. Eme ŋoŋeraonec gâcnezi ʒika kirâ hâmoniŋmu. 17 Eme ŋic mâmâc sasawa jaŋe ʒâŋe biŋe-nanere erâ ŋoŋere manapie aaricnehec eocmu. 18 Wiac iŋucne eŋarehapie noni ŋezic-ŋopape qizec susuc-ŋeŋic moc mi sifuckeocmu. 19 Dodocke tâmiric juraku juju-ŋeŋic bâfuaniŋmu.
Hae qizec-jeŋicte dâŋ
(Mat 24: 15-25; Maò 13: 14-23)
20 Momori jaŋe fisirâ Jerusalem hae somâckepie honerâ munʒepieŋ, Miti hae qizec-nâŋec tuhu eocte dameŋne maickekac à 21 Eme Judaia mâreŋko juniŋmuzi tiki mâreŋko wiserâ ranʒepieŋ, â miti hae qizecko juniŋmuzi iŋuc jaha biac waha wise ranʒepieŋ. 22 Dameŋ ira hâcne okacne babazu fuaocmu. ehuc mitio dâŋ mukicne i fideteŋ efâreocmu. 23 Jei, ŋokac kiwecheczi â susuonecheczi dameŋ ira weniŋuc enʒoŋgopieŋ? Ŋicguru ʒi jaŋerao kiŋ babatara fuame bâŋeŋkerâ weaŋsicne nâniŋmu. 24 Eme râsi jaŋe ŋic gâcne ʒika mimicnezi jopa miziehuc gâcne mâreŋ sâc amec-jopa rapie kiŋaŋ qaqafâc-jeŋic erâ juniŋmu. Erâ qâpuc jaŋe Jerusalem haeo ima gie bahuc juhapie mâreŋ sâc ŋic qâpuc dameŋ-jeŋic hesackeocmu.
Dameŋ sâkore dâŋ
(Mat 24: 29-35; Maò 13: 24-32)
25 “Eme ʒâhecko ʒoaŋ mosa bâpiŋko wiac ʒâŋe furu fuazokac, â mâreŋko hâwec sirizi â temboŋzi fânâŋ sâko eme hazec furu-ŋeŋic fuazokac. 26 Erâ wâc sambâŋ qiriŋ qame tâpirine ŋeŋgoroŋkezokac. Eme ŋic jaŋe wiac fua taraocte woŋec juhuc hobu-jeŋic taŋtaŋ âeckehame nokafe tataeŋ erâ domanʒoŋgopieŋ. 27 Ehame Ŋic Fâri Wâtuŋnezi karorac faio domahuc ɋuŋɋasaŋ bâric bâric-ticnehec fisime hone ʒâirenʒoŋgopieŋ. 28 Wiac iŋucne hâcne fuame honerâ qâhâŋnerâ fie ruruckehuc ʒiŋuc munʒepieŋ: ‘Roroc-nâpo dameŋ maickekac hâcne.”
29 Iŋuc murâ dâŋ suŋsuŋne moc ʒiŋuc ʒuhuckewec: “Ŋoŋe jâmiŋ â jâc gâcne gâcne honehuc fuŋne mananʒepieŋ. 30 Jaŋe gitec herâ fiepie honerâ mueŋgopieŋ: ‘Ʒoaŋ dameŋ maickezo ekac. 31 Eme wiac mukopac i fuame honerâ munʒepieŋ: ‘Anuture uucmaŋ fua tâcnezo ekac. 32 No jâmbomac ŋazape: ŋicguru ʒi jaŋe mi sirowehapie wiac mukicne i deŋke-fâreocmu. 33 Sambâŋ â mâreŋ jahe sirowezokopirec, â nore dâŋ ine mi sirowe-jâmbâŋkezokac.
Maŋguŋ tâmiric juzo
(Mat 24: 42-44; Maò 13: 33-37)
34 “Ŋoŋe nâ areŋ ehuc wiac omanere kirâ utuckerâ juhapie maŋŋeŋic bâzickeme dameŋ sâkozi bitiŋko kiki tinac ututuŋ jâmbâŋ kicŋopazacte sawaŋ-ŋeŋic qahuc junʒepieŋ. 35 Dameŋ sâko e mâreŋ sâc ŋic ŋoŋe sâcŋopa-fârerâ acmâc jaha fuaocmu. 36 Irec ŋoŋe maŋguŋ tâmiric erâ hati numuhuc juhapie wiac fuaocte mukicne izi riric-ŋopame Ŋic Fâri Wâtuŋne e fisime ere maio qiŋ herâ domanʒepieŋ.”
37 Jesu e ʒoaŋko ŋic taha ufuŋko miti jaza qazuc ehuc juwec. Ehame hae owâeme hae beherâ Oliwa tikio ferâ ira fojujec. 38 Eme hae fure pârâckeme ŋic ŋokac sasawa jaŋe miti mume mananiŋte biac taha ufuŋko tumaŋne jumbieŋ.

- LUKA
- ←
- 21
- →

© 1978 The Bible Society of Papua New Guinea