- HEBIRAIO
- ←
- 2
- →

2
Bâbâpiaŋ dâŋ mi qikiŋnezo
1 Irec nâŋâc ma bâtirinʒipeŋte dâŋ manambeŋ i mocwâc paŋʒâic mana sakac enʒepeneŋ. 2 Aŋelo mickonec dâŋ mukicne i mupaŋkekicne, eme huhucke â qaqatara fuame okacnehec ejujec, 3 izi wemocko bâbâpiaŋ dâŋ fekicne qikiŋnepene okacmâc foocmu? I Wofuŋ e jahac qanaŋ mufuawec, eme hazec fâri-jeŋiczi manambiŋ jaŋe muwarekupie sanaŋke-nârewec. 4 Ehame Anutu e jahac wâc mâsi â tâpiri wiac ʒâŋe furu bâfuahuc dâŋ i dopeckehuc Tiri Mârore taha biaŋ manawec sâc kâdoc qajarehuc feŋeŋ râecnewec.
Jesu e dameŋ bembeŋne aŋelo jaŋere wahamicne juwec
5 Hae mâreŋ ʒâhec fuaocmu, dâŋne muŋgopeneŋ hâcne, i Anutuzi aŋelo jaŋe guriŋne baniŋte mi muwec. 6 Mitiŋic moczi irec dâŋ mutaniŋkewec ine ʒiŋuc:
“Go ŋic e wemomac-ticnere manasucneekic,
â ŋicte ɋâric e wemo-ticnere hone maiŋ ecneekic?
7 Go dameŋ ŋondeŋ bembeŋne mac aŋelo jaŋere
wahamicnao juocte mucnemeŋ,
go tatamac â ʒâŋe biŋezi erickemeŋ,
8 ehuc wiac sasawa kike-ticnere rurumaŋko râemeŋ.”
Anutu e wiac sasawa ŋicte rurumaŋko râewec, i bâtâc mi bahuc wiac furu jaha qikiŋnecne-fârewec ekac. Dameŋ ʒiŋuczia ine wiac ʒeŋgoma ŋicte rurumaŋko guruckekicne i mi honeeŋgopeneŋ. 9 Jesu ine honeŋgopeneŋ, e dameŋ ŋondeŋ bembeŋne mac aŋelo jaŋere wahamicne juhuc hâmocte ʒâic manawecte tatamac â ʒâŋe biŋe tahackekicne hâporâ jukac. E Anutuzi aki anonoc enâreocte mume hâmoc hâtâne ŋic sasawa nâŋâcnere erâ manawec hâcne.
Jesu e ɋafâc-ticne munâreocte maname mi quŋkewec
10 Wiac sasawa irec rune â bâbâfua e naru motecfâcne bocjaha eri tatamac-ticnao jowac-jopaocte manasuhuc bâbâpiaŋ-jeŋicte micne bapa e ʒâic serereŋ gie baku mao fisiocte mucnewec i sâcke-hâmowec. 11 Eme maŋfuru bacjopakac e mecne â furu bacjopakicne jaŋe mecne Mamac-jeŋic mocjaha, irec ɋafâc-nane mujareocte maname mi quŋkeekac. 12 Dâŋticne ʒiŋuc hâcne fokac:
“No ʒâŋe biŋege ɋafâc-nane muromacke-jarepe,
kikefuŋ guruo ʒeri mumuteŋ egarepe.”
13 Erâ moc ʒiŋuc:
“No erao roweckehuc jupemu.”
Erâ moc ʒiŋuc:
“Ʒi no erâ Anutuzi ɋie guru narewec nâŋe mâmâc juŋgopeneŋ.”
Jesu e nâŋâcne sâc ewecte sâcne bafic-nâpoocmu
14 Eme ɋie jaŋe sahac biuchec sasawa jueŋgopieŋte eki ijaha wâc rowec. I e jahacne hâmoczi hâmoc rune Sataŋ hâcne tâpiri-ticne qame goroŋkewecte, 15 erâ wâc hâmocte hâhâwiczi niŋgiŋ-jopame dameŋ-jeŋic sâc kâpâcwâru ficko ŋejumbieŋ jaŋe batarac-jopaocte iŋuc ewec. 16 Wiac i aŋelo kime dopec mi ejareekac i, e Abrahamte ɋâricfâc nâŋâc kime dopec enâreekac. 17 Eme irec hâcne ɋafâc-ticne jaŋehec sâc mocjaha jâmbâŋ eocte mucnekicne, hatane gâcne moc mi fowec. I taha bapa sâko urucne â hazec hâricne erâ Anuture maio taha gie bahuc ŋic ŋokac nâŋâcne sâqocne ʒure tâmireocte iŋuc ewec jukac hâcne. 18 E jahac ʒâic manahuc eesâicko raʒiwecte ŋic eesâic fua-nâreha sâcne bafic-nâpoekac.

- HEBIRAIO
- ←
- 2
- →

© 1978 The Bible Society of Papua New Guinea