- TESALONIKE I
- ←
- 4
- →

4
Maŋ wâwânâŋhec aricne, maŋtaniŋ juzo
1 Âgofâc-nane, Wofuŋ Jesure erâ uŋ sawaŋ eŋarehuc moc ʒiŋuc ŋazapene mananiŋ: Mitio juju bapa-ŋeŋiczi Anutu âgo ecneocte fuŋne ŋaza qazuc embeŋ, ijaha junʒepieŋ. Mitio juju i sâcne jueŋgopieŋ, mâc juŋɋârâŋkeniŋte ŋazaŋgopeneŋ. 2 Wofuŋ Jesure micte dâŋ ŋaza qâmoc embeŋ, irec kâuc mi baŋgopieŋ. 3 Anutu e ʒiŋuc hâcne muekac: Boe sau qikiŋnehuc maŋɋaɋac junʒepieŋ. 4 Ŋoŋerao moczi e jahacne ŋonâŋ maŋɋaɋacko â pectâcko rauckezejec, 5 sasecte ʒocbâruŋko misac, i ŋic qâpuc Anuture kâuc baeŋgopieŋzi eeŋgopieŋ. 6 Moczi moc aka huckehuc wiac iŋucnao âgo-ticne mi eatuckezejec. Wofuŋ e wiac irec okacne bazu-fâreocmu; nâŋe dâŋ i mârâc jaha mujomirerâ ŋazambeŋ. 7 Maŋwânâŋhec junaŋte aricne, maŋɋaɋac junaŋte Anutuzi hefârec-nâpowec. 8 Irec moc e dâŋ i bâsueocmu, e ŋic moc mâcne, Anuctu e jahacne bâsueocmu, Tiri Mâro maŋŋeŋicko râeekac e hâcne bâsueocmu.
Maŋjauŋhec juhuc gie ʒoɋac bazo
9 Ŋoŋe miti mamanazi maŋzi jauŋ babac eniŋte wemocte boc qâreŋke-ŋarenaŋmu, Anutu e jahac maŋzi jauŋ babac eniŋte fuŋne ŋaza ŋowatuc ewec. 10 Erâ ŋoŋe Makedonia mâreŋ hae sâc opâ ruac juraŋgopieŋ jaŋe maŋjauŋ ejarehuc jueŋgopieŋ. Erâ sifu mocwâc ɋârâŋkeocte ŋazaŋgopeneŋ. 11 Erâ dâŋ moc ʒiŋuc ŋaza qâmoc embeŋ: Rac warec juhuc dâŋ ojowa mi ee, hae-ŋeŋicko ŋezurâ ŋehuc mezi gie muŋarekicne aijakic jaha baniŋte ɋicwânʒâŋ enʒepieŋ. 12 Ehuc qâpuc jaŋere maio roroc tâmiric pectâc junʒepieŋ.
Jesu fifisi-ticnere dâŋ
13 Âgofâc, ŋoŋe hâmokicne jaŋere kâuc bârâ, miti tâmiriczi maŋjeŋic ʒickeme ki mamakuc eeŋgopieŋ iŋuc enʒipiŋte ŋazapene mananiŋ: 14 Nâŋâc Jesu hâmorâ faharewec dâŋ i maŋkerâ ʒiŋuc mananʒepeneŋ: Anutu e Jesu ecneme hâmokicne jaŋe e jahacnehec amec-jopa fisiocmu. 15 Á moc i Wofuŋ e jahacne micdâŋ ŋazanaŋ: Mâreŋko ɋâricne juhapene fisiocmu nâŋâc hâmokicne mi siric-jopanaŋmu. 16 Wofuŋ e sambâŋkonec wahaocte ine dâŋ wiwira â aŋelo qizecte micʒonʒoŋ â Anuture qeŋfânâŋ fuahame wahaocmu. Wahame Kristo manasiŋkehuc hâmombiŋ jaŋe bâbâni fahareniŋmu. 17 Faharepie ɋâricne junaŋmu, tiwâne hâcne, izi jaŋerao ʒuhuckepene karoraczi bafec-nâpome sawao Wofuŋhec bâbâfuac enaŋmu. Erâ Wofuŋhec juhuc junaŋmu sanaŋ. 18 Ŋoŋe dâŋ i hâcne muc manac ehuc maŋ bâbâmâteŋ enʒepieŋ.

- TESALONIKE I
- ←
- 4
- →

© 1978 The Bible Society of Papua New Guinea