- LUKA
- ←
- 13
- →

13
Maŋnâŋec bârisiepene Anutuzi akic-nâpoocmu
1 Dameŋ ijaha ŋic gâcne fisirâ juhuc Jesu dâŋ binaŋ ʒiŋuc ecnembiŋ: “Pilatozi mume momorifâcne jaŋe Galilaia mâreŋkonec ŋic â bâzi ririkere lama bulimakaofâc-jeŋic mâmâc joparâ socjeŋic bâsifuckembiŋ.” 2 Dâŋ binaŋ iŋuc ecnepie ʒiŋuc jazawec: “Ŋoŋe wiac ŋemâcne i ejarekicnere ʒiŋuc moc mupie: ‘Kiŋjeŋic Galilaia ŋic gâcne jaŋere kiŋ sirickewec. 3 Iŋuc mâcne, gâcne ŋoŋere kiŋ fokac jaha, irec maŋŋeŋic mi bârisieniŋmuo iŋuc jaha sipiricke-fâreniŋmu. 4 Me Jerusalemnec ŋic 18 Siloam hârâczi ŋemac-jopawec jaŋere wâc ʒiŋuc mi munʒepieŋ: ‘Kiŋjeŋic Jerusalem haeonec ŋic gâcne jaŋere kiŋ sirickewec. 5 Iŋuc mâcne, gâcne ŋoŋere kiŋ fokac jaha, irec maŋŋeŋic mi bârisieniŋmuo iŋuc jaha sipiricke-fâreniŋmu.”
6 Dâŋ i mutararâ Jesuzi kesaic dâŋ moc kecʒiŋuc muwec: “Ŋic moczi jufu-ticnao hâmeŋ moc sarame sokawec. Eme rune e fârine wasaocte ra basa jujec. 7 Eku jufu soŋaŋ-ticne âzâcnerâ muwec: ‘No jâc kecʒirec fârine basahuc juhape jara jahec â moc ekac. Jâc e maŋgâŋ wemocte boc domaocmu, qafaratec qaoc. 8 Mume soŋaŋzi ʒiŋuc âzâcnewec: ‘Bomboŋ, go behehaŋ jara ʒi domaoc, ehame noni fuŋne kinoŋzi herâ jawa sânʒâŋ hepe 9 dameŋ mocte fârine fuaocmu me aricne i honezeperec. Aricne eme ʒâhec mutec hefarazo.”
Jesuzi sabata hombaŋko ŋokac moc bâpiaŋkewec
10 Jesu e sabata hombaŋ mocte mitificko ferâ miti jazawec. 11 Eme mitific ira ŋokac moc ŋewec, e demoŋ moczi ecneme jara 18 ruruhuc jaha ŋeŋe juju ewec, ehuc wemocko moc fâretiŋnezac. 12 Eme Jesuzi ŋokac e honerâ hefârerâ muwec: “Ŋokac go fâretiŋnecmurâ mukopac.” 13 Iŋuc murâ meticne qizecnao râeha izia fâretiŋnerâ Anutu muteŋkewec. 14 Jesu e ŋokac i sabata hombaŋko bâpiaŋkewecte mitific soŋaŋzi maname sâqoreme ŋic ŋokac jaza muwec: “Gie bapa 6 fokac ira warepie bâpiaŋ-ŋopazejec, hombaŋko ine misac.” 15 Mume Jesuzi dâŋ ʒiŋuc bâtikiecnewec: “Oi burecŋic ŋoŋe, hombaŋko doŋgi bulimakaofâc-ŋeŋic mi fickonec firuec-joparâ opâo bacjopa raeŋgopieŋ me? 16 Ŋokac kecʒi e Abrahamte ɋâric, eme Sataŋzi niŋgiŋkeme jara 18 sâko ŋehuc juwec. Eme noni hombaŋko firuepe mi sâckekac me?” 17 Iŋuc mume kisâ ecnembiŋzi mimiembiŋ. Á ŋic ŋokac guru sâkozi ine mâsi biaŋ-ticnere ʒeri embiŋ.
Miti e nemuja hândâŋ â hâmu goreŋne iŋucne
(Mat 13:31-33; Maò 4:30-32)
18 Jesu e dâŋ moc kecʒiŋuc ʒuhuckerâ muwec: “Anuture uucmaŋ e wemo wiac iŋucne, wemohec sâc hepe? 19 E nemuja hândâŋ iŋucne. Ŋic moczi i jufu-ticnao râeme âkeʒurâ jâc ewec. Eme sawa wipe jaŋe fisirâ tieŋnao herâ ŋeeŋgopieŋ.”
20 Eme moc ʒuhuckerâ muwec: “Anuture uucmaŋ i wemohec sâc hepe? 21 E hâmu goreŋne iŋucne. Ŋokac moczi hâmu goreŋne nânâhec bâsifuckeme aŋac-ticnezi nânâ isiricke-fârewec.”
Sambâŋko fezore samariezo
(Mat 7:13-14,21-23)
22 Jesu e Jerusalem haeo raocte hae sâko hae pitic rahuc miti jaza qazuc ewec. 23 Ehame ŋic moczi wiocnerâ muwec: “Wofuŋ, ŋic afecnezi mecne sambâŋko feniŋmu, me weniŋuc?” Eme Jesuzi ʒiŋuc âzâcnewec: 24 “Motâc fâŋfâŋnao raʒiniŋte sama qamariehuc raʒinʒepieŋ. No ŋazape mananiŋ: Ŋic bocjahazi raraʒire muniŋmu, murâ sifu mi raʒiniŋmu. 25 Fic rune e motâc herâ ki bame ŋoŋe fisirâ râpenao domahuc heickerâ ʒiŋuc muniŋmu: ‘Wofuŋ, motâc ronârec. Mupie ʒiŋuc ŋazaocmu: ‘No ŋoŋere kâuc bakopac, ŋoŋe wenirec? 26 Wio-ŋareme okacne ʒiŋuc âzâcneniŋmu: ‘Nâŋe gohec juhuc nânâ opâ nâmbeŋ â hae-nâŋecko miti mutec manambeŋ. 27 Mupie ʒiŋuc ŋazaocmu: ‘Ŋazakopac i, ŋoŋe wenirec, no mi manac-ŋopakopac, sâqocne bapa ŋoŋe behecnu-fâreniŋ. 28 Eme Abraham, Isaka, Jakobo â porofete sasawa Anuture uucmaŋko juhapie honec-jopaniŋmu. Á ŋaŋacne ine qikiŋ-ŋopakicnere râpenao mic kikiaric kihuc ki oowa ehuc juniŋmu. 29 Ehame mâreŋ ŋifec â ŋifec, faic â juwic, irec ŋic fisirâ Anuture uucmaŋko raʒirâ tiwâ nâ ʒeri eniŋmu. 30 Manaŋgopieŋ, ʒâhecne jaŋeraonec gâcnezi bâbâni eniŋmu, â bâbâni jaŋeraonec gâcnezi ʒâhecne eniŋmu.”
Herodere dâŋ
31 Dameŋ ijaha farisaio ŋic tucne fisirâ ʒiŋuc muhuc âzâcnembiŋ: “Herodezi guocte mukac irec mâreŋ ʒi beherâ biac rac.” 32 Mupie ʒiŋuc jazawec: “Ŋoŋe risie rarâ qâqâto e nore ʒiŋuc âzâcneniŋ: ‘Manakic, no miŋecgac â tomâcko ŋic demoŋ jâpe-jarepemu â ɋiɋicne bacjopapemu, fureme batarapemu. 33 Miŋecgac â tomâc fureme hata rahuc juzepac. Porofete moc e Jerusalem haeo mi fisihame qaqane mi fokac.”
Jerusalem haeonec uŋdâŋ jazawec
(Mat 23:37-39)
34 Iŋuc murâ muwec, “O Jerusalem rune, go hâcne porofete ʒikazi jopahuc mitiŋic gorao sorec-jopakicne qânâzi hehâmoc-jopaekic. Qâqâczi motecfâcne qânusuc-joparâ fakecnezi ɋoroc-jopaekac, iŋuc jaha noni kikefuŋfâcge wemo afecne maŋfuŋ-naneo qânusuc-jopazo mupe qikiŋne warehuc jumbiŋ. 35 Irec fic hae-ŋeŋic behepe tuhune fuazokac. Mupe mananiŋ: Ŋoŋe mocwâc mi hohonecnu juraku ʒiŋuc muhuc honecnunʒoŋgopieŋ: ‘Wofuŋte micte warekac e mumbiaŋkenaŋ.”

- LUKA
- ←
- 13
- →

© 1978 The Bible Society of Papua New Guinea