- PETORO I
- ←
- 2
- →

2
Nâŋâc qânâ wâtuŋ-nâŋec Jesu erao âtesiŋnenʒepeneŋ
1 Ŋoŋe sindaŋ â burec wiac â eeatuc â iiŋguuŋ â gupe micko âkec i hetara-fârenʒepieŋ. 2 Hetararâ naru motec ɋiene susure ejareekac iŋuc jaha ŋoŋe maŋ qâqâtâc-ŋeŋicte susu biaŋ irec eŋarezejec. I nâhuc mitio soka pupuŋ enʒepieŋ. 3 Wofuŋ jauŋ-ticne moc mana aŋac embiŋko iŋuc enʒepieŋ. 4 Ŋoŋe Wofuŋ, qânâ jujune hâcne, ŋiczi hone suŋgiŋkehapie Anutuzi maname fekicne eme bâwosâewec, erao âtesiŋkeniŋ. 5 Ehuc qânâ jujunea efârerâ ʒuhuckeme ʒuhuc doma doma fehuc Mârore ufuŋ enʒepieŋ. Erâ wâc tiri taha bapa guru erâ maŋzi Anutu taha bâzi ecnenʒepieŋ. I Jesu Kristore erâ maname biaŋkeocmu. 6 Miti papiao dâŋ ʒiŋuc hâcne fokac:
“Manakic, no Zioŋko qânâ moc hekopac,
qânâ wâtuŋ bâwosâekicne furi sâko.
Ŋic moczi erao roweckeocmu e mi qurutuaocmu.”
7 Irec erao roweckeeŋgopieŋ ŋoŋerao wiac furi sâko ekac. Á mamanasiŋ tâmiric jaŋere ʒiŋuc mukicne:
“Ficbapa jaŋe qânâ surehuc behembiŋ,
izi hâcne qânâ wâtuŋ ewec domakac.”
8 Erâ wâc
“Qânâ ira kike-jeŋic hepirickeniŋmu
â buse ira heariweniŋmu.”
Ŋic miti qikiŋnehuc ira heariweniŋte mukicnere iŋuc hâcne eeŋgopieŋ.
Anuture bufuŋfâc embeŋ
9 Ŋoŋe ine bâwosâecfâc-ticne â taha bapa ŋicbomboŋfâc-ticne â tiri ŋicgurufâc-ticne â fuŋfuŋ gurufâc-ticne. Iŋucne ŋoŋe dapâckonec bawefuc-ŋoparâ tatamac jaŋgeŋ-ticnao râec-ŋopawec ere mâsi sâkore biŋedâŋ muropiepie haŋ bazejec. 10 Ŋoŋe mârâc jaha ruc hurâ jumbiŋ, ʒi ine Anuture ŋicfâc embiŋ juŋgopieŋ; mârâc jaha qarâ suŋgiŋne jumbiŋ, ʒi ine uruc jauŋko juŋgopieŋ.
Sasec getâckehuc juzo
11 Âgo biaŋfâc-nane, no ŋazape mananiŋ, ŋoŋe mâreŋko jaba â ŋicmanac jueŋgopieŋzi sasec, maŋ qâqâtâc-ŋeŋicte râsi hâcne, i getâckenʒepieŋ. 12 Ehuc qâpuc jaŋere ŋondeŋko juju tiŋne junʒepieŋ. Iŋuc jupie qâpuc jaŋe fuŋne-ŋeŋic hone mana tarac erâ, sâqocne bapa muŋareeŋgopieŋ, i beherâ juku Anuture iiqic dameŋko eehâmo gie-ŋeŋicte erâ Anutu muteŋkenʒepieŋ.
Fekicne jaŋere dâŋ reŋkezo
13 Ŋiczi sâcmutâc fuŋne fuŋne râekicne i ŋoŋe Wofuŋte erâ reŋke-fârenʒepieŋ. Ŋicwofuŋ, femicne juekac, ere mecne, 14 â kia gawamaî râec-jopawec jaŋere mumupaŋ mecne, mâmâc reŋkenʒepieŋ; jaŋe hâcne sâqocne bapa okacne jareniŋte, â sâcne jueŋgopieŋ jaŋe mumbiaŋ-jopaniŋte mu jarekicne. 15 Ŋoŋe eehâmo gie bahuc ŋic mutucne, mumusifuc bâfuaeŋgopieŋ jaŋere dâŋ bâniniŋkeniŋte Anutuzi muŋareekac hâcne. 16 Ŋoŋe goroŋ-ŋopakicnere rambaŋ juŋgopieŋ, erâ juju izi sâqocnere tapa mi ezejec, rambaŋ juhuc Anuture kiŋaŋ qanʒepieŋ. 17 Ŋoŋe ŋic ʒeŋgoma sâsec-jopanʒepieŋ, âgofâc-ŋeŋic maŋjauŋ ejarenʒepieŋ, Anutu araŋ bacnenʒepieŋ, ŋicwofuŋ sâsenʒepieŋ.
Kiŋaŋ qaqa jaŋere dâŋ
18 Kiŋaŋ qaqa ŋoŋe bomboŋfâc-ŋeŋic araŋ bajarehuc micjeŋic reŋkenʒepieŋ, i bomboŋ urucne â mâteŋne jaŋe sawa mâcne, ʒâʒâicne jaŋe mâmâc iŋuc ejarenʒepieŋ. 19 Jaŋe maŋgâŋ bahac tâmiricko bâʒâic-ŋopapie Anuture manasuhuc rârâŋgeŋ tâmiric jupie maname biaŋkeocmu. 20 Á bahac bâfuarâ ʒika kihuc rârâŋgeŋ tâmiric jupie mozi maname biaŋkeocmu? Tiŋne juhuc ʒika kirâ rârâŋgeŋ tâmiric jupie ine Anutuzi maname biaŋkeocmu.
Jesure kike hata âte razo
21 Ŋoŋe iŋuc eniŋte hâcne muŋarekicne. Kristo e iŋuc jaha ŋoŋere erâ ʒâic manahuc bânie-ŋarewec, eme ŋoŋe kike hata-ticne honehuc ijaha âte ranʒepieŋ. 22 E bahac mi bâfuawec, â sioc micticnaonec mi fuawec. 23 E musâqorepie okacne mi musâqorec-jopawec, bâʒâickepie okacnere dâŋ mi jazawec. E dâŋ mumutara gie fârine baekac ere biŋe qawec. 24 Nâŋâcne sâqocnezi ere sahacko feme maripoŋko bafewec, i sâqocne hâmocnehuc tiŋkerâ junaŋte ewec. Ere wiczi ŋoŋere wic bâsomiewec hâcne. 25 Ŋoŋe lama iŋucne qâsoc bâsoriehuc jumbiŋ. Ʒi ine maŋ qâqâtâc-ŋeŋicte rusoŋaŋzi hefârec-ŋopame erao fisimbiŋ.

- PETORO I
- ←
- 2
- →

© 1978 The Bible Society of Papua New Guinea