- TESALONIKE I
- ←
- 5
- →

5
Wofuŋ dameŋ-ticne acmâc jaha maickeocmu
1 Âgofâc-nane, dameŋte â ʒâfore dâŋ wemocte moc qâreŋke-ŋare mu? 2 Ŋaŋac ʒiŋuc sâcne manaŋgopieŋ: Râsi jaŋe ŋafeo ututuŋ fisieŋgopieŋ, iŋuc jaha dameŋ-ticne ɋeŋfâfâc jaha maickeocmu. 3 Eme ŋic jaŋe aki wama sâko fokac muhuc mana fâsâerâ juhapie wiac hâhâwicnezi acmâc jaha fisi-jareocmu. Ŋokac kiwechec moc e gozi onʒoŋ jaha kime fâfâreocmu, iŋuc jaha ŋic iŋucne jaŋe wiac onʒoŋ jaha fua-jareme wemocko moc wiseniŋmu. 4 Âgofâc, ŋoŋe ine dapâcko mi juŋgopieŋ, irec wemocko Wofuŋte dameŋzi râsi iŋucne erâ ututuŋ maic-ŋopame bipic tatara eniŋmu. 5 Ŋoŋe tatamacte â ʒoaŋte kikefuŋ ekicne, nâŋâc ŋafere me dapâcte biŋe aricne.
Dameŋ mi manaŋgopeneŋte maŋɋâri juhuc ruc bazo
6 Irec ŋic gâcnezi guŋ fopie qâtec-joparâ guŋ mi fonʒepeneŋ, rucgereŋ-nâŋec bahuc maŋte sowa junʒepeneŋ. 7 Guŋ fofo jaŋe ŋafeo foeŋgopieŋ gae wowo jaŋe ŋafeo wohuc bâbâsifuc bâfuaeŋgopieŋ. 8 Ʒoaŋte biŋe ekicne nâŋâc ine maŋte sowa junʒepeneŋ, ehuc mamanasiŋ â maŋjauŋ izi maruku enârezejec, â bâbâpiaŋte woworiczi dunâŋec ezejec. 9 I ʒiŋucte: Anutu e kimbeŋ-ticnere fârine hotâckenaŋte mâcne, Wofuŋ-nâŋec Jesu Kristore erâ bâbâpiaŋ rauckenaŋte muekac. 10 E hâcne okac-nâŋec hâmowec, i hâmohuc me ɋâricne juhuc ehec mâmâc junaŋte iŋuc ewec 11 Ŋoŋe irec hâcne faŋ qaqac â hehe ʒakiec eeŋgopieŋ iŋuc jaha ehuc junʒepieŋ.
Micne bapa sâsec-jopahuc ŋic gâcne mâmâc bafic-jopazo
12 Âgo bureŋ, wiac mocte esoc-ŋopaŋgopeneŋ: Ŋoŋerao ʒâic gie baeŋgopieŋ â Wofuŋte erâ micne baŋareeŋgopieŋ â mu bâtiŋ eŋareŋgopieŋ i jaŋe sâsec-jopanʒepieŋ. 13 Ehuc gie-jeŋicte erâ maŋjauŋ ejarehuc mana-jarepie fejâmbâŋkezejec. Erâ wâc wama qaqac ehuc junʒepieŋ. 14 Âgofâc, hazec qâuŋ dâŋ moc ŋazape mananiŋ. Ŋic kosa jujune jaŋe uŋ sawaŋ ejarenʒepieŋ, ŋic manabâcne jaŋe mu âkeriŋ ejarenʒepieŋ, betaŋkekicne jaŋe dopec-jopanʒepieŋ, erâ mâmâc hezu hemiriŋ ejarenʒepieŋ. 15 Sâqocnere okac babazuc enʒipiŋte sosoŋaŋ enʒepieŋ. Ŋaŋackoaŋ â ŋic gâcne sasawa jaŋehec eehâmoc erâ erahuc junʒepieŋ.
Faŋ qaqa dâŋ
16 Bubiaŋ faio jurâ jurahuc junʒepieŋ. 17 Nunumu moc mi hetaranʒepieŋ. 18 Wiac irec me irec daŋge mumuteŋ enʒepieŋ, i Kristo Jesure erâ eniŋte Anutuzi muŋarekac. 19 Mârore ʒoc mi hehâponʒepieŋ. 20 Anuture micdâŋ mufua-ŋarepie mana qâoma mi enʒepieŋ. 21 Dâŋ sasawa mana wosâerâ bâtâc banʒepieŋ, â biaŋne eme bajunʒepieŋ. 22 Sâqocne fuŋne fuŋne ine qikiŋnenʒepieŋ.
Jambuŋdâŋ
23 Anutu wama rune e jahac ʒure bâpiaŋ eŋareme maŋfuru ejâmbâŋkenʒepieŋ, eme mâro â maŋ qâqâtâc â sahac-ŋeŋic furu fohame Wofuŋ-nâŋec Jesu Kristo ere fifisi dameŋko bahacmâc domanʒepieŋ. 24 Hefârec-ŋopakac e mume sasanaŋ, irec gie-ticne baku batarocmu.
25 Âgofâc, ŋoŋe nâŋere erâ numunʒepieŋ. 26 Opâ ruac ŋoŋe mitio meo babac efârenʒepieŋ. 27 No Wofuŋte maio ŋaza sanaŋkepe: ŋoŋe papia kecʒi opâ ruac mâmâc sasawa wose-jarepie mananʒepieŋ. 28 Wofuŋ-nâŋec Jesu Kristo ere aki anonoczi ŋoŋerao fotâcnerâ fozejec.

- TESALONIKE I
- ←
- 5
- →

© 1978 The Bible Society of Papua New Guinea