- EFESO
- ←
- 5
- →

5
Sâqocne geŋkecnehuc juzo
1 Ŋoŋe joroc naru motecfâcne juŋgopieŋzi Anutu sâckehuc junʒepieŋ. 2 Erâ maŋjauŋhec junʒepieŋ. Kristo e iŋuc jaha maŋjauŋ enârehuc nâŋâcnere erâ sahac-ticne qaisockerâ Anutu taha bâzi biaŋ ecnewec. 3 Boe sau, sasec mamakâc, buchâro, irec saŋuc wâc mitiŋic ŋoŋere ŋondeŋko mi fuazejec. 4 Dâŋ miminehec, mutucdâŋ, dâŋ simbiŋne, i epie sâqoreocmu. Daŋge mumuteŋ ine epie sâckeocmu. 5 Ŋoŋe ʒiŋuc mana sanaŋkenʒepieŋ: Boe sau ŋic â sasec mamakâchec â buchâro, nemu qaŋgec ŋic hâcne, jaŋe Kristo â Anutu uucmaŋ-ticnao ŋeŋe basaniŋmu.
Soŋsoŋko wiac miminehec mi ezo
6 Eatuc-ŋopahuc siocdâŋ ŋazapie manapie fârine mi ezejec. Sâqocne iŋucnere hâcne Anuturaonec okacne qaqatara ŋic jaŋerao fuaocmu. 7 Irec ŋoŋe mi bafic-jopanʒepieŋ. 8 Ŋoŋe mârâc jaha dapâchec jujumbieŋ, ʒi ine Wofuŋtao fisirâ tatamachec embiŋ juŋgopieŋ. Irec tatamacte ɋâricfâc erâ irec hawari junʒepieŋ. 9 Tatamacte fârine fuaekac i maŋbiaŋhec juju â tiŋne ju ju â jâmbomac dâŋ mumu. 10 Wiac ezo murâ ine Wofuŋzi maname biaŋkeocmu me mâcne, i qanaŋ mana wosâerâ enʒepieŋ. 11 Gâcnezi dapâcte wiac jawane epie mi qâsuec-jopanʒepieŋ, aricne. Ŋoŋe irec tapa qararuŋkehuc qatara-jarenʒepieŋ. 12 Wiac soŋsoŋko eeŋgopieŋ i mu bâuac epene miminehec jaha eocmu. 13 Wiac iŋucne tapane qararuŋkepene tatamaczi âeckeme fuaocmu. Eme tâtâc fuakac wiac izi wâc tatamac bâfuaocmu. 14 Irec hâcne ʒiŋuc mukicne:
“Guŋ foekiczi faharec, â hâmockonec ɋârec,
eme Kristozi batamaecguocmu.”
Maŋmutuc erâ dameŋ mi sipirickezo
15 Ŋoŋe juju bapa-ŋeŋicte ruc bahuc junʒepieŋ. Erâ mutuc matacne mâcne, maŋ mamanasuhec junʒepieŋ. 16 Dameŋ ʒira sâqocnezi haŋ bawec fokacte dameŋ gâcne mi behehuc gie ʒoɋachec banʒepieŋ. 17 Maŋ tâmiric tinac mi junʒepieŋ, Wofuŋzi gie muŋareekac i hone ʒâŋitac enʒepieŋ. 18 Waiŋ opâ wiacte âmbâŋ mi enʒepieŋ, izi maŋ sisipiric gie. Mârore ine âmbâŋ enʒepieŋ. 19 Mârozi esoc-ŋopaocmu sâc gae mânec hehuc maŋ nareŋ gareŋ enʒepieŋ. Á maŋŋeŋicko Wofuŋ gaezi â musizi mu ʒeri ecnenʒepieŋ. 20 Erâ Wofuŋ-nâŋec Jesu Kristore erâ dameŋ sâc Anutu Mamac wiac fuŋne fuŋnere daŋge mumuteŋ ecnenʒepieŋ.
Ŋonâŋ jaŋere dâŋ
(Koì 3: 18 4: 1)
21 Ŋoŋe Kristo araŋ bacnehuc micrereŋ eec efârenʒepieŋ. 22 Ŋonâŋ ŋoŋe Wofuŋte rereŋfâc juŋgopieŋ iŋuc jaha ŋowefâc-ŋeŋic jaŋere junʒepieŋ. 23 Ŋowezi ŋonâŋte qizec ekac hâcne, iŋuc jaha Kristozi kikefuŋte qizec ekac, ehuc me sahac-ticnere bâbâpiaŋ wâc ekac. 24 Eme kikefuŋzi Kristore mic reŋkeekac, iŋuc jaha ŋonâŋ jaŋe ŋowefâc-jeŋic jaŋere mic dameŋ sâc reŋkenʒepieŋ.
Ŋowe jaŋere dâŋ
25 Ŋowe ŋoŋe ŋonâŋfâc-ŋeŋic maŋjauŋ ejarenʒepieŋ. Kristo e iŋuc jaha kikefuŋ-ticne maŋjauŋ ecnehuc ere due bawec. 26 Erâ kikiruhucne â sâfânehec â wâc wiac gâcnehec juzacte mitidâŋzi opâ umbiŋkeha ʒurehuc jambuŋkerâ 27 ericke bâpiaŋ ecnerâ e jahacne biŋe furu â bahacmâc juocte mucnewec. 28 Eme ŋowe jaŋe jaŋacne sahac jauŋ bacneeŋgopieŋ, sâc ijaha ŋonâŋfâc-jeŋic bajarenʒepieŋ. Moc e ŋonâŋ-ticne maŋjauŋ ecnehuc e jahacne sahac mâmâc ecneocmu. 29 Ŋic moczi moc sahac-ticne râsi mi eecne, gume jauŋ ecnehuc jaha juekac, Kristozi kikefuŋ ecnehuc juekac iŋuc; 30 nâŋâc me sahac-ticnere tofafâc juŋgopeneŋ hâcne. 31 “Irec hâcne ŋic moczi neŋgoc mamac jahec-ticne behec-jofarâ ŋonâŋ-ticnerao qohotame jahe maŋ sahac mocjaha erâ junicmu.” 32 I dâŋ soŋne, qame hukicne. Ine Kristo â Kikefuŋ jahere muhuc mukopac. 33 Ŋoŋe ine ŋic sasawa sahac-ŋeŋic jauŋ baeŋgopieŋ sâc ijaha ŋonâŋfâc-ŋeŋic jauŋ bacjopanʒepieŋ. Á ŋokac ine ŋowefâc-ŋeŋic araŋ bajarenʒepieŋ.

- EFESO
- ←
- 5
- →

© 1978 The Bible Society of Papua New Guinea