- LUKA
- ←
- 18
- →

18
Kia râŋgeŋnere dâŋ
1 Eme motecfâcne jaŋe mi rokawehuc ʒoaŋ gie bapa sâc numecnehuc juniŋte irec Jesuzi binaŋ moc kecʒiŋuc bajarewec: 2 “Hae mocko kia moc juwec, eki Anutu mecne â ŋic mecne araŋ mi bajarewec. 3 Eme hae ijaha ŋokac hozec moc juwec, eki kia erao hâcne hati rarâ ʒiŋuc âzâcne jujec: ‘Go kisâ-nanere ŋezicnuc. 4 Eme kia e hozecte dâŋ dameŋ ʒora mana takirehuc juwec. Juku maŋnezi ʒiŋuc muwec: ‘No Anutu mecne â ŋic mecne araŋ mi bajareekopac i jâmbomac, 5 erâ hozec e micneneŋ sâqocne enarehuc juekacte sifu bafickezepac, juku fisirâ nuzackohec.” 6 Wofuŋ e binaŋ i bafârerâ muwec, “Kia râŋgeŋnezi dâŋ muwec i manaŋgopieŋ me? 7 Eme Anuture weniŋuc mueŋgopieŋ, e fuŋfuŋfâc-ticne ŋafe furec wâsickehuc jaha jupie ʒika ŋondeŋkonec mi batarac-jopaocmu me? Muŋgopieŋ, mana takirehuc juocmu me? 8 Aricne, e jume mi ʒoraha batarac-jopaocmu. Ŋic Fâri Wâtuŋne e juku mocwâc fisirâ mâreŋko mamanasiŋ bâfuaocmu me?”
Farisaio â takesi roro numupic
9 Ŋic gâcne jaŋacne manapie tiŋne eha âgofâc-jeŋic mana wahac-jopambiŋ jaŋere qâqiŋdâŋ moc ʒiŋuc muwec: 10 “Ŋic jajahec taha ufuŋko ferâ numupic. Moc e farisaio â moc e takesi roro. 11 Farisaio e hâŋ domahuc e jahacnere ʒiŋuc manasuhuc numuwec: ‘O Anutu, ŋic gâcne jaŋe ʒika qaeŋgopieŋ, fiuc serereŋ eeŋgopieŋ, sasec mamakâc eeŋgopieŋ. No jaŋe iŋucne mâcne, me takesi roro kecocni e iŋucne wâc mâcne. Eme no irec hâcne daŋge gazakopac. 12 No Sonda sâc irec gie bapa jajahec sowa juekopac â moneŋ mafa hurerâ teŋkonec wâŋte sâc mitire biŋe qaekopac. 13 Takesi roro eki ine tuturuŋko domahuc fime feocte mimierâ menezi amecne bofackehuc ʒiŋuc numuwec: ‘O Anutu, ŋic sâqocne no mi mac behecnuzemec. 14 Manaŋgopieŋ, takesi roro e Anutuzi kiŋticne behecne-fâreme ficticnao risiewec, farisaio e ine focnewec. Moc e jahacne maŋte feme Anutuzi bawahaocmu, â moc e jahacne maŋte wahame Anutuzi bafeocmu.”
Jesuzi ɋiene jambuŋ-jopawec
(Mat 19:13-15; Maò 10:13-16)
15 Eme ŋic ŋokac jaŋe ɋiefâc-jeŋic Jesurao amec-jopa rarâ mezi bâuac-jopaocte mupie motec jaŋe hâhâwic hejarembiŋ. 16 Jesuzi ine hefârec-jopahuc muwec: “ŋoŋe behehapie naru motec norao wareniŋ, mi hecke-jareniŋ. Iŋucne jaŋe hâcne Anuture uucmaŋ biŋe qajarekicne. 17 No jâmbomac ŋazape: Moc e ɋie jaŋere sâc ehuc Anuture uucmaŋ mi biŋeckeocmu, e maŋnao mi raʒiocmu.”
Mafa sâkohec moczi Jesu bâjâpeocte quŋkewec
(Mat 19:16-30; Maò 10:17-31)
18 Eme soŋaŋ moczi Jesu wiocnerâ muwec: “Qaqazu biaŋ, no weniŋuc erâ juju sanaŋte biŋe epemu?” 19 Jesuzi muwec, “Biaŋne wemocte munarekomec? Biaŋne rune Anutu mocjaha. 20 Erâ go sâcmutâc dâŋ manaekic, kecʒiŋuc: Ŋowe ŋonâŋ ŋohe bebehec mi ezepirec, go ʒika mi qazemec, go fiuc mi rozemec, go micko âkec mi ezemec, go neŋgoc mamac jahecge sâsec-jofazemec.” 21 Mume soŋaŋzi ʒiŋuc muwec: “I ɋieo fuŋkerâ reŋke warehuc juekopac.” 22 Mume Jesuzi manarâ ʒiŋuc âzâcnewec: “Mocjaha fokac, i ezemec, go rarâ moneŋ mafage ŋic hapetac qikiŋne-jarezemec, eme sambâŋko boreŋ ʒeŋaŋ fua-gareocmu. Erâ ware bâjâpecnuzemec.” 23 Eme ŋic e moneŋ mafa ɋâfoŋne focnewecte dâŋ i manarâ bune boc sâqorewec.
24 Iŋuc eme Jesuzi honerâ muwec, “Moneŋ mafa mâririheczi Anuture uucmaŋko raʒiniŋte ququŋkenehec boc eekac. 25 Kamelizi buŋic hawecnao raraʒi i wiac afecne, â moneŋ mafa mâririheczi Anuture uucmaŋko raraʒi i wiac ŋemâcne.” 26 Mume manahuc domambiŋ ŋic i jaŋe mumbiŋ, “Hâc, eme mozi sambâŋko feocmu?” 27 Eme Jesuzi jazawec, “Wiac ŋiczi eniŋte quŋkeeŋgopieŋ i Anutuzi hatane bâfuaocte mi quŋkeekac.”
28 Eme Petorozi ʒiŋuc âzâcnewec: “Manakic, nâŋe wiac-nâŋec sasawa râpecke-fârerâ go bâjâpecgumbeŋ.” 29 Mume Jesuzi ʒiŋuc jazawec: “No jâmbomac ŋazape: Moc e hae-ticne me ŋokac motecfâcne, me hahac ɋa seŋ baŋecfâcne, me neŋgoc mamac jahecne Anuture uucmaŋte erâ behec-jopaocmu, 30 e irec okacne ʒira mâreŋko wiac fekicne tahackezo, â juku sambâŋko juju sanaŋ tahackezo.”
Jesu e jahacne hâmoc biŋe jazahame jahec â moc ewec
(Mat 20:17-19; Maò 10:32-34)
31 Jesu e motecfâcne hefârec-joparâ ʒiŋuc jazawec: “Manaŋgopieŋ, nâŋâc Jerusalem haeo feŋgopeneŋ. Eme porofete jaŋe Ŋic Fâri Wâtuŋne ere findaŋdâŋ qâreŋkembiŋ i sanaŋke-fâreocmu. 32 E ŋic qâpuc jaŋere meo feme jaŋe mu ruruc ecnerâ qa imac ecnehuc tâfeckeniŋmu, 33 erâ becsahac biriŋneheczi qa qâʒâic ecnerâ qahâmoniŋmu. Eme ʒoaŋ jahec â moc eha hâmockonec ɋârerâ fahareocmu.” 34 Iŋuc mume jaŋe kâuc bambiŋ. Dâŋ i manapie quŋkeme fuŋne mananiŋte mana ririfirembiŋ.
Jesuzi Jeriko haeo ŋic tiŋtuŋ moc ʒâŋe fifi bawec
(Mat 20:29-34; Maò 10:46-52)
35 Jesu e raku Jeriko hae bâqiŋkewec. Ehame hatamecko ŋic tiŋtuŋ moc nânâ moneŋte numuhuc ŋewec. 36 Eme ŋic guru sâko hata ira rapie kike fânâŋ-jeŋic manarâ fuŋnere wiojareme 37 mumbiŋ, “Jesu Nazarete haeonec warekac.” 38 Mupie manarâ hahaŋne bahuc wirarâ muwec, “Jesu go Dawidire ɋâriczi nore mac buge sâqoreoc me!” 39 Iŋuc eme ŋic bâniembiŋ jaŋe niniŋkerâ ŋeocte dâŋ mucnembiŋ. Eme eki dâŋjeŋic mana takirehuc fotarierâ wirawec, “Go Dawidire ɋâriczi nore mac buge sâqoreoc.” 40 Eme Jesuzi manarâ hatao domahuc muwec, “Ŋoŋe norao bawareniŋ.” Mume tiŋtuŋzi erao fisime wiocnerâ muwec, 41 “No wemo egarepemurâ mukic? ‘à Eme tiŋtuŋzi muwec, “Wofuŋ, no ʒâŋe fifihec epere enarekac.” 42 Mume Jesuzi ʒiŋuc âzâcnewec: “ʒâŋege fitâcneoc, mamanasiŋgere biaŋgukac.” 43 Muha izia ʒâŋe fifihec ewec. Erâ Jesu bâjâpehuc Anutu muteŋkewec. Á ŋic wiac i homembiŋzi iŋuc jaha Anutu muteŋkembiŋ.

- LUKA
- ←
- 18
- →

© 1978 The Bible Society of Papua New Guinea