- EFESO
- ←
- 4
- →

4
Mârozi qâzuc-nâpome juju guru mocjaha embeŋ
1 No Wofuŋte kâpâcwâru ŋiczi faŋ qaŋarehuc ŋazape: Wiac fekicnere hefârec-ŋopakicne irec sâcko junʒepieŋ. 2 Ehuc maŋhuhuŋ â buuruc â bumâteŋ juhuc maŋjauŋko dedec ââsic enʒepieŋ. 3 Erâ Mâro e wamare muczi qâzuc-ŋoparâ dâtâc-ŋopawec, i qâtâcnenʒipiŋte ruc babac ehuc junʒepieŋ. 4 Fâri ombâŋzi mocjaha â Mârozi mocjaha erâ wâc sambâŋ ʒeŋaŋ mocjahare biŋe qaŋarehuc hefârec-ŋopakicne. 5 Ine hâcne, Wofuŋzi mocjaha, mamanasiŋzi mocjaha, Miti Opâzi mocjaha. 6 Erâ Anutu e Mamac wirec-nâŋec mocjaha, eki mâmâc sasawa qâhuc-nâpokac erâ maŋnâŋec sâc tâpiri sicne-nâreekac â mâŋnâŋec sâc ŋeŋe juju eekac.
Wofuŋzi miti giere ŋic fuŋne fuŋne râec-nâpowec
7 Kristo e ŋicne ŋicne mitire kâdoc nârewec sâc bajueŋgopeneŋ. 8 Irec hâcne dâŋqâreŋ moc ʒiŋuc fokac:
“E faic jâmbâŋ fehuc kâpâcwâru ŋic bacjopa rawec,
e ŋic wiac tahac-jopawec.”
9 “Faic fewec”, i mâc mi mukicne, mâreŋko juwic jâmbâŋ wahaweckonec risie fewec. 10 E wahaweczia risierâ sambâŋne sambâŋne fotâcnerâ fewec, i sambâŋ â mâreŋ fusucmarâ jufâreocte fewec hâcne. 11 Erâ ekizia wâc ŋic gâcne aposolo râec-nâpowec, gâcne porofete, gâcne miti kiŋaŋ ŋic, gâcne lama guru jaŋere soŋaŋ â qaqazu, 12 i mitiŋic ŋokac baʒawiec-jopapene kikefuŋte kiŋaŋ qaqa gie bapie Kristore me kike fâri ombâŋ soka sanaŋ eocte ŋic iŋuc râec-nâpowec.
Mitio gegec dodoc boc mi juzo
13 Iŋuczi iŋuc gie bakupene mamanasiŋ-nâŋec â Anutu ŋokâ-ticnere fuŋne mamana-nâŋec i niniweme maŋ mocjaha enʒepeneŋ. Ehuc mitio sosoka-nâŋecte sâc mukicne i Kristore rowaŋkonec tâpiri fârehuc fua sokac eku ŋic kâcɋene erâ bâfuanʒepeneŋ. 14 Nâŋâc ɋiene hati mi ee sanaŋkerâ juhapene eeatuc ŋic jaŋe sioc enârepie gibioc dâŋ â mumusifuc-jeŋicte mâŋâŋzi ba bâsoriŋ â qac qârândiŋ moc mi enârezejec. 15 Aricne, nâŋâc dâŋfâri paŋʒâic bajupene maŋjauŋ-nâŋeczi fua sawec ehame qizec-nâŋec Kristo erao ʒuhucke sanaŋkenʒepeneŋ. 16 Erao ʒuhuckepene ruazi ŋeturec-nâporâ bândeŋ-nâpome ɋâɋâdoc erâ me sahac-ticne eeŋgopeneŋ. Ehuc tofafâc-ticne erâ tâpiri fonâreekac sâc gie bahuc maŋjauŋko soka sawec enaŋmu.
Qâpuc juju mi juzo
17 No Wofuŋte maio ŋaza-jâmbâŋkepe: Ŋoŋe qâpuc, maŋ mamanasu-jeŋic wiac jawanere foekac, jaŋere sâc mi junʒepieŋ. 18 Jaŋe maŋjeŋic dapâc ekicnere mutuc â maŋsanaŋ erâ Anuture juju râpeckembiŋ. 19 Eme maŋjeŋic ʒickeme nânâ qowire nâ areŋ ehuc sasec mamakâc fuŋne fuŋne takicmâc ebac eeŋgopieŋ. 20 Ŋoŋe ine juju iŋucne juniŋte Kristore fuŋne mi qazu-ŋarekicne. 21 Ŋoŋe fuŋne-ticne qazu-ŋarekicko Jesurao dâŋfâri kecʒiŋuc fokac i hâcne manambiŋ: 22 Qâpuc juju râpeckerâ maŋraŋɋa-ŋeŋic burec ehuc sasecko sipirickeekac, i heunuckenʒepieŋ. 23 Erâ mâro manacnepie mamanasu-ŋeŋic heɋârehame 24 maŋɋâri hepie huzejec. I hâcne Anuture hawari iŋucne tiŋne â furu jâmbâŋ bâfuakicne.
Sâqocne fuŋne fuŋne qikiŋnezo
25 Irec ŋoŋe burec beherâ dâŋ jâmbomac sasawa nazaŋ gazaŋ enʒepieŋ, nâŋâc qoqomâ efâreŋgopeneŋte. 26 Kimbeŋko mi sâqorenʒepieŋ. Kimbeŋ aaric mi bajuhapie ʒoaŋ ŋeutuckezejec. 27 Erâ Sataŋ mi mana uruecnenʒepieŋ. 28 Fiuc rorozi fiuc qikiŋnerâ meticnezi gie ʒoɋac bahuc nânâ mafa bâfuarâ waha qaqane boki bajarezejec. 29 Dâŋ simbiŋne micŋeŋickonec mi wahazejec, dâŋ biaŋne sawa, ine dodopec eere hatane fuame mupie ŋic âgo bacjopazejec. 30 Anuture Tiri Mâro mi qaisockenʒepieŋ, e hâcne roroc-nâpo dameŋko maqâreŋ-ŋeŋic eocte tahac-ŋopakicne. 31 Râsidâŋ, kimbeŋ aaric, mu ojowa, susurec, erâ wiac gâgâpâcne gâcne i ŋondeŋ-ŋeŋicko mi fuazejec. 32 Ŋoŋe ââgo erâ eehâmoc ehuc kiŋ bebehec enʒepieŋ, Anutu e iŋuc jaha Kristore erâ kiŋŋeŋic behewec.

- EFESO
- ←
- 4
- →

© 1978 The Bible Society of Papua New Guinea