- APOSOLO BINAŊ
- ←
- 19
- →

19
Paulozi Efeso haeo Johanere motecfâc bâfuac-jopawec
1 Apolo e Korinti haeo juhame Paulozi tiki mâreŋ fotâcne raku Efeso haeo fisirâ miti mamana gâcne bâfuac-joparâ 2 wio-jarehuc muwec, “Ŋoŋe miti manahuc Tiri Mârohec embiŋ me mâcne?” Eme jaŋe mumbiŋ, “Aricne, Tiri Mâro jukac biŋene moc mi manambeŋ.” 3 Iŋuc mupie mocwâc wio-jarewec, “Eme ŋoŋe more ʒâŋe biŋeo Miti Opâ ruambiŋ?” Mume ʒiŋuc âzâcnembiŋ: “Nâŋe Johanere Miti Opâ ruambeŋ.” 4 Mupie Paulozi ʒiŋuc jazawec: “Johane eki ŋic jaŋe maŋjeŋic bârisieniŋte opâ rua-jarehuc ʒiŋuc jazawec: ‘Râpefuŋ-naneo warehuc jukac e manasiŋkenʒepieŋ. Dâŋ i Jesure muwec.” 5 Ŋic jaŋe dâŋ i manarâ Wofuŋ Jesu ere ʒâŋeo ʒuhuckehuc Miti Opâ ruambiŋ. 6 Opâ ruapie Paulozi qizec-jeŋicko meticne râeme Tiri Mâro jaŋerao wahame miti marac furuo muhuc findaŋdâŋ mumbiŋ. 7 Ŋic iŋuc embiŋ ʒare-jeŋic 12 qâririŋ.
Paulozi miti gie bahuc mâsi bawec
8 Eme Paulo e Judaŋic jaŋere mitificko gâbâ fehuc miti memeŋgaru tâmiric mosa jahec â moc jazahuc juwec, erâ Anuture uucmaŋte jaŋehec mu bâtikic ehuc mu baafec ejarewec. 9 Eme ŋic gâcne jaŋe maŋsanaŋ erâ Jesure miti râpeckehuc ŋic tutumaŋko musoriŋkepie Paulozi behec-jopawec. Erâ mitire ejarewec jaŋe qâzuc-joparâ ʒoaŋne ʒoaŋne ŋic moc ʒâŋene Tirano ere mamana ficko miti jaza qazuc ehuc juwec. 10 Jara jajahec iŋuc ehuc juhame rârec rârec Judaŋic â Grikŋic Jurambiŋ jaŋe mâmâc sasawa Wofuŋte dâŋ mana-fârembiŋ. 11 Erâ Anutuzi Paulo neŋgoc ŋesiŋ ŋecnehame mâsi ʒâŋe furu-jeŋic bocjaha bawec. 12 Eme irec ŋic Jaŋe Paulozi gie qoruc â kereŋ bapa qoruc rojuwec i rorâ huchec jaŋerao barapie bâuarâ ɋiɋic qambiŋ â demoŋ maŋjeŋickonec wisembiŋ.
Riuc bapa â qaŋgec bapa jumbiŋ
13 Ehame Judaŋic riuc bapa gâcne mâreŋ râreckehuc domambiŋ jaŋe penaroŋ erâ Wofuŋ Jesure ʒâŋezi riuc ripa-jeŋic eocte manasuhuc ŋic demoŋhec ʒiŋuc jazambiŋ: “Jesu ʒâŋe biŋe-ticne Paulozi muekac ere micte wisezemec.” 14 Taha bapa sâko moc ʒâŋene Sikeua ere ŋokâfâc 7 jaŋe iŋuc hâcne embiŋ. 15 Iŋuc ehuc mupie demoŋzi dâŋ ʒiŋuc bâtikie-Jarewec: “Jesu manakopac â Paulo wâc manakopac, â ŋoŋe ine wenirec?” 16 Iŋuc mume ŋic demoŋheczi momori wânʒâŋ erâ motec sasawa Jopa tuŋtuŋ ejarehuc ŋaqi-jeŋic bâsuc qâsuckeme biuctac â soc rurua fahare fickonec waha wisembiŋ. 17 Eme wiac irec biŋe Efeso haeo Judaŋic â Grikŋic mana-fârerâ hâbi-jeŋic goroŋkewec. Ehuc Wofuŋ Jesu muteŋ bâteŋ ecnembiŋ. 18 Eme miti mamana bocjahazi fisirâ qâpucko wiac ejumbieŋ i buafec jaha mufua-fârembiŋ. 19 Á mârâc qaŋgecte gie bajumbieŋ jaŋe qaŋgec papia amecke-fârerâ hofao ʒocko rikembiŋ. Eme papia irec furine qâhâckepie siliwa moneŋ 50 tauseŋ qâririŋ ewec. 20 Ŋic jaŋe iŋuc epie Wofuŋte dâŋzi ɋiɋicne jaha fua tâcnerâ ŋedâ qâdâmârewec.
Paulozi Jerusalem haeo raocte ʒawiewec
21 Paulo e gie iŋuc baku bafârerâ Makedonia â Akaia mâreŋ fotâc-jofârâ Jerusalem haeo raocte muwec. Ehuc ʒiŋuc muwec: “No Jerusalem haeo fisirâ mocwâc ware raku Roma haeo fisizepac.” 22 Eme raocte babafic jahec-ticne Timoteo â Erasto sorec-jofame Makedonia mâreŋko bânierâ rapic. E jahacne ine Asia mâreŋkoa mocwâc piticne ʒuhuckerâ juwec.
Atemis nemu ere ojowa sâko bambiŋ
23 Eme dameŋ ira Efeso haeo mitire erâ hâpo ojowa sâko fuawec. 24 Siliwazi eri wiac bapa ŋic moc juwec, ʒâŋene Demetrio. Ŋic eki Atemis nemu ufuŋ-ticnere hawari piic piic siliwazi bame feme ŋic jaŋe furine bapie e â gieŋic âgofâcne moneŋ bocjaha fua-jare jujec. 25 Eme Demetrio e gieŋic âgofâcne hetumaŋ-joparâ ʒiŋuc jazawec: “Ŋicbureŋ, ŋoŋe gie-nâŋec izi hâcne moneŋ mafa bâfua-nâreekac i manaŋgopieŋ. 26 Eme ŋic moc warewec jukac, Paulo hâcne, ŋoŋe ere fuŋne hone manac eeŋgopieŋ, e Efeso haeonec â Asia mâreŋ gâcnaonec ŋic wemo afecne maŋ bâsifuc ejarehuc ʒiŋuc jazaekac: ‘Ŋicmezi bakicne nemuɋâŋ i wiac fâri tâmiric. 27 E iŋuc eme gie-nâŋec ʒâŋemâc eocmu sawa mâcne, nemu sâko-nâŋec Atemis ere ufuŋ i qoroc heocmu, erâ Atemis e jahacne ʒâŋe biŋe wâc rârâŋneocmu. Eme Asia mâreŋkonec â mâreŋ gâcnaonec ŋic mâmâc sasawa araŋ bacneeŋgopieŋ iŋucnere ʒâŋe biŋe weniŋuc omaeocmu?” 28 Demetriozi dâŋ iŋuc jazame manarâ maŋjeŋic aaric fusucmame owackehuc ʒiŋuc mumbiŋ: “Efeso haeonec Atemis e fekicne sâko!” 29 Dâŋ oowac sâko epie haeŋic mâmâc sasawa maŋjeŋic iŋneme kike saoŋ qajareme fisi qâture-fârerâ tutumaŋ toma-jeŋicko rafârembiŋ, ehuc Makedonia ŋic jajahec Paulo bâjâpepic, ʒâŋe-jekic Gaio â Aristako, jahe rocjofarâ fârec-jofa rambiŋ. 30 Eme Paulozi manarâ ŋic tutumaŋko razo mume opâ ruac jaŋe sakarembiŋ. 31 Erâ wâc ŋic fekicne gâcne Paulore âgofâc jumbiŋ jaŋe ŋic tutumaŋko mi raocte mumuac dâŋ erao râepie rawec. 32 Eme tutumaŋ tomao ira ŋic jaŋe dâŋ ojowa fetone fepie dâŋ sifuc gafuckewec, ehame gâcne sâkozi wemo wiacte eŋgopieŋ muhuc kâuc bambiŋ.
33 Ŋic jaŋe iŋuc ehuc domahapie Judaŋic jaŋe âgo-jeŋic moc, ʒâŋene Alesande, e ŋicguru ʒâʒâŋiŋko domahame mu âke suec ecnepie dâŋʒaeo ferâ dâŋ mu bâʒâziŋ eocte ŋic me bazuc ejarewec. 34 Eme ŋic jaŋe e Judaŋic iŋuc hone tararâ micjeŋic sâc dameŋ ʒora owa ruruckehuc ʒiŋuc muhuc domambiŋ: “Efeso haeonec Atemis e fekicne sâko!” 35 Ekuhapie qâreŋŋic eki dâŋjeŋic bâniniŋkeku bâmâteŋ-joparâ ʒiŋuc jazawec: “Efeso ŋicbureŋ, hae ʒirec ŋiczi Atemis sâko-nâŋecte ufuŋ â sambâŋkonec ɋâŋticne wahawec irec soŋaŋ rau jueŋgopeneŋ, i mâreŋ wenirecnec moczi kâuc baocmu? 36 I aricne, irec ŋoŋe maŋŋeŋic fâre wahame wiac kosa mi enʒepieŋ. 37 Ŋic qoric-jopaŋgopieŋ jaŋe nemu-nâŋecte ufuŋkonec wiac moc ro soŋsoŋ me Atemis mu surec eecne i me embiŋ. 38 Me Demetrio â gieŋic âgofâcne jaŋe ŋic mocte manapie sâqorekacko dâŋbahac mumu ʒâfo maickeme kia juŋgopieŋ jaŋerao munʒepieŋ. 39 Me ŋaŋacne dâŋ moc fokacko micne bapa tutumaŋko baranʒepieŋ. 40 Ŋoŋe miŋecgac bâbâiŋ epie maŋgâŋko ʒika fuazo ejec, irec dâŋ ŋicwofuŋ sâkozi manarâ hefârec-nâpome iŋuc me iŋuc âzâcnepene maname tatarane mi fokac.” 41 Qâreŋŋic eki dâŋ iŋuc murâ jazame râwiŋnembiŋ.

- APOSOLO BINAŊ
- ←
- 19
- →

© 1978 The Bible Society of Papua New Guinea