- EFESO
- ←
- 6
- →

6
Neŋgoc mamac â naru motec jaŋere dâŋ
1 Naru motec ŋoŋe Wofuŋte erâ neŋgoc mamacfâc-ŋeŋic jaŋere dâŋ reŋkenʒepieŋ. Izi hata biaŋne. 2 “Go neŋgoc mamac jahecge sâsec-jofazemec”, i sâcmutâc dâŋ fekicne, erâ biŋedâŋ-ticne ʒiŋuc ʒuhuckerâ mukicne: 3 “Iŋuc erâ mâreŋko dameŋ ʒora juhâc qâhâmocmu.” 4 Mamac ŋoŋe naru motecfâc-ŋeŋic aaric bâfuanʒipiŋte wiac kosa mi ejarenʒepieŋ. Ŋoŋe mitio jaza bâtiŋ â uŋ sawaŋ ejarehuc soŋaŋ-jopahapie sokanʒepieŋ.
Ŋicbomboŋ â kiŋaŋ qaqa jaŋere dâŋ
5 Kiŋaŋ qaqa ŋoŋe mâreŋ ŋicbomboŋfâc-ŋeŋic araŋ bajarehuc, maŋŋeŋiczi qâzuc foha, Kristo ecneŋgopieŋ tinac, mana mezac ehuc micjeŋic reŋkenʒepieŋ. 6 Ŋoŋe ŋicbomboŋfâc-ŋeŋic maizi qambaraŋ ejarepie honec-ŋopapie biaŋkeocte mâcne, nâŋe Kristore kiŋaŋ qaqa, iŋuc muhuc Anutuzi hata muwec i maŋafec jaha âtenʒepieŋ. 7 Ŋic jaŋere manasuhuc aricne, Wofuŋte manasuhuc gie-ŋeŋic tatakic tâmiric banʒepieŋ. 8 Ŋoŋe manaeŋgopieŋ, moc e kiŋaŋ qaqa me ŋicbomboŋ juhuc wiac biaŋne ehuc juocmu, e Wofuŋzi okacne sâc ijaha bazucneocmu.
9 Erâ ŋicbomboŋ ŋoŋe kiŋaŋ qaqafâc-ŋeŋic iŋuc jaha ehâmo-jarenʒepieŋ, ehuc mu imac mi ejarenʒepieŋ. Erâ ʒiŋuc mananʒepieŋ: Kiŋaŋ qaqa â ŋicbomboŋ ine sambâŋko Wofuŋ wirec-ŋeŋic jukac, e ra rowec ware rowec mi focnekac.
Râsi mi hohonene jueŋgopieŋ
10 Mutarahuc mupe: Wofuŋtao roweckepie tâpiri sâko-ticnezi ŋoŋerao fotâcneme qaboc-ŋeŋichec junʒepieŋ. 11 Erâ Anuturaonec sându maro ʒika wiac ro barâ juhapie Sataŋzi rucko râsi fisi-ŋareme hâbi-ŋeŋic rorâ jâpenʒepieŋ. 12 Ŋoŋe manaŋgopieŋ, nâŋâc râsi sahac biuchec jaŋehec ʒika qaqa mi eeŋgopeneŋ, aricne, ŋicbomboŋ sâko â momori sanaŋ, dameŋ ʒi dapâc fokac irec guriŋ bapa, demoŋ sâqocne sambâŋ rurumaŋko jueŋgopieŋ, jaŋe râsi enâreeŋgopieŋ. 13 Irec Anuturaonec sându maro ʒika wiac ro bajuhuc ʒika dameŋko qiŋ herâ domahapie râsi jaŋe bâipiec-ŋoparâ wisenʒepieŋ.
Momorire wiac bajuzo
14 Ŋoŋe kecʒiŋuc domanʒepieŋ: Dâŋ fâri qizecnezi umbika-ŋeŋic eme jomanʒepieŋ, kiŋfâsâczi maruku-ŋeŋic eme rufanʒepieŋ, 15 wamare Biŋebiaŋ baʒawiehuc badomanʒepieŋ, izi kikehuhu hepie hume âte sanaŋkeŋgopieŋ ezejec. 16 Erâ neŋgocne sâko ine mamanasiŋzi maro-ŋeŋic eme dameŋ sâc he bâfeŋnerâ domahapie sâqocne runere ʒoc tepe moteczi kisowarierâ hâpozejec. 17 Erâ wâc aeŋdu ʒâŋene bâbâpiaŋ hepie huzejec, â Mâroraonec ʒika, Anuture dâŋ hâcne, i bajunʒepieŋ. 18 Ŋoŋe ʒâfo sâc Mârore tâpirio Wofuŋ ʒuʒuhuc jaha numucnehuc wâsickenʒepieŋ, erâ qâoma mi ehuc rucjaric-ŋeŋic banʒepieŋ, erâ hae sâc mitiŋic guru jaŋere nunumu gie banʒepieŋ wâc. 19 Erâ nore mâmâc numuhuc jupie Wofuŋzi micnane baafeckeme Biŋebiaŋ soŋsoŋ fowec i asa feferaŋko mutaniŋkezepac. 20 No irec biŋe mumu kâpâcwâruo foekopaczi hâhâwic tâmiric mutaniŋkepe sâckezejec.
Mumutara dâŋ
(Koì 4: 7-8)
21 Juju-nanere fuŋne â gie baekopac i kâuc banʒipiŋte Tikikozi fârâ dâŋ binaŋ eŋare-fâreocmu, e âgo biaŋ-nâŋec â Wofuŋte kiŋaŋ qaqa micrereŋhec. 22 Eki nâŋere dâŋ binaŋ eŋarehuc bubiaŋ qaŋareocte sorepe fakac hâcne. 23 Anutu Mamac â Wofuŋ Jesu Kristo eki âgofâc-nane ŋoŋe wama bâfua-ŋarehuc mamanasiŋ-ŋeŋic basanaŋkeme maŋjauŋhec junʒepieŋ. 24 Wofuŋ-nâŋec Jesu Kristo erao qohota sanaŋkeeŋgopieŋ ŋoŋerao aki anonoczi fozejec.

- EFESO
- ←
- 6
- →

© 1978 The Bible Society of Papua New Guinea