- ROMA
- ←
- 13
- →

13
Kia gawamaî jaŋere dâŋ
1 Ŋic mâmâc sasawa kia gawamaî jaŋere dâŋ reŋkenʒepieŋ. Kia gawamaî gie i Anuturaonec. Juraŋgopieŋ jaŋe Anuture micte juraŋgopieŋ hâcne. 2 Irec moc e kia gawamaî jaŋere dâŋ qâsuahuc Anuture dâŋ qâsuaocmu. Erâ qâsuaniŋmu jaŋe okacne roniŋmu. 3 Ebapa-jeŋic biaŋne jaŋe kia gawamaî jaŋere mi hâwic-jopaekac, sâqocne baeŋgopieŋ jaŋe ine hâwic-jopaekac. Irec go hâhâwic tâmiric juzo murâ wiac biaŋne ezemec. Wiac biaŋne etec gore manapie sâckeocmu. 4 Kia gawamaî jaŋe Anuture kiŋaŋ qaqa hâcne, ŋezicgupie juhâmocmurâ mujarekicne. Go sâqocne bacmuo ine hâwicguzejec, jaŋe ʒika maŋgâŋ mi bajueŋgopieŋ. Jaŋe Anuture kiŋaŋ qaqazi sâqocne bapa jaŋerao bâbâtiŋ gie bahuc okacne jareniŋmu. 5 Irec dâŋjeŋic reŋke-jâmbâŋkezo, erâ i okacnere hâhâwicte sawa mâcne, gahacne maŋzi tutuc qagarezacte wâc dâŋjeŋic reŋkezemec. 6 Jaŋe Anutuzi soŋaŋ gie mujarewec i baeŋgopieŋte hâcne ŋoŋe takesi moneŋ râeeŋgopieŋ.
Ââgo erâ maŋjauŋ eec ezo
7 Eme ŋoŋe wiac mukicne sâc ejarenʒepieŋ: Takesi jajarere mukicne jaŋe takesi jarenʒepieŋ, kiŋaŋ qaqajarere mukicne jaŋe kiŋaŋ qajarenʒepieŋ, araŋ babajarere mukicne jaŋe araŋ bajarenʒepieŋ, sâsâsec-jopare mukicne jaŋe sâsec-jopanʒepieŋ. 8 Wiac omanere tofa bazupie tarazejec, maŋjauŋte tofa mocjaha babazuc epie tatarane ine mi fokac. Maŋjauŋhec juekaczi sâcmutâc dâŋ reŋkekac muzo. 9 Sâcmutâc dâŋ ʒiŋuc mukicne: Ŋowe ŋonâŋ ŋohe bebehec mi ezepirec, go ʒika mi qazemec, go fiuc mi rozemec, go andac mi ezemec, sâcmutâc dâŋ i erâ gâcne i mâmâc sasawa qâhâckerâ qizecne ʒiŋuc mukicne: Gahacnere egareekac sâc ijaha âgogere egarezejec. 10 Maŋjauŋhec juocmuzi âgo-ticne sâqocne mi ecneocmu. Irec maŋjauŋzi sâcmutâc dâŋrereŋ fârine ekac.
Ʒoaŋ ɋaɋacko aimuŋ juzo
11 Iŋuc eniŋte muŋarekicne ŋoŋe dameŋ ʒirec fuŋne manaŋgopieŋ, guŋkonec ɋârerâ faharezo irec ʒâfo maickekac hâcne. Miti fuŋkerâ manambeŋ ira bâbâpiaŋte dameŋ ʒoʒoricne fowec, ʒi ine dameŋ qândâŋkekac. 12 Ŋafe tarazo ekacte hae fureocte furic râekac. Irec dapâcte wiac hetararâ tatamackonec sându maro menâŋecko raʒizejec. 13 Ʒoaŋ ɋaɋacko jujune pectâc junʒepeneŋ, nâ areŋ â tiwâ kadahe me gae wowo â sasec mamakâc me rârâsi â iiriac i mi ezo, aricne. 14 Wofuŋ Jesu Kristo e ŋaqi-ŋeŋic eme rojunʒepieŋ Erâ sahac-ŋeŋiczi sasec bâfuazacte mana manahuc jauŋ bacnenʒepieŋ.

- ROMA
- ←
- 13
- →

© 1978 The Bible Society of Papua New Guinea