- PETORO I
- ←
- 5
- →

5
Micne bapa jaŋere dâŋ
1 Ŋoŋerao micne bapa juŋgopieŋ ŋoŋe no micne bapa âgo-ŋeŋiczi dâŋ ŋazape. No Kristo e ʒâic fâro maname ʒâŋe fâri-nanezi honepo, izi juku eri tatamac-ticne fua tâcneme i wâc rauckepemu. Irec no hâcne dâŋ mu qâmoc eŋarepe mananiŋ: 2 Anuture lama guru soŋaŋ-jopaniŋte muŋarekicne, i jâiŋko mâcne, buafec jaha hone maiŋ ejarenʒepieŋ, erâ moneŋ mafa huhurere manasuhuc mâcne, giere buâkec eŋareha enʒepieŋ. 3 Erâ wâc ŋicbomboŋ ejarehuc mâcne, lama micne bajarehuc miti hata bânie-jarenʒepieŋ. 4 Eme juku soŋaŋ sâkozi fisirâ hendiŋ huririnehec fofo sanaŋ i heŋareme hume rojuniŋmu.
5 Ŋic socɋâri ŋoŋe iŋuc jaha ŋazakopac, ŋoŋe ŋic kâcɋene jaŋere wahamicne junʒepieŋ. Erâ mâmâc sasawa ine gie qoruc ʒâŋene maŋhuhuŋ i jomarâ kiŋaŋ qaqac enʒepieŋ. Manaŋgopieŋ, Anutu e ŋic maŋfefe jaŋe dope qatara-jareekac â ŋic maŋhuhuŋ ine dope sicne-jareekac. 6 Anuture mesanaŋzi bâuruŋ-ŋopame dapenʒepieŋ. Iŋuc epie juku dameŋ-ticne maickeme ekizia bafaharec-ŋopaocmu. 7 Wiac mezac-ŋopaekac sasawa Anutu qârâriecnenʒepieŋ, eki sâcne hone jauŋ eŋareekac.
Maŋɋâri juzo
8 Ŋoŋe maŋsowa juhuc rucgereŋ-ŋeŋic banʒepieŋ. Râsi sâko-ŋeŋic Sataŋ e oâ iŋucne erâ mic aŋkerâ e me e ɋâckepe muhuc ra fisi ware fisi ehuc juekac. 9 Eme ŋoŋe mamanasiŋhec qiŋ herâ domahuc e hetapaickenʒepieŋ. Erâ ʒiŋuc mananʒepieŋ, âgofâc-ŋeŋic mâreŋ sâc jaŋerao ʒâic fâro ijaha fua-fârewec fokac. 10 Erâ Anutu aki anonoc rune, e eri tatamac fofo sanaŋ focnekac, ira Kristore erâ fisiniŋte hefârec-ŋopaweczi ʒâic fâro dameŋ bembeŋne manahapie bâtiec-ŋopahuc âkesiŋ-ŋopaocmu, erâ basanaŋ-ŋopahuc keteŋ-ŋopaocmu. 11 Tâpiri i erao hâcne foweczi fohuc juocmu sanaŋ. Jâmbomac.
Mumutara dâŋ
12 No dâŋ i Siliwano âzâcnepe qâreŋke-ŋarekac. No ere hâcne manape âgo fârine ekac. No bapa fuŋfuŋ jaha manapozi Anutu uruc jauŋ-ticnere dâŋ bembeŋnea mutaniŋke-ŋarerâ faŋ qaŋarehuc mukopac, dâŋ i fârine, maŋnao qiŋ herâ domanʒepieŋ. 13 Babe haeonec kikefuŋ, nâŋâcnehec mâmâc rowosâec-jopakicne, jaŋe manasu-ŋareŋgopieŋ, erâ motec-nane Mareko e mâmâc. 14 Ŋoŋe mitio ââgo ehuc meo babac efârenʒepieŋ. Kristohec jueŋgopieŋ ŋoŋerao wama fofârezejec.

- PETORO I
- ←
- 5
- →

© 1978 The Bible Society of Papua New Guinea