- LUKA
- ←
- 3
- →

3
Johanezi gie-ticne fuŋkewec
(Mat 3:1-12; Maò 1:2-8; Joh 1:19-34)
1 Tiberio e jara 15 Roma ŋicwofuŋ jurakuhame Johanezi gie-ticne fuŋkewec. Dameŋ ira Pontio Pilatozi Judaia mâreŋko kia juwec â Herode eki Galilaia mâreŋko mâreŋ soŋaŋ juwec â ɋâticne Filipo e Ituraia â Trakoniti irec ŋicwofuŋ juwec, â Lisania e Abilene mâreŋko ŋicwofuŋ juwec. 2 Á taha bapa sâko jajahec jupic, Hanasi â Kaifa. Ŋic izi hâcne ŋicwofuŋ â taha bapa jurambiŋ dameŋ ira Zakariare ŋokâ Johane mâreŋ burocnao juhame Anutuzi giedâŋ mucnewec. 3 Giedâŋ mucneme Jordaŋ ʒiŋuc ocninuc jufârehuc ŋic maŋjenic bârisierâ Miti Opâ ruapie sâqocne-jeŋic tâmireocte jazawec. 4 Porofete Jesajazi irec findaŋdâŋ kecʒiŋuc qâreŋkewec fokac:
“Mareŋ tuhuo wiwira moc fuakac:
Wofuŋte hata bâʒâweniŋ,
hata-ticne hepie wâneŋkeoc;
5 wâcne wâcne hemase-fârezo,
tikine facne hezu hewâneŋ ezo;
hehesicne hetiŋnezo â bahacne hefâsâezo.
6 Eme mâreŋŋic ʒeŋgoma Anuture bâbâpiaŋ honeniŋmu.”
Johanezi ŋic uŋdâŋ jazawec
7 Eme ŋic guru sâko Johanerao ra Miti Opâre mupie ʒiŋuc jazawec: “Homare ɋâric, ŋoŋe sâqocnere okacne fisizo ekac i wisecneniŋte mozi ŋazawec? 8 Ŋoŋe maŋŋeŋic bârisiehuc irec sâcko fârine bâfuaniŋ me¡ Erâ maŋŋeŋiczi ʒiŋuc mi muniŋ: Nâŋe Abrahamte ɋâricfâc. No ŋazape mananiŋ: Anutu e muzo murâ sâcne mume qânâ ʒizi Abrahamte ɋâricfâc fuaniŋmu. 9 Râric biac jâcfuŋko râekicne. Irec jâc moc fâri tâmiric domame qafararâ ʒocko rikezo.” 10 Iŋuc muhuc jazame ŋic jaŋe wiocnerâ mumbiŋ: “Wemo enʒepeneŋ?” 11 Mupie jazawec: “Ŋic moc e ŋaqi jajahec bajurâ âgone ŋaqi tâmiric honerâ moc râcnezejec. Á nânâre iŋuc jaha enʒepieŋ.” 12 Eme takesi roro jaŋe iŋuc jaha Miti Opâre fisirâ indiŋkerâ mumbiŋ: “Qaqazu, nâŋe weniŋuc enʒepeneŋ?” 13 Mupie jazawec: “Ŋoŋe mumutâc qâsuahuc ŋic moneŋ mi jowac ronʒepieŋ.” 14 Á momori jaŋe iŋuc jaha fisirâ mumbiŋ: “Eme nâŋe wenac enaŋmu?” Mupie jazawec: “Ŋoŋe ŋic jopa qâʒâic me qoqoric kosa mi ejarenʒepieŋ. Mosare wiac roeŋgopieŋ irec manapie tarazejec.”
Johanezi Jesure fuŋne mutaniŋke-jarewec
15 Eme ŋic jaŋe Johanere buâkec ejareme mana kikiwehuc ʒiŋuc mumbiŋ: “E Kristo ine hâcne mecne.” 16 Iŋuc mupie mâmâc sasawa dâŋ ʒiŋuc jazawec: “No opâ rua-ŋarekopac. Râpefuŋ-naneo warehuc jukac, e ine tâpiri sâc moc focnekac. E sâko no iŋucnezi mafahe decnepe mi sâckeocmu. Eki hâcne Tiri Mâro â ʒoc rua-ŋareocmu. 17 E oofaŋ-ticnehec warerâ nânâfic-ticne emasaŋkeocmu, ehuc nânâ fârine wosâerâ ficko râeme ŋeocmu â jawa rasa wiac ofaŋne behec eme ʒocsanaŋko ʒaocmu.” 18 Johanezi uŋdâŋ i â gâcne muhuc ŋic Biŋebiaŋ jazawec. 19 Jaŋe jazahuc ŋicwofuŋ Herode e iŋuc jaha mumu hehec ecnewec. E ɋaticnere ŋonâŋ, ʒâŋene Herodia, jâoc rowec â sindaŋ gâcne wâc ewec. 20 Eme irec fainao qizecne sâko ehuc Johane kâpâcwâru ficko râewec.
Jesu Miti Opâ ruawec
(Mat 3:13-17; Maò 1:9-11; Joh 1:32)
21 Ŋic bocjaha Johanerao fisirâ Miti Opâ ruahapie Jesu e iŋuc jaha rârâ ruawec. Ruarâ numuhame sambâŋ aŋkeme 22 Tiri Mârozi sahac fârihec erâ hapâ hawario ere faio wahawec. Ehame sambâŋkonec dâŋ ʒiŋuc wahawec: “Joroc Ŋokâ biaŋ-nane, go hone aŋac agareekopac.”
Jesure apa ŋiric ŋurucfâc
(Mat 1:1-17)
23 Jesu e jara-ticne 30 qâririŋ bazurâ gie-ticne fuŋkewec. Eme ŋic jaŋe ere manapie Josefere ŋokâ ewec. Josefe e Elire ɋâric, 24 e Matatare ɋâric, e Lewire ɋâric, Lewi e Melikire ɋâric, e Janaire ɋâric, e Josefere ɋâric, 25 e Matatiare ɋâric, e Amosire ɋâric, e Nahumte ɋâric, e Esilire ɋâric, e Nagaire ɋâric, 26 e Maatare ɋâric, e Matatiare ɋâric, e Semeiŋte ɋâric, e Josecte ɋâric, e Jodare ɋâric, 27 e Johanaŋte ɋâric, e Resare ɋâric, e Serubabere ɋâric, e Sealitiere ɋâric, e Nerire ɋâric, 28 e Melikire ɋâric, e Adire ɋâric, e Kosamte ɋâric, e Elimadamte ɋâric, e Erere ɋâric, 29 e Jesure ɋâric, e Elieʒere ɋâric, e Jorimte ɋâric, e Matatare ɋâric, e Lewire ɋâric, 30 e Simeoŋte ɋâric, e Judare ɋâric, e Josefere ɋâric, e Jonamte ɋâric, e Eliakimte ɋâric, 31 e Meleare ɋâric, e Menare ɋâric, e Matatare ɋâric, e Nataŋte ɋâric, e Dawidire ɋâric, 32 e Isaire ɋâric, e Obedere ɋâric, e Boasire ɋâric, e Salare ɋâric, e Nasoŋte ɋâric, 33 e Aminadare ɋâric, e Adamiŋte ɋâric, e Aranire ɋâric, e Hezoroŋte ɋâric, e Peresere ɋâric, e Judare ɋâric, 34 e Jakobore ɋâric, e Isakare ɋâric, e Abrahamte ɋâric, e Tarare ɋâric, e Nahore ɋâric, 35 e Serugure ɋâric, e Ragaure ɋâric, e Pelegere ɋâric, e Ebere ɋâric, e Selare ɋâric, 36 e Kenaŋte ɋâric, e Arapakisare ɋâric, e Semte ɋâric, e Noare ɋâric, e Lamecte ɋâric, 37 e Metuselare ɋâric, e Enokore ɋâric, e Jaredere ɋâric, e Mahalalere ɋâric, e Kenaŋte ɋâric, 38 e Enosire ɋâric, e Setere ɋâric, e Adamte ɋâric, e Anuturaonec.

- LUKA
- ←
- 3
- →

© 1978 The Bible Society of Papua New Guinea