- JOHANE
- ←
- 15
- →

15
Jesu e waiŋ jâcne, nâŋâc tieŋfâcne
1 “No waiŋjâc fuŋqizecne jâmbâŋ, â Mamac-nanezi waiŋ gie rune. 2 Tieŋne moc norao foipiehuc fârinehec mi eme qâtâcne behec eocmu, â tieŋne moc fârinehec fome gie bacneme soka biaŋ eocte soŋaŋkeocmu. 3 Ŋoŋe ine miti ŋazape manahuc biac ɋaɋackembiŋ juŋgopieŋ hâcne. 4 Eme ŋoŋe no maŋnupie noni ŋoŋe iŋuc jaha maŋŋopapemu. Waiŋ tieŋnezi jâcnehec ʒuʒuhuc mi fohuc e jahackoaŋ sawa fârinehec mi eocmu. Eme ŋoŋe iŋuc jaha no mi maŋnuhuc wemocko fârinehec eniŋmu. 5 Waiŋjâc fuŋqizecne no, tieŋ taeŋne ŋoŋe. Moc e no maŋnuhame noni e maŋkepemu, eme iŋucnezi fârine sâkohec eocmu. Ŋoŋe no tâmiric juhuc wiac eene i mi fokac. 6 Moc e no mi maŋnume e behezo, eme waiŋ tieŋne behepie ɋaŋame qâzuckerâ behepie ʒocko ʒaekac, sâc ijaha ecnezo. 7 Ŋoŋe no maŋnuhuc dâŋnane maŋkeniŋmu, eme wiac irec me irec numupie fua-ŋareocmu. 8 Ŋoŋe fârine sâkohec ehuc motec jâmbâŋfâc-nane erâ jupie Mamac-nanere mumuteŋ fuaocmu.
Maŋjauŋ eec ezo
9 “Mamaczi no maŋjauŋ enareekac, iŋuc jaha noni ŋoŋe maŋjauŋ eŋareekopac. Eme ŋoŋe nore maŋjauŋkoa junʒepieŋ. 10 Micdâŋ-nane reŋkehuc ine nore maŋjauŋko juniŋmu, no iŋuc jaha Mamac-nanere micdâŋ reŋkehuc ere maŋjauŋko juekopac. 11 Nore bubiaŋzi ŋoŋerao fotâcneme ŋoŋerezi fufusuc foocte dâŋ ʒi ŋaza-fârekopac. Erâ ŋoŋerao fohuc fua sawec ezejec. 12 Micdâŋ-nane kecʒiŋuc ŋazakopac: Noni maŋjauŋ eŋareekopac, iŋuc jaha ŋaŋaczia maŋjauŋ eec enʒepieŋ. 13 Moc e âgofâcne jaŋere riŋ rohuc juju-ticne qaisockeocmu, irec maŋjauŋ fekicne sâko muzo. 14 Gie muŋareekopac i bapie honec-ŋopape âgofâc-nane eniŋmu. 15 No dameŋ ʒi kiŋaŋ qaqa mocwâc mi muŋarekopac, mana-ŋarepe âgofâc-nane eŋgopieŋ. Kiŋaŋ qaqazi bomboŋ-ticnere maŋko dâŋ foekac i mi manaekac. Noni ine Mamac-naneraonec dâŋ manapo sâc mufuarâ ŋaza-fârepore honec-ŋopape âgofâc-nane eŋgopieŋ. 16 ŋoŋe no mi rowosâecnumbiŋ, noni ŋoŋe rowosâec-ŋopapo, erâ ra juhuc fârine bâfuaniŋte muŋarepo. Eme fârine bâfuapie fofonehec ezejec. Iŋuc erâ nore ʒâŋe bajuhuc Mamac numucnepie sâc ŋareocmu. 17 Maŋjauŋ eec enʒepieŋ, micdâŋ ine hâcne ŋazakopac.
Jesu qaisockembiŋte motecfâcne qaisoc-jopaniŋmu
18 “Miti tâmiriczi qaisoc-ŋopapie ʒiŋuc munʒepieŋ: ‘Wofuŋ e mârâcko iŋuc hâcne fuŋkerâ qaisockembiŋ. 19 Miti tâmiric jaŋere guruo raʒipie muzac âgo eŋarenʒapiŋ. No ine jaŋere guruonec rowosâec-ŋopape eebapa-jeŋic râpeckembiŋte qaisoc-ŋopaeŋgopieŋ. 20 No dâŋ moc kecʒiŋuc ŋazapo irec manasunʒepieŋ: Kiŋaŋ qaqazi bomboŋ-ticnere sâc sirickerâ jujune mi fokac. Jaŋe no râsi enarembiŋko ŋoŋe râsi jaha eŋareniŋmu, jaŋe nore dâŋ mana maŋ embiŋko ŋoŋere dâŋ iŋuc jaha mana maŋ eniŋmu. 21 Sorecnuwec e mi ʒâŋitaeŋgopieŋte nore erâ iŋuc hâcne eŋareniŋmu. 22 No jaŋerao mi waharâ fuŋne mi jazape muzac kiŋ tâmiric junʒapiŋ. Ʒi ine kiŋjeŋic wemocko murârâŋneniŋmu. 23 Moc e no qaisocnuekaczi Mamac-nane iŋuc jaha qaisockeekac. 24 No ŋondeŋ-ŋeŋicko mâsi sâko, ŋiczi mi bapane, i mi bazapo muzac kiŋ tâmiric junʒapiŋ. Ʒi ine bape hone-fâre-bipiehuc no qaisocnuhuc Mamac-nane iŋuc jaha qaisockeeŋgopieŋ. 25 Iŋuc epie mitio dâŋ moc kecʒiŋuc fokac, i sanaŋkekac hâcne: ‘Jaŋe oma jâmbâŋ qaisocnumbiŋ. 26 Neŋgoc ŋesiŋ, dâŋ fâri qizecnere Mâro hâcne, Mamactao jukac, e sorepe Mamactaonec waharâ fuŋne-nane mutaniŋkeocmu. 27 Erâ ŋoŋe gie fuŋkepoonec nohec juwarembiŋte iŋuc jaha fuŋne-nane mutaniŋkenʒepieŋ.

- JOHANE
- ←
- 15
- →

© 1978 The Bible Society of Papua New Guinea