- JOHANE
- ←
- 13
- →

13
Jesuzi motecfâcne kike ʒure-jarewec
1 Aakic hombaŋ maickehame Jesuzi e jahacnere ʒiŋuc manawec: No mâreŋ beherâ Mamactao risie fepemurâ dameŋ bembeŋkekac. Iŋuc manarâ mâreŋko wiacfâc-ticne maŋjauŋ ejarewec, i ejare tarahuc hâmoocte muwec. 2 Eme ŋafere nânâ nâniŋte tumaŋnehapie wiac kecʒiŋuc fuawec: Simoŋ ŋokâ-ticne Juda, Karioto haeonec, e Jesu doc baocte Sataŋzi maŋticnao qafeŋ râewec. 3 Á Jesu e ʒiŋuc manawec: Mamac e wiac sasawa furu qârârie-narekac, eme no Anuturaonec wahapozi mocwâc Anuturao risie fepemu. 4 Fuŋne iŋuc manahuc nânâ nâhuc ŋembiŋkonec faharerâ ŋaqi ʒora faine i hetararâ gie qoruc jomawec. 5 Erâ opâ râqâcko qame hume fuŋkerâ motecfâcne kike ʒure-jarewec. Ehuc gie qoruczi bâkereŋke-jarewec. 6 Ejare raku Simoŋ Petororao fisime ʒiŋuc âzâcnewec: “Go Wofuŋzi kike-nane ʒurezo mukic me?” 7 Mume Jesuzi ʒiŋuc âzâcnewec: “Wiac ekopac irec fuŋne ʒiŋuczia mi manakomec, juku ʒâhecko manacmu.” 8 Eme Petorozi ʒiŋuc muwec: “Aricne, go kike-nane mi ʒure-jâmbâŋkecmu.” Mume Jesuzi ʒiŋuc âzâcnewec: “Noni mi ʒurecgupe nohec maŋ ʒuʒuhuc mi jucmu.” 9 Eme Petorozi ʒiŋuc muwec: “Wofuŋ, murâ kike-nane sawa mâcne, me qizec-nane mâmâc ʒurec.” 10 Mume Jesuzi ʒiŋuc âzâcnewec: “Moc e opâ ruarâ ʒâhec kike-ticne sawa ʒureme sahacne ɋaɋacne fofâreocmu, eme ŋoŋe iŋuc jaha ɋaɋackembiŋ, erâ ɋaɋacnea mi jufâreŋgopieŋ.” 11 E doc bapa-ticne mana tarahuc ʒiŋuc jazawec: “Ŋoŋe ɋaɋacnea mi jufâreŋgopieŋ.”
Kike ʒuʒurere fuŋne jazawec
12 Kike-jeŋic ʒure-fârerâ ŋaqi ʒora-ticne mocwâc heme hume waha ŋehuc ʒiŋuc jazawec: “No wiac eŋarepac irec fuŋne manaŋgopieŋ me? 13 Ŋoŋe Qaqazu â Wofuŋ munareeŋgopieŋ, erâ iŋeŋic jukopacte sâcne munareeŋgopieŋ. 14 Eme no Wofuŋ â Qaqazu-ŋeŋiczi kike-ŋeŋic ʒure-ŋarepacte ŋaŋaczia iŋuc jaha kike ʒuʒurec erahuc jupie sâckezejec. 15 Mâsi eŋarepac izi juju bapare ma qâreŋ-ŋeŋic eme i honehuc, eŋarepac irec sâc ehuc junʒepieŋ. 16 No jâmbomac jâmbâŋ mupe mananiŋ: Kiŋaŋ moteczi bomboŋ-ticnere sâc sirickerâ jujune i mi fokac, â sorekicnezi sorewec ere sâc sirickerâ jujune i wâc mi fokac. 17 Eme dâŋ i manapaŋkerâ irec sâcko jupie no ŋoŋere manape ʒerine eocmu. 18 No dâŋ mupe mâmâc sasawa mi rocŋopakac. No wenimoi rowosâec-ŋopapo i manakopac. Dâŋqâreŋ moc kecʒiŋuc fokac, i sanaŋkeocmu hâcne: Nânâ bâfâuc ecneekopac eki wâc bunaneo bakac. 19 Wiac i mi fuahame qanaŋ ŋazakopac, eme ʒâhec fuame, e Wofuŋzi qanaŋ manahuc muwec, nore iŋuc munʒepieŋ. 20 No jâmbomac jâmbâŋ ŋazape, moc e gie muŋarekicne ŋoŋe hezu hewâneŋ eŋareocmuzi gie rune no hezu hewâneŋ enareocmu, â moc e no enareocmuzi sorecnuwec e hezu hewâneŋ ecneocmu.”
Jesuzi Juda mutaniŋkewec
(Mat 26: 21-25; Maò 14: 18-21; Luë 22: 21-23)
21 Jesu e dâŋ iŋuc murâ bu ʒaʒamaŋne fâuckezo eme mutaniŋkerâ ʒiŋuc jazawec: “No jâmbomac jâmbâŋ mupe mananiŋ, ŋoŋeraonec moczi no doc bacnuocmu.” 22 Iŋuc mume motec jaŋe hohonec efârerâ, i more mukac, muhuc kâuc bambiŋ. 23 Eme motec moc Jesure maŋfuŋko ŋewec, e bufuŋ jâmbâŋ-ticne, 24 e hâcne Simoŋ Petorozi mezi sâsâc ecnerâ muwec, “Wiocnetec gazaoc, more mukac?” 25 Eme motec eki hâcne qizec-ticne Jesure amecko fohorerâ muwec, “Wofuŋ go more mukic?” 26 Eme Jesuzi muwec, “Poroŋ sicko âke uruckerâ râcnepe nâocmu ere hâcne mukopac.” Iŋuc murâ poroŋ sicko âke uruckerâ Simoŋ ŋokâ-ticne Juda, Karioto haeonec, e râcneme nâwec. 27 Nâme Sataŋzi maŋne sakioŋkewec. Eme Jesuzi ʒiŋuc âzâcnewec: “Wiac ezo mukomec, i biac jaha ezemec.” 28 Dâŋ iŋuc âzâcneme gâcne mâmâc ŋembiŋzi mi mana-hâmombiŋ. 29 Ehuc tucnezi ʒiŋuc mumbiŋ: “Juda e moneŋ kânoŋ wirec-nâŋec bajukacte hombaŋte wiac moc furine baocte sorekac, me ŋic hapetac moneŋ jareocte mukac.” 30 Eme Juda e poroŋ nârâ izia ŋafe fuaha rawec.
Jesu e huriri qâreŋ-ticnere muwec
31 Juda rame Jesuzi motec gâcne ʒiŋuc jazawec: “Ʒi Ŋic Fâri Wâtuŋne e huriri qâreŋ-ticne fuakac, eme ere erâ Anuture huriri qâreŋ mâmâc fuakac. 32 Ŋic Fâri Wâtuŋnezi Anuture huriri qâreŋ bâfuawecte Anutu e jahac Ŋic Fâri Wâtuŋne ere huriri qâreŋ iŋuc jaha bâfuaocmu, dameŋ mi ʒorahame biac bâfuaocmu. 33 Motecfâc-nane, no dameŋ bembeŋne mac moc ŋoŋehec jupemu. Eme ʒâhec basacnuniŋmu. Eme Judaŋic jazapo ijaha ŋoŋe ŋazape: No rapemu ijaha sâcne mi fâniŋmu. 34 Eme ʒi sâcmutâc dâŋ ɋâricne ŋazape: Maŋjauŋ eec enʒepieŋ, noni maŋjauŋ eŋare warehuc jupo iŋuc jaha ŋaŋackoaŋ maŋjauŋ eec enʒepieŋ. 35 Maŋjauŋ eec epie ŋic jaŋe honec-ŋopapie motecfâc-nane juŋgopieŋ ezejec.”
Jesuzi Petoro findaŋdâŋ âzâcnewec
(Mat 16: 33-35; Maò 14: 29-31; Luë 22: 31-34)
36 Eme Simoŋ Petorozi wiocnerâ muwec, “Wofuŋ, go wena racmu?” Eme Jesuzi muwec, “No rapemu ijaha ʒiŋuczia sâcne mi fâcmu, juku ʒâhec ine fâzemec.” 37 Eme Petorozi ʒiŋuc muwec: “Wofuŋ, no wemocte ʒiŋuczia sâcne mi fâpemu? No gore erâ juju-nane sâcne qikiŋnepemu.” 38 Mume Jesuzi ʒiŋuc âzâcnewec: “Go nore erâ jujuge qikiŋnezo mukomec me? No jâmbomac jâmbâŋ gazape: Qâqâczi mi dâŋehame goki jahec â moc mic bacnucmu.

- JOHANE
- ←
- 13
- →

© 1978 The Bible Society of Papua New Guinea