- JOHANE
- ←
- 11
- →

11
Lazaro hâmowec
1 Betania haeo ŋic moc juwec ʒâŋene Lazaro, e huc bame fowec. Maria â Mata jahe hahac qozi hae irecteaŋ. 2 Maria eki hâcne Wofuŋ opâ âsu biaŋ ruacnerâ qizec susuc-ticnezi kikene bâkereŋkewec. Ɋaticne Lazaro hâcne huc fowec. 3 Eme jahe hahac qozi Jesurao dâŋ kecʒiŋuc muhuc râepire rawec: “Wofuŋ go manac, âgoge huc fokac.” 4 Eme Jesuzi biŋe manarâ ʒiŋuc muwec: “Huc irec fârine hâmoc fuaocte mâcne, Anuture mumuteŋ fuaocte mukicne. Anutu ŋokâ-ticne ere sambâŋ qâreŋ fua taniŋkeocte hâcne.”
5 Mata â qoticne â Lazaro jaŋere Jesuzi ecnewec. 6 Eme hucte biŋe manarâ juweckoa gie bapa jajahec mocwâc juwec. 7 Iŋuc jurâ motecfâcne ʒiŋuc jazawec: “Warepie Judaia mâreŋko risie ranaŋ.” 8 Mume motecfâcne jaŋe ʒiŋuc âzâcnembiŋ: “Qaqazu, Judaŋic jaŋe juc bânic moc ira qânâzi hecguzo mumbiŋ, eme ʒi wemocte jaŋerao mocwâc risiezo mukic?” 9 Mupie Jesuzi ʒiŋuc jazawec: “Gie bapa dameŋ aua 12 fokac i¡ Moc e ʒoaŋko hata rahame wiac moczi he âkec mi ecneocmu, e tatamacko wiac sâcne honeocmu. 10 Moc e ŋafeo tatamac basahuc hata rahame ine he âkec ecneocmu.” 11 Iŋuc murâ dâŋ moc ʒiŋuc ʒuhuckewec: “Âgo-nâŋec Lazaro guŋ fokac, eme no rarâ wiwickepemu.” 12 Eme motec jaŋe ʒiŋuc mumbiŋ: “Wofuŋ, guŋ fohuc biaŋkeocmu.” 13 Jesu e hâmocte dâŋ suŋsuŋne mume jaŋe guŋ jâmbâŋte mukac muhuc mi mana-hâmombiŋ. 14 Irec Jesuzi muɋaɋackerâ jazawec, “Lazaro hâmojec. 15 No ira mi ra juhape hâmojecte ŋoŋere erâ bunane biaŋkekac, ŋoŋe mamanasiŋ fârihec eniŋte wiac i fuajec. Ʒi ine erao ranaŋ.” 16 Eme Toma, ʒâŋene moc Didimo, eki motec âgofâcne ʒiŋuc jazawec: “Nâŋâc mâmâc rarâ ehec hâmonʒepeneŋ.”
Jesu e ɋâɋâre â juju rune
17 Lazaro ʒâŋeruŋko fohame ʒoaŋ gie bapa jahec â jahec ehame Jesu ra fisiwec. 18 Betania hae i Jerusalem hae irec raʒimicne bembeŋko ŋewecte 19 irecnec Judaŋic bocjahazi Mata â Maria ɋajekic hâmowecte soŋgâŋ fâsâc honec-jofazo rambiŋ. 20 Eme Mata e Jesu fisikac mupie manarâ Maria ficko ŋehame ra hatao bâfuawec. 21 Bâfuarâ ʒiŋuc âzâcnewec: “Wofuŋ, go ʒira jutec muzac ɋanane mi hâmozac. 22 Erâ ʒiŋuczia gore wâc manakopac, wiac irec me irec Anutu numucnetec mana-gareocmu.” 23 Eme Jesuzi ʒiŋuc âzâcnewec: “Ɋage ɋârerâ fahareocmu.” 24 Mume Matazi ʒiŋuc muwec: “Juku dameŋ sâkoo ɋârerâ fahareocmu i manakopac.” 25 Eme Jesuzi ʒiŋuc âzâcnewec: “Ɋâɋâre â juju rune no, irec moc e no manasiŋnuocmuzi hâmo-bipierâ juocmu, 26 â moc e ɋâricne juhuc manasiŋnuocmuzi hâhâmo tâmiric juraʒihuc juocmu sanaŋ. Go dâŋ i mana ʒakiekomec?” 27 Eme Matazi muwec: “Go Kristo Anuture Ŋokâzi mâreŋko wahaocte mukicne hâcne, i maŋnanezi mana ʒakiekopac.”
28 Dâŋ iŋuc murâ qoticne Maria wiracnerâ saŋucko ʒiŋuc âzâcnewec: “Qaqazu warejec gore mukac.” 29 Eme Mariazi manarâ izia faharerâ Jesurao rawec. 30 Jesu e hae upeo Mata dâŋ âzâcneweckoa domawec. 31 Eme Maria e biac faharerâ rame Judaŋic soŋgâŋte ficticnao ŋembiŋ jaŋe ʒâŋeruŋko kioocte rakac muhuc bâjâpembiŋ. 32 Eme Maria e hae upeo hurâ Jesu honerâ kikefuŋnao fodaperâ ʒiŋuc âzâcnewec: “Wofuŋ, go ʒira jutec muzac ɋanane mi hâmozac.” 33 Iŋuc murâ kiome Judaŋic bâjâpembiŋ jaŋe e bafickerâ mâmâc kiombiŋ. Kiopie Jesuzi honec-joparâ mana hâtâwehuc gâgâmârâwec.
Lazaro bâɋârewec
34 Iŋuc erâ wio-jarewec, “Wena duckembieŋ?” Eme jaŋe mumbiŋ, “Wofuŋ ware honec.” 35 Eme Jesu ʒâŋene ruruame ʒâŋeucne wahawec. 36 Eme Judaŋic jaŋe honerâ mumbiŋ, “Honeniŋ, maŋne ere mo iŋucne domawec.” 37 Á gâcnezi mumbiŋ, “Tiŋtuŋ moc ʒâŋene bâtâcneweczi ŋic kecʒi sâcne mi bâpiaŋkeme ɋiɋic qazac me?” 38 Eme Jesuzi bune mocwâc hâhâtâwehame ʒâŋeruŋko ra fisiwec. Qâŋɋâŋ e qânâ hawecko fowec, motâcne qânâ kâcɋenezi âke bâzickekicne. 39 Irec Jesuzi ʒiŋuc muwec: “Qânâ bârârieniŋ.” Mume hâmocnere hahac Mata eki muwec: “Wofuŋ, ʒoaŋ gie bapa jahec â jahec fowecte âsu fikac.” 40 Mume Jesuzi ʒiŋuc âzâcnewec: “Dâŋ gazape mi manamec, go manasiŋnutec Anutu tâpiri-ticnere qâreŋ fuame honecmu.” 41 Eme qânâ bârâriepie Jesuzi faic fime fehame ʒiŋuc numuwec: “Mamac, go nunumu-nane manamecte daŋge gazakopac. 42 Go nunumu-nane dameŋ sâc manaekic i manakopac. No mâc ŋic ʒi doma raŋgopieŋ jaŋe goki sorecnutec wahapo i maŋjeŋiczi mana ʒakieniŋte dâŋ iŋuc gazakopac.” 43 Iŋuc murâ hahaŋne bahuc wirawec, “Lazaro go wahac.” 44 Mume hâmokicnezi wahawec. Me kikene qoruczi qâfisekicne â ʒâŋe maine qoruczi foŋkekicne, irec Jesuzi ʒiŋuc jazawec: “Qoruc goroŋkepie raoc.”
Jesu e hâmoocte mupaŋkembiŋ
(Mat 26: 1-5; Maò 14: 1-2; Luë 22: 1-2)
45 Judaŋic Mariarao fisimbiŋ jaŋeraonec bocjahazi Jesu wiac eme honerâ e manasiŋkembiŋ. 46 Gâcnezi ine farisaio ŋic jaŋerao rarâ Jesuzi wiac ewec irec dâŋ binaŋ ejarembiŋ. 47 Eme taha bapa micne â farisaio ŋic jaŋe dâŋ i manarâ micne bapa hefârec-joparâ ʒiŋuc mumbiŋ: “Ŋic e mâsi bocjaha bakacte wenac enaŋ? 48 Nâŋâc qâoma ecnehuc juhapene ŋic jaŋe erao qohota-fârepie Romaŋic jaŋe râsi enârerâ mâreŋ â ŋic nâwoc rofâreniŋmu.” 49 Eme jaŋere âgo moc, ʒâŋene Kaifa, jara dameŋ ira taha bapa sâko juwec, eki ʒiŋuc muwec: “Ŋoŋe maŋ mamanasu tâmiric juŋgopieŋ, 50 erâ ʒiŋuc wâc mi manaŋgopieŋ: Ŋicguru nâŋâc sipiricke-fârenʒipeŋte mocjahazi âkehoc-nâpohuc hâmome izi ŋoŋe wâc bafic-ŋopaocmu.” 51 Dâŋ i maŋticnere mi muwec, e jara dameŋ ira taha bapa sâko juwecte fiŋdaŋdâŋ muwec. Jesu e jâmbomac ŋic jaŋere erâ hâmoocte mucnekicne, 52 erâ Judaŋic jaŋere sawa mâcne, Anuture naru motecfâc mâreŋ sâc juraŋgopieŋ jaŋe mâmâc bâtumaŋ-jopame suru mocjaha erâ juniŋte iŋuc mucnekicne. 53 Eme micne bapa jaŋe ʒoaŋ gie bapa ira hâcne Jesu qaniŋte dâŋgie fuŋkembiŋ. 54 Irec Jesu e Judaŋic jaŋerao mocwâc mi fua tâcnerâ juwec, e mâreŋ burocne irec mecqaŋeŋao hae moc ŋewec, Eferaim, ira motecfâcne rocjopame ra jumbiŋ.
55 Eme Judaŋic aakic hombaŋ-jeŋic bembeŋkehame hae pitickonec ŋic bocjahazi bahac wâwânâŋ gie-jeŋic baniŋte biac bânierâ Jerusalem haeo rambiŋ 56 Eme taha ufuŋko Jesu basarâ ʒiŋuc muhuc nazaŋ gazaŋ embiŋ: “Ŋoŋe weniŋuc muŋgopieŋ, e hombaŋte wareocmu me mâcne?” 57 Taha bapa micne â farisaio ŋic jaŋe ine mumupaŋ dâŋ ʒiŋuc mumbiŋ: “Moc e ŋeŋe juju-ticne honerâ ware mufua-nâreme kâpâcwâru banʒepeneŋ.”

- JOHANE
- ←
- 11
- →

© 1978 The Bible Society of Papua New Guinea