- TIMOTEO II
- ←
- 2
- →

2
Wofuŋte momori gie bazo
1 Kristo Jesuzi aki anonoc tahacguwec i go motec-nanezi bajuhuc qabocge qame huzejec 2 Ŋic bocjahazi hone manac ehapie gie gaza gowatuc epo, gie i hâcne ŋic tucne Wofuŋte hatao jueŋgopieŋ â miti munusuŋkeniŋte tâpiri fojarekac iŋucne jaŋe qazu-jaretec banʒepieŋ wâc 3 Go Kristo Jesure momori ŋic sanaŋne juhuc irec ʒârâ hâriŋ kâdocge rocmurâ mi takicguzejec. 4 Moc e momori gie baocmuzi wemocko sahackopec gie fuŋne fuŋne ameckeocmu. E momori jaŋere birio râeweczi wiac honeme sâckeocmu i sawa eocte muocmu. 5 Moc e sisiric gie bahuc sâcmutâc qâsuaocmuzi furine mi roocmu. 6 Moc e he sarac ehuc ʒâic-ticne manaocmuzi nânâ fârine micne barâ bâsurâ nâme sâckeocmu. 7 Dâŋ gazakopac i manatâc qâtâc ezemec. Wofuŋ eki maŋge bâwiŋkeme mana tara-fârezemec.
Mi docke pârâc ezo
8 Go Jesu Kristore mamanac juzemec; e Dawidire ɋâriczi hâmockonec ɋârerâ faharewec; Biŋebiaŋ-ticne iŋuc hâcne muekopac. 9 Biŋebiaŋ irec erâ ʒâic fâro manaekopac, erâ wâc sâqocne bapa iŋucne niŋgiŋnumbiŋ ŋekopac Anuture dâŋ ine mi niŋgiŋkekicne. 10 No ʒâic gie sasawa i Anutu bâwosâefâc-ticne jaŋere erâ ŋetâcneekopac, jaŋe Kristo Jesure bâbâpiaŋzi ŋihe umbiŋ ejareha eri tatamac fofone mâmâc rauckeniŋte iŋuc eekopac hâcne 11 Dâŋ ʒiŋuc fokac i jâmbomac:
Ere hâmocko ʒuhuckembeŋko
juju-ticnao iŋuc jaha ʒuhuckenaŋmu,
12 ʒâic mana takirenaŋmuo
ehec guriŋ bapa gie wâc banaŋmu.
E mic banaŋmuo
eki iŋuc jaha mic bacnâpoocmu.
13 Mumupaŋ-nâŋeczi dockeocmuo
ere mumupaŋzi sanaŋkeocmu.
Moc murâ moc mu i erao mi fokac.
Mitire mumusifuc
14 Go dâŋ i heɋâre-jarerâ Anuture maio mujomirehuc jaza sanaŋketec dâŋ racnere mu iigoc mi enʒepieŋ. I wiac fârimâc, iŋuc ehuc miti mamana sipiric-jopaniŋmu. 15 Anutuzi mana-gareme sâckeocte ʒoɋachec juhuc giege bazemec, ehuc dâŋ fâri qizecne fâretiŋ jaha mujaŋgeŋkehuc jutec mimizi gieŋic gore faio mi fezejec. 16 Á dâŋ jawanere ojowane bapie mi bafic-jopazemec. Iŋuc eeŋgopieŋzi eraku miti beheniŋmu. 17 Burecdâŋ-jeŋiczi biac wicbâroŋ iŋucne erâ ŋedâmâreocmu. Ŋic iŋucne jaŋeraonec moc Himenaio â moc Fileto. 18 Jahe dâŋ fâri beherâ mukopirec, fafahare i biac fuawec. Iŋuc muhuc ŋic gâcne miti ba imac ejarekopirec.
Anuture qânâ wâtuŋ â râqâc furi sâko
19 Anutuzi qânâ wâtuŋ râeme huwec ine qiŋ herâ domakac. Maqâreŋ-ticne ʒiŋuc fokac: Wofuŋzi biŋefâc-ticne ʒâŋitac-jopaekac Erâ moc ʒiŋuc “Wofuŋte ʒâŋe bajuŋgopieŋ jaŋe ʒeŋgoma bâbâsifuc râpeckenʒepieŋ.” 20 Ufuŋ sâkoo râqâc wiac goì â siliwazi bakicne i sawa mâcne, jâczi â mâreŋzi bakicne i mâmâc ŋekac. Râqâc gâcnao wiac furi sâkozi huocmu. gâcnao wiac omanezi huocmu. 21 Moc e bâbâsifuc wiac qikiŋneme maŋne ɋaɋackeme râqâc furi sâko eme ufuŋ runezi jambuŋkerâ bajuhuc izi gie biaŋ fuŋne fuŋne baocmu.
Wofuŋte ŋic juzo
22 Socɋârizi wiac fuŋne fuŋnere andac eeŋgopieŋ i bâec bazemec. Ehuc maŋjeŋic biaŋkekicnezi Wofuŋ mu wâwâsic ecneeŋgopieŋ jaŋe bafic-jopatec tiŋke biaŋ eere â mamanasiŋte â maŋjauŋte â wamare henʒiriŋnenʒepieŋ. 23 Mugufuc dâŋ mutucne â racne igockezemec, irec fârine mu qaqatarac sawa fuaekac i manakic. 24 Wofuŋte kiŋaŋŋiczi mu hehefaric mi ezejec, e ŋic sasawa âgo ejarehuc miti micafec qazu-jarezejec, â pepecne ecnepie wiac aaricko mi ejarezejec; 25 erâ ŋic maŋrâŋgeŋ ine urucko mu bâtiŋ ejareme Anutu e jahac moc bawahac-jopame maŋjeŋic bârisierâ dâŋfâri ʒâŋitanʒepieŋ. 26 Eme maŋjeŋic uŋtome, Sataŋte dâŋ reŋkeniŋte wiwitic-ticnao kicjopawec i hetaranʒepieŋ.

- TIMOTEO II
- ←
- 2
- →

© 1978 The Bible Society of Papua New Guinea