- HEBIRAIO
- ←
- 12
- →

12
Jesuzi micne banârewecte e bâjâpehuc sanaŋkezo
1 Wiʒec guru sâko iŋucnezi karorac tinac erâ orâŋ-nâpoŋgopieŋte wiac bâmâc-nâpoekac i hetera-fârenʒepeneŋ, â sâqocnere muczi fâfâc-nâpoekac i wâc hetâcnenʒepeneŋ, ehuc hata nâwotukicne ira tatakic tâmiric gagasac jaha ranʒepeneŋ. 2 Ehuc Jesu, mamanasiŋte micne bapa â mamanasiŋte fârine bâbâfua, erao findendeŋnehuc junʒepeneŋ. E ʒeri bubiaŋ fuacneocte mukicne irec manasuhuc maripoŋte ʒâic manawec â mimi faio fefe mana suawec. Iŋuc erâ Anuture ŋeŋefuŋko mefârenao fewec ŋekac. 3 Sâqocne bapa jaŋe mukac mupe mo iŋucne ecnepie mana-bipierâ sanaŋkewec, ŋoŋe ere hâcne manasuhuc mi takirepie maŋŋeŋic betaŋkezejec.
Anutuzi ba bâtiŋ enâreekac irec dâŋ
4 Ŋoŋe sâqocnezi herokawec-ŋopazo eme samandiŋkerâ sahac-ŋeŋic bapie wozeme dodoma, i juwarehuc iŋuc sâcne mi embiŋ. 5 Erâ dâŋ moc “ŋokâ” muŋarehuc faŋ qaŋarekicne fokac irec nikec-ŋopawec me? Dâŋ ʒiŋuc:
“Ŋokâ-nane, Wofuŋzi bâtiŋgume manatec
wawahane mi ezejec,
â bâʒâicgume maŋge mi rokawezejec.
6 Wofuŋ e ŋic moc jauŋkezo murâ ba bâtiŋ ecneekac,
â ŋic fuŋfuŋfâcne bacjopahuc qa qâtiŋ ejare-fâreekac.”
7 Wofuŋzi ba bâtiŋ eŋarezo mume hâbi-ŋeŋic mi ŋeŋgoroŋkezejec. Anutuzi honec-ŋopame naru motecfâc-ticne epie iŋuc hâcne eŋareekac. Me mo mamaczi ŋokâ-ticne ba bâtiŋ mi ecneocmu? 8 Ba bâtiŋ i ŋic gâcne sasawa ejarewec, eme ŋoŋe i tâmiric jupie ine naru motecfâcne mâcne, fiuckonec fuakicne muŋarezo. 9 Erâ moc mupe: Mâreŋ mamacfâc-nâŋec jaŋe qa bâtiŋ enârepie araŋ bajare jumbeneŋ. Eme qâqâtâcte Mamac e araŋ baʒihuc bacnepene sâckeocmu. Iŋuc ehuc juhâmonaŋmu. 10 Jaŋe mamana-jeŋicte sâc jara dameŋ bembeŋne sawa qa bâtiŋ enâre jumbieŋ, eki ine wiac fârine fua-nâreocte enâreekac, e jahacne tiri jujuo ʒuhuckenaŋte hâcne. 11 Bâbâtiŋ fuaocmu sâc i qanaŋ manapene bubiaŋhec mi ehuc busâqochec eekac; â ʒâhecko ine bâbâtiŋko juhuc sanaŋkeeŋgopieŋ jaŋerao fârine wamane fuaekac, ʒâŋene bahac fâsâc juju.
Sasanaŋ bâfuarâ dodopec ezo
12 Eme ŋoŋe meŋeŋic betaŋkekicne â hoqaŋeŋ-ŋeŋic ŋetarakicne, irec âte tiŋnehuc sanaŋkenʒepieŋ. 13 Ehuc hata bâʒâwepie wiŋkeme ŋoŋeraonec puriŋ ekicnezi ira qac qâsoric tâmiric âte rahuc biaŋkenʒepieŋ. 14 Ŋoŋe ŋic mâmâc sasawa jaŋehec wamao jujure giene banʒepieŋ, erâ maŋfuru erâ juniŋte henʒiriŋnenʒepieŋ, maŋwânâŋhec juku Wofuŋ hohone i mi fokac. 15 Ŋoŋeraonec moczi Anuture aki anonoc ririzacte soŋaŋ babac enʒepieŋ. Erâ ŋondeŋ-ŋeŋicko ʒâŋ opac moczi gitec herâ ʒacŋopame sâqorenʒipiŋte rucŋeŋic banʒepieŋ. 16 Erâ ŋoŋeraonec moczi Esaure hata mi âtehuc sasecŋic â ŋic araŋ bapa tâmiric mi ezejec. E nânâ mocjaha mac irec erâ mârâc fufuare merâfâc qikiŋnewec. 17 Ŋoŋe ere manaeŋgopieŋ, e ʒâhec jambuŋ rozo mume sakarecnekicne. E wiac ewec i suame arictac eocte kio-bipiehuc emâmâŋkewec.
Nâŋâc Sinai tiki mâcne, Zioŋ tiki maickembeŋ
18 Ŋoŋe tiki moc ba bâuac eene, ʒocbâruŋnehec ira mi ra fisimbiŋ, erâ hâweŋ, dapâc â mâŋâŋ ʒâʒâkiriŋne irec maŋnao mi raʒimbiŋ. 19 Erâ qeŋfânâŋ sâko â dâŋowa i wâc mi manambiŋ. Manambiŋzi dâŋ niniŋkeocte numu huacbuc embiŋ. 20 Dâŋ kecʒiŋuc mukicne, irec manapie hâhâwicne ewec: “Qowi tiki âteuame qânâzi hehâmozo.” 21 Wiac i bipic tatarane hec fuakume Mosezi muwec: “No hâwicnume ɋarac ɋarac qakopac.” 22 Ŋoŋe tiki iŋucnao mâcne, ŋoŋe Zioŋ tiki, Anutu jujune ere hae sâkoo, sambâŋte Jerusalemko fisimbiŋ. Ehuc aŋelo mi wowosec-jopane â ʒeri tutumaŋ sâko 23 â fuŋfuŋ gurufâc-ticne ʒâŋejeŋic sambâŋko qâreŋkekicne jaŋe hâcne maic-jopambiŋ. Ehuc Anutu, ŋic sasawa nâŋâcne mumutara maickembiŋ, â ŋic tiŋne furu bacjopakicne qâqâtâcfâc-jeŋic jaŋerao ʒuhuckembiŋ; 24 â Jesu, ʒâʒâfic ɋâricnere jâcne, erao fisirâ rurua soc maickembiŋ, soc izi Abe socticnezi wira wâwâsic ewec iŋuc mâcne, sâc moc wira wâwâsic eekac.
Anutuzi juku mâreŋ itiriŋkeme ŋerisieocmu
25 Ŋoŋe dâŋ ŋazaekac e râpeckenʒipiŋte ruc bahuc junʒepieŋ. Mârâc jaha mâreŋko waharâ dâŋ jazame qikiŋnepie okacne fisi-jarewec. Eme ʒi sambâŋko juhuc dâŋ nâzâekac, e râpeckerâ wemocko okac tâmiric junaŋmu. 26 Mârâc jaha dâŋ mume mâreŋ qiriŋ qawec. Eme ʒi ine dâŋticne ʒiŋuc fokac: No juku mâreŋ mocwâc itiriŋkehuc sambâŋ mâmâc itiriŋkepemu. 27 Mocwâc itiriŋkepemu, iŋuc muwec, ine wiac bâfuakicne i itiriŋkeme ŋerisieocte manasuhuc muwec. Ŋerisieme fofo sanaŋ i fuarâ qiriŋmâc fozokac. 28 Nâŋâc uucmaŋ moc qiriŋmâc fofo sanaŋ rauckenaŋmu, irec Anutu mucne bacnenʒepeneŋ, ehuc rumerâ araŋ bacnehuc, jahac maname biaŋkeekac irec sâcko kiŋaŋ qacnenʒepeneŋ. 29 Ehuc ʒiŋuc mananʒepeneŋ: Anutunâŋec e ʒocbâruŋ iŋucne.

- HEBIRAIO
- ←
- 12
- →

© 1978 The Bible Society of Papua New Guinea