- JOHANE I
- ←
- 3
- →

3
Anuture naru motecfâc juŋgopeneŋ irec fuŋne
1 Manaŋgopieŋ, Mamac-nâŋec e maŋjauŋ mo iŋucne enârehuc naru motecfâc-ticne munârewec. Eme i hâcne juŋgopeneŋ. Ŋic miti tâmiric jaŋe mi ʒâŋitac-nâpoeŋgopieŋ, i Anutu e jahacne mi ʒâŋitambiŋ irec. 2 Âgo biaŋfâc-nane, nâŋâc ʒiŋuczia Anuture naru motecfâc juŋgopeneŋ, â juku sâc weniŋucne bâfuanaŋmu, ine biac mi fua taniŋkekac. Ʒiŋuc ine manaŋgopeneŋ: Wofuŋ fua tâcneme juju hawari-ticne honehuc sâc ijaha enaŋmu. 3 Eme moc e irec erâ worickehuc juocmuzi Wofuŋ e ɋaɋacne jukac iŋucnea juocte maŋticne emasaŋkeocmu.
Sâqocne bahuc Sataŋte motec ezo
4 Moc e sâqocne baekac, e sâcmutâc dâŋ qâsuaekac, sâcmutâc dâŋ qâqâsua izi hâcne sâqocne fârine. 5 Á Jesure ine manaeŋgopieŋ, e sâqocne bârireocte fisiwec, erâ e jahacne ine bahac fâsâc juwec. 6 Moc e Jesuo juekaczi sâqocne mi baekac. Á moc e sâqocne baekac, e ine Jesu hone manac mi ecnewec. 7 Naru motecfâc-nane, moczi moc maŋ bâsifuc eŋarezo mupie mi mananʒepieŋ. Moc e tiŋne hata âteme ere ŋic tiŋne muzo, e Jesuzi juju tiŋne juekac, iŋuc jaha juocmu. 8 Moc e sâqocne baocmu, e Sataŋte ŋic. Sataŋ e sâqocne fuŋnaonecteaŋ bawec bahuc juekac. Anuture Ŋokâ eki Sataŋte gie imackeocte fisiwec hâcne.
Anuture naru motec juhuc sâqocne bapa i mi fokac
9 Moc e Anuturaonec fuaweczi sâqocne mi baocmu. Anuturaonec jujure tâpiri focnehame e Anuturaonec fuakicnezi wemocko sâqocne baocmu. 10 Anuture naru motec â Sataŋte naru motecfâc jaŋere fuŋne ʒiŋucko hâcne taniŋkeme honezo: Moc e juju tiŋne mi juocmu, e Anuturaonec mi mucnezo, â moc e âgo-ticne maŋjauŋ mi ecneocmu, ere ijaha muzo. 11 Mitidâŋ mana wareeŋgopieŋ i ʒiŋuc hâcne: Maŋzi Jauŋ babac enʒepeneŋ. 12 Kaiŋte hata mi âtenʒepeneŋ, e sâqocne runere motec erâ ɋaticne qâhâmowec. Erâ wemocte qâhâmowec? Ine kecʒiŋucte: E Jahacne juju bapa sâqocne â ɋaticnere juju bapa biaŋne irec.
Maŋjauŋ enârekicnere maŋjauŋ enʒepeneŋ
13 Âgofâc-nane, miti tâmiriczi qaisoc-ŋopapie manapie iŋuc me iŋuc mi ezejec. 14 Nâŋâcne ʒiŋuc manaeŋgopeneŋ: Hâmockonec wiserâ jujuo raʒimbeŋ. Iŋuc ekicnere hâcne âgofâc-nâŋec maŋjauŋ ejareeŋgopeneŋ. Moc e maŋjauŋ tâmiric juocmu e ine hâmocnea Juocmu. 15 Moc e âgo-ticne qaisockeocmu e ʒika qaqaŋic mucnezo. Eme ŋoŋe ʒika qaqaŋic jaŋere manaeŋgopieŋ, jaŋere maŋko juju sanaŋ mi fuarâ foocmu. 16 Jesu e nâŋâcnere erâ juju-ticne qikiŋnewecko maŋjauŋte fuŋne ʒâŋitambeŋ. Eme nâŋâc iŋuc jaha âgofâc-nâŋec jaŋere erâ juju-nâŋec qikiŋnenaŋte munârekicne. 17 Ŋic moc e nânâ mafa mâriri-ticne fohame âgo-ticne waha qaqane jume hone takirerâ bune bofackeocmu, ere muzo, maŋticnao Anuture maŋjauŋ mi fokac. 18 Naru motecfâc-mae, nâŋâc jauŋ i dâŋzi â micbipiczi sawa mâcne, mezi â maŋzi banʒepeneŋ.
Anuture dâŋ reŋkehuc hâhâwicmâc juzo
19 Iŋuc epene dâŋ fâri qizecnere kikefuŋ juŋgopeneŋ irec fuŋne taniŋkeme mananaŋmu. Eme maŋnâŋeczi mumu hehec enâreme Anuture maio sâcne bâmiriŋkenaŋmu. 20 Ehuc ʒiŋuc munʒepeneŋ: Anutu e maŋnâŋecte sâc mâcne, e sâc moc juhuc wiac mana-fâreekac. 21 Jorocfâc-nane, maŋnâŋeczi mumu hehec mi enârehame Anuture maio qacfiric sâcne junaŋmu. 22 Erâ micdâŋ-ticne reŋkehuc ere maio wiac ebac epene biaŋkeekacte irec me irec numucnepene nâreekac. 23 Sâcmutâc dâŋticne kecʒiŋuc fokac: ŋokâ-ticne Jesu Kristo ere ʒâŋe manasiŋkehuc maŋzi jauŋ babac enʒepeneŋ. Iŋuc hâcne enaŋte munârewec. 24 Moc e sâcmutâc dâŋticne reŋkeocmu e Anutuhec maŋmaŋ enicmu. Anutu maŋkeeŋgopeneŋ i Mâro nârewec eki mufua-nâreme manaeŋgopeneŋ.

- JOHANE I
- ←
- 3
- →

© 1978 The Bible Society of Papua New Guinea